





ŠIBENSKO 
MUNJIVO 





Knjižnica Lastovanja 


Jela Godlar: Helka Stapp i njene sanje 
Vesna Gulin: Nova biologija 
Josip Laća: Nema mira među maslinama 
Vinko Nikolić: Opjevani grad 
Slavica Vlahov: Zrnca, kamenčići, kalež 
(zajedno s MH Šibenik) 
Stjepan Gulin: Riječi 
Sineva Kukoč: Orfika 
(zajedno s Književnim krugom Split) 
Zoran Kolombo: Sve će opet biti 
Arsen Dedić: Slatka smrt 
Stanko Ferić: Kamen za mozaik 
Mladen Petrovečki: Zloduh 
Krste Juras, Marija Braut: Dalmacija u mom oku 
Vesna Parun: Kukljo, Mukljo, Tanana i Glog 
Olja Runjić: Ako ova usta potrošim 
Grozdana Cvitan: z.p. Raj 
Mladen Bjažić: Ispo leroja 


Knjižnica Uštap 


Gašpar Bujas: Izabrane pjesme 

Dražen Panjkota: Nebo je zatvoreno 

* * * Lirika grude 

Joško Stošić Ćorda: Pjesmotvori i ine prljavštine 


Knjižnica Bašćina 


Ivan Tomko Mrnavić: Govor na pogrebu Fausta 
Vrančića 
Faust Vrančić: Novi strojevi 
(zajedno s Novim Liberom) 
Jakov Armolušić: Slava ženska 
Faust Vrančić: Život nikoliko izabranih divic 
Ana Vidović: Anka i Stanko 
Juraj Divinić: Pismo papi Aleksandru VI. 
* * * Sentimentalni odgoj. Antun i Faust Vrančić 
Mate Zoričić: Aritmetika 
Antun Zorčić: Vila dalmatinska 


MM 


JOSIP MOSER 
ŠIBENSKO 
MUNJIVO 


Knjižnica Faust 
Urednik: Vilijam Lakić 


JOSIP MOSEH 


ŠIBENSKO 
MUNJIVO 


CRTICE O IZGRADNJI | KORIŠTENJU PRVOG CJELOVITOG 
ELEKTROPRIVREDNOG SUSTAVA U HRVATSKOJ 











GRadska knjižnica “JuRaj ŠižqoRić" 
ŠIBENIK, 1998. 




















Gradu Šibeniku i njegovim ljudima 











RAZSUDA - TEMELJ IZGRADNJE 


Od svibnja do listopada 1891. godine u Frankfurtu na Majni održana 
je velika međunarodna elektrotehnička izložba, znamenita po tome što je 
presudno utjecala na razvoj elektrotehnike i elektroenergetike u cijelom 
svijetu. Najveći uspjeh na toj izložbi bio je prvi prijenos električne energije 
na veliku udaljenost, izmjeničnim jednofaznim sustavom: s vodopada rijeke 
Neckar kod Lauffena prenijeta je električna energija do izložbenog prostora 
u Frankfurtu, gdje je postavljena rasvjeta i ukrasni vodopad. Prijenos je po- 
stignut na udaljenost od 175 kilometara, što je za, tada vladajući, istosmjerni 
sustav bila nezamisliva mogućnost. Tim istosmjernim sustavom, koji je prven- 
stveno razvijao Edison, osvijetljeno je do tada niz gradova, među kojima i neki 
u Hrvatskoj (Pula, Rijeka, Zadar, Čakovec, Duga Resa itd.), ali je električne 
centrale, najčešće termoelektrane na ugljen, trebalo postavljati u gradska 
središta. Naime, najveća udaljenost do koje je tim sustavom bilo moguće 
prenositi električnu energiju iznosila je oko 2 200 metara. 

O grandioznom uspjehu izmjeničnog sustava u Frankfurtu pisao je 
sav svjetski tisak, ne samo stručni. U to doba to je bio uobičajeni način pre- 
nošenja novih spoznaja. Zato ne čudi da su o tome znali i u Šibeniku. Ne zna- 
mo, niti nam je nakana istraživati, jesu li pomorski kapetan Marko Šupuk, sin 
gradonačelnika Ante viteza Šupuka, suvlasnik prvog našeg elektroenerget- 
skog sustava, i graditelj sustava, gradski mjernik i inženjer Vjekoslav Meich- 
sner, osobno posjetili izložbu u Frankfurtu. Tek, stoji činjenica da su obojica 
oduševljeno prihvatili ideju da se na slapovima Krke, kod Skradinskog buka, 
izgradi hidroelektrana i iz nje osvijetli grad Šibenik. 

Vjekoslav plemeniti Meichsner (Luigi de Meichsner u svim doku- 
mentima na talijanskom, odnosno Aloisius Meichsner von Meichsenau u 
njemačkim), zemljomjernik u Šibeniku, uputio je 7. listopada 1982. molbu, 
br. 3786, Poštovanoj Gradskoj Upravi u Šibenik kojom je zatražio dozvolu za 
izgradnju zgrade na Krki, za gradnju u obrtne svrhe jedne nove kuće na Krci.. 
Posebno je naznačio da se r radi o gradnji na zemljištu koje je isključivo njegovo_ 
vlasništvo i i po nacrtu koji je (osobno) u dva primjerka priložio, a, izgleda, i 
sam napravio, tako da je općinsko upraviteljstvo, kao nadležna građevna vlast, 

2. prosinca izdalo dopuštenje za tu gradnju.Dan ranije, 1. prosinca, općinskom 
je uredu pristupio Ante vitez Šupuk i - nakon što mu je predočena molba i 
nacrti, koje je po tanko i pojmljivo izpitao, s obzirom da zemljište i zgrada koju 
Miechsner kani graditi dijelom međaši s četvrte strane sa zemljom njegove 
vlasnosti- izjavio: “Ništa protivna nemam da gosp. Viekoslav plem. Meich- 
sner izvede naumljenu gradnju po sada razvidjenom nacrtu, koja sa nikakvoga 
gledišta meni ni najmanje ne smeta.“ 

Dakle, Šupukj je pomogao da Meichsner dobije dozvolu za izgradnju 


buduće elektrane. Šu Šupukova će uloga kasnije, kod same izgradnje, biti još 
važnija jer je on bio glavni financijer sustava. Međutim, zanimljivo je da se u 
početku redovito pojavljuje samo Meichsner, koji traži dozvolu, kasnije kon- 
cesiju, za korištenje vode rijeke Krke, pa i kod narudžbe potrebnih strojeva 
od tvrtke Ganz iz Budimpešte. Vjerojatno je to zato što šibenski gradona- 
čelnik, saborski zastupnik i i predstavnik Dalmacije u Carevinskom. vijeću u 
Beču, Ante vitez Šupuk, nije želio: biti u prvom planu. 

Prvog svibnja 1893., nakon što je dogotovio sve potrebne nacrte i 
projekte za izgradnju hidroelektrane na slapovima Krke, dalekovoda i gradske 
razdjelne mreže u Šibeniku, Meichsner je od Kotarskog poglavarstva zatražio 
dozvolu za korištenje vode rijeke Krke za hidroelektranu. Ta je molba pokre- 
nula veliku administrativnu proceduru. Obavljen je komisijski očevid, 6. srpnja 
1893., da bi se ustvrdilo čini li zatražena izgradnja javne ili privatne štete. U 
listopadu su dva vladina povjerenstva radila na samom terenu. Jedno od njih, 
koje je moralo ustvrditi može li se dati tražena koncesija za uporabu vode, 
vodio je osobno kotarski poglavar Josip pl. Seifert, a u njemu su još bili ko- 
tarski liječnik dr. Tommaseo i nadinženjer Eugenio Wallach, stručnjak za hi- 
draulička građevinska postrojenja (mlinove, vodenice i stupe za tučenje tka- 
nica). Taje trojka bila zadužena da u ime Vlade izvidi je li inženjeru Meichsneru 
moguće odobriti korištenje vode na slapovima_ Krke. Oni su od 10. do 14. li 
stopada pregledali nacrte, a potom izašli na teren. Drugo povjerenstvo, broj- 
nije, imalo je zadatak da izvidi trasu dalekovoda od Krke do Šibenika i prouči 
prijedlog gradske električne mreže. Ukupno dvanaest uglednih osoba obišlo 
je trasu i gradske ulice po kojima je bilo predviđeno pružanje žice - aa - 
DO Zraku. 

Po završetku rada tih povjerenstava objavljen je poglavarstveni 
oglas, br. 13392, kojim su građani općina Šibenik i Skradin i svi drugi zaintere- 
sirani obaviješteni da je za 14. studenoga, od 9 satih prije podneva unaprijed, 
zakazana povjerenstvena razprava broj 106 na vodopadu u Krci kod Skradina. 
Predviđena rasprava održana je pod predsjedanjem izaslanika Kotarskog 
poglavarstva i uz nazočnost carskog i kraljevskog državnog tehnika. Pred- 

stavnici obiju općina, šibenske i skradinske, podržali su izgradnju elektrane, 


ali su vlasnici mlinova uzvodno od mjesta predviđenog za elektranu, Ivan i 
Erminio Šupuk, rođaci Ante Šupuka, izrazili negodovanje, jer su bili uvjereni 





“da će uzimanjem vode za elektranu biti nanesena šteta njihovim mlinovima. 


I vlasnik mlinova nizvodno od predviđene lokacije centrale, Joso Dulibić, 
prigovorio je da će mu preinakom toka rijeke biti oduzeta određena količina 
vode. Državni tehničar, kao službena osoba, stručno je objasnio da oni iznad 
mjesta zahvata neće biti oštećeni, a gosp. Dulibić čak može biti siguran da 
će količina vode biti povećana jer ing. Meichsner mora sakupiti nekoje koli- 
čine vode koja bi, poradi nepravilnosti zemljišta i radi prosiećenja klisura išla 
izgubljena. Nakon takvih tumačenja svi su prigovarači povukli prigovore i time 
je nestalo zapreka izgradnji hidrocentrale. 

Konačno, 15. prosinca 1893. od strane Ministarstva trgovine u Beču 
sazvano je povjerenstvo, u kojemu su bili izaslanici vlade zadarske, pomorske 
oblasti iz Trsta, ministarstva rata i nutarnjih posala, elektrotehnički vještaci I" 
poduzetnici, koji su proučili zemljište i izpitali odnošaje na Krki. Povjerenstvo 
je podržalo ideju o izgradnji elektrane, prihvativši predložene osnove za na- 
miještanje elektrotehničkih strojeva, tjeranih silom vodopada, koje odgovara 
sili od 40.000 konja. Naravno, tako velika snaga neće biti iskorištena, jer će 
graditelji umjesto 29 440 kW, koliko vrijede ti silni konji, sagraditi elektranu 
koja je u početku imala samo 320 kW. 

Na temelju svih tih očevida i predradnji na terenu, odlukom carskog 
i kraljevskog Kotarskog poglavarstva Meichsneru je 18. prosinca ca 1893. dodije- 
ljena Aazsuda, br. 15936, da smije osnovati traženu radnju, odnosno dozvo/a 
za upotrebit - zbog ustanovljena jednog obrtništva za proizvadjanje i vodjenje 
munjive u svrhu razsvjete, prenašanja sile i ine obrtne ikućevne porabe - neke 
količine vode rieke Krke, uzevši ju od one koja teče uzduž katastralnih čestica 
961/10, 27. 961/8 (porezne obćine Lozovac) njegovog vlastništva, pak prinijeti 
ju sredstvom jedne već postojeće jaže (konala) takodjer njegove vlastitosti, 
koja polag predloženog nacrta biti će shodno razširena i uredjena u tvornicu . 
od njega osnovanu za proizvadjanje i prenašanje munjiva, te ju povratiti istoj 
rieci, još prije nego ona izstupi sa granica gorinaznačenih vlastitih čestica, a 
pod sljedećim uvjetima: 

/) da gradjenje osnovanog poduzeća bude točno sliediti polag 
prikazanih nacrta, kojih jedan primjerak obskrbljen sa uredovnom potvrdom 
uručuje se prositelju, 

/l). da trošenje vode, imade se ograničiti na mjeru od 25:81 mc za 
hip, dotično da se ne smije proizvesti ikakva promjena na konalu slievanja. 

Kao rok kroz koji osnovana gradnja ima će se dovršiti ustanovljuje 

se doba od dvije godine. 
Naznačen je i rok žalbe Meichsneru i Anti Šupuku, ali i Ivanu Šupuku, 
Erminiju Šupuku i Jozi Dulibiću: četrnaest dana, nakon čega se ovo c.k. Kotar- 
sko Poglavarstvo pridržava obznaniti Gosp. Vjekoslava pl. Meichsnera netom 
ova razsuda bude (...) - krieposnom postati. Nakon dva tjedna odlukom 
Kotarskog poglavarstva br. 16956, od 10. siječnja 1894. Aazsuda je postala 
“pravovaljana, a odlukom br. 6522, od 22. ožujka 1894. Meichsneru je dodije- 
ljena i /mnaustrijalna koncesija. 
S Razsudom, kao temeljnim dokumentom, završena je pravno- 


-administrativna procedura potrebna za izgradnju naše prve hidroelektrane 








na izmjenični sustav. 

—— (fazsuda- dokument pisan krasopisom, koji je vlastoručno potpisao 
carski i kraljevski kotarski poglavar Josip pl. Seifert - danas je, kao dozvola 
za korištenje vode koja će pogoniti našu prvu hidroelektranu izmjenične stru- 
je, zanimljiva iz pravnog, trgovačkog, pa i lingvističkog kuta gledanja. Ponekad 
se govori da je to dokument o koncesiji za korištenje vode rijeke Krke. Teško 
je reći da je to krivo, ali bi točnije bilo tvrditi da je to dozvola za korištenje vo- 
de unutar granica posjeda, uz uvjet da se upotrebljena količina vrati prije ne- 
goli napusti granice posjeda, da vlasnici objekata nizvodno ne bi bili oštećeni, 
na što se tada jako pazilo. Naime, u ugovoru o koncesiji treba stajati i vrijeme 
važenja koncesije, a u ovom dokumentu toga roka nema.) 

Posljednju potrebnu dozvolu, br. 1579, izdalo je šibensko općinsko 
upraviteljstvo 30. travnja 1894., i to da može postaviti stupove na obćinskom 
zemljištu za prenos električne sile i da može takodjer napraviti potrebitu 
mrežu preko gradskih ulica u svrhu razsvjetljavanja. To je odlučeno nakon 
velike rasprave treba li u gradu biti kabelska mreža ili zračna. Dilemu je inter- 
vencijom rješio sam Šupuk, ukazavši na visoke troškove izrade i na nepouz- 
danost (tadašnje) kabelske mreže. 

Ta je rasprava o izgradnji gradske električne rasvjetne mreže sa- 
državala i element zaštite ljudi i okoliša. Na Gradskom poglavarstvu vođene 
su žestoke rasprave oko toga treba li žice po gradskim ulicama postaviti po 
zraku ili ih ukopati u zemlju koristeći kabele. To je bilo 1894. u Šibeniku, gradu 
od kojih desetak tisuća stanovnika. Treba znati da je kabel prvi put praktično 
primijenjen 1888. u Londonu, dakle, samo šest godina prije toga, i to za isto- 
smjernu struju, a kabeli za izmjeničnu struju bili su tada tek u povojima, budući 
da su prvi put primijenjeni 1891. Ipak, šibenski gradski oci uporno su inzistirali 
na kabelima, uz izgovor da će prostiranje žica po zraku narušiti lijep izgled 
grada, ai ulice su uske pa bi to moglo biti opasno. Međutim, Ante Šupuk, fi- 
nancijer pothvata i, uz Meichsnera, vlasnik elektrane i sustava, tvrdio je da 

je ukopavanje u zemlju gotovo nemoguće zbog kamenitog tla, da konstrukci- 
je kabela nisu baš pouzdane i da su, uz to, skupe. Nađeno je kompromisno 
rješenje: zračna mreža i transformatori postavljeni su na krovove kuća izvan 
svih domašaja a osobito djece. 

Drugi element koji je presudio u izboru bio je estetski. Rasvjetne 
svjetiljke po ulicama, na glavnom trgu i na rivi postavljene su na kandelabre. 
lako su mogli biti jednostavniji i jeftiniji, nosači svjetiljki bili su izrađeni od 
kovanog gvožđa, s mnogo kitnjastih ukrasa, jer se smatralo da svjetiljka mora 
biti ukras kuće, odnosno ulice. Kad danas promatramo fotografije i crteže 
tih svjetiljaka, uočavamo težnju da se po izgledu mjere sa svjetiljkama u 
drugim gradovima, ali i da budu nešto specifično, prepoznatljivo šibensko. 
Tako je i transformatorska stanica na rivi, jedina koja nije bila na krovu neke 
kuće, sagrađena kao šesterokutni objekt, oko jednog visokog željeznog 
stupa, nosača vodiča. Danas nikome ne pada na pamet u mrežama graditi 
objekt takva oblika, ali u ono doba on se izvanredno uklapao u vizuru grada 
i rive. 

Dalekovod koji je munjivo(električnu energiju) prenosio od Krke do 
Šibenika bio je predviđen za napon od 3 000 V, a nosili su ga drveni stupovi 
s dvostrukim konzolama i izolatorima, jer je bio dvostruki dvofazni vod. Nije 
išao ravno preko polja i parcela nego je krivudao uz cestu, po samim rubo- 
vima parcela. Zato je imao oko 360 stupova na duljini od jedanaest kilometara. 
To je učinjeno iz dva razloga: prvo, da se u slučaju kvara može lako pristupiti 
svakom stupu; drugo, da se ne oštećuje urod na poljima i ne kvare parcele 
plodne zemlje na prostoru između grada i Lozovca. 

Prije negoli je završena administrativna procedura, odnosno, prije 
negoli su dobiveni svi dokumenti potrebni za izgradnju naše prve izmjenične 
hidroelektrane, dalekovoda i gradske niskonaponske mreže - dakle, našeg 
prvog cjelovitog elektroprivrednog sustava -, Meichsner je uspostavio kontakt 
s tvrtkom Ganz, pa je, uvjeren da će zatraženu dozvolu dobiti, već tijekom 
jeseni naručio izradu strojeva. Meichsner je i Zadru ponudio električnu ener- 
giju iz ove elektrane, što je poglavarstvo tog grada odbilo, jer se odlučilo za 
istosmjerni sustav. Istodobno je sa šibenskim gradskim poglavarstvom (sa 
Šupukom) ugovarao cijenu po kojoj će grad biti osvijetljen. Time je osiguran 
jedan važnan element sustava: potrošnja. Za rasvjetu grada električnom ener- 
gijom godišnje će se plaćati paušalni iznos od 5.000 forinti, u mjesečnim 
obrocima. 

Paralelno s postupkom dobijanja dozvole za gradnju i koncesije za 
uporabu vode Meichsner i Šupuk sklapaju prvo projekt ugovora a potom i 
ugovor o osnutku zajedničkog poduzeća - una societa di commercio in nome 

collettivo -, oblik društva s neograničenom odgovornosti. Te je dokumente, 
na talijanskom, izradio šibenski notar Giacondo Petris de Herrenstein. Ugovo- 
rom su poništeni su prethodni dogovori između Meichsnera i tvrtke Ganz i 
preuzete sve obveze u svezi plaćanja opreme naručene od te tvrtke. Dogo- 
voreno je da novo poduzeće, sa sjedištem u Šibeniku, nosi ime Šupuk e 
Meichsner - Prima concessionata Centrale elettrica in Dalmazia "Krka", 
odnosno, hrvatski, Šupuk i Meichsner - Prva ovlaštena električna centrala u 
Dalmaciji “Krka“ si 

Poduzeće je počelo s radom 1. lipnja 1895., dakle, u vrijeme kad je 
izgradnja bila u punom jeku, jer je čitav sustav pušten u pogon 28. kolovoza 
1895., paljenjem javne rasvjete u gradu, oko 20-te ure navećer, kako je 
zapisano u zadarskim novinama La Rasegna Dalmata, u tekstu koji zorno 
opisuje taj događaj. Ako preskočimo euforičnu atmosferu kojom odiše tekst, 
razabrat ćemo da je graditelje zahvatila grozničava napetost iščekivanja. Kako 
je na stupovima dalekovoda, od centrale do grada, bila postavljena i tele- 
fonska linija koja je spajala jednu od prvih elektrificiranih kuća u Šibeniku, Vilu 
Meichsner, kuću graditelja sustava, to je zabilježen i razgovor između Meich- 
snera i strojara u elektrani. Nakon što su iz elektrane javili da strojevi rade 
odlično i pitali kako je s rasvjetom u gradu, stigao im je odgovor: fantastično 
- nije zakasnila!/Tako je Vila Meichsner preuzela funkciju prvog dispečerskog 
centra, odakle su jedanaest kilometara udaljeni strojari obavještavani kako 
funkcionira njihov proizvod. Autor novinskog izvješća zaključuje da Šibenik 
svijetli kao Betlehem! 

Iz napisa u ondašnjim šibenskim i zadarskim novinama saznajemo 
i o posrednom utjecaju hidroelektrane Krka na okoliš. Naime, na rijeci Krki, 
kod Skradinskog buka, bilo je tada oko stotinjak mlinica, a sam Ante Šupuk 
bio je vlasnik nekoliko njih, čak je dio terena nazvan “Šupukova luka“. Kroničari 
iz tog vremena pišu da je ponekad znalo biti i po više stotina kola i brodica u 
redu za m/ivo. Možemo zamisliti koliko je ljudi i stoke danima boravilo na pro- 
storu današnjeg nacionalnog parka i zagađivalo ili devastiralo prirodu. Nakon 
što je elektrana bila dovršena Ante Šupuk izgradio je u Šibeniku, u gradskoj 
luci, električni mlin, prvi industrijski objekt u gradu. Time je skrenuo rijeku 
ljudi s Krke u grad, pa je, prema riječima jednog od posjetilaca Skradinskog 
buka, slapove spasio propasti. 

U početku je glavni potrošač električne energije bila javna gradska 
rasvjeta. Kućanstva su se rijetko odlučivala na uvođenje te novotarije. Kod 
običnog puka vladao je strah od munjiva jer se vjerovalo da munjivo ubija, 
privlači grome i požare. Zato su prvi veći potrošač bile Šupukove mlinice, a 
tek oko 1900. struju u svoje kuće uvodi desetak (uglednijih i imućnijih) šiben- 

skih domaćinstava, radi rasvjete, ali i da bi se i time izdvajala iz svoje sredine. 

Izgradnja hidroelektrane Krka i rasvjeta Šibenika bile su senzacija 
tog vremena. Meichsner je električnu energiju s Krke ponudio i Trogiru, Kašte- 
lima i Splitu, ali je bio odbijen. (Radi tog odbijanja grad Split bit će elektrificiran 
tek 1920.) Elektrifikaciju je ponudio i Dubrovniku. Međutim, premda su isprva 
prihvatili Meichsnerov projekt, Dubrovčani su kasnije posao povjerili konku- 
rentu, austrijskoj firmi Elin. Očito, graditelj prvog sustava u Hrvatskoj nije imao 
sreće da svoj prvi pothvat ponovi. 

Već 1897. pojavljuju se novi interesenti za korištenje vode rijeke 
Krke. Tako je tvrtka Šupuk i Meichsner dobila konkurenciju. Naime, tvrtka 
Cramer et Brod, vlasnik rudnika ugljena na Velikoj Glavi, kod Skradina, željela 
je na desnoj obali Krke, nasuprot prvoj hidroelektrani, izgraditi novu, koja bi 
bila 20 puta snažnija od Krke. Vlasnik tvrtke, Ludwig de Piette, industrijalac 
iz Pzena, Češka, zatražio je, zajedno s vlasnicima zemljišta, skradinskim obi- 
teljima Marasović i Maruna, koncesiju za hidroelektranu snage 7 200 KS, kod 
korištenja pada vode od 45 metara, koja bi imala osam turbina. Dalmatinsko 
namjesništvo u Zadru odobrilo im je samo 12 kubičnih metara vode u sekundi 
(što je bilo nedovoljno), jer da veliki Slapovi, ispod starog posjeda i skorašnja 
nova koncesija, privadaju g. Antonu Šupuku, predsjedniku općine Šibenik i 
predstavniku u Parlamentu, te njegovu sinu. Ovi slapovi, čak kod dva do tri 
mjeseca suše, u stanju su dati do 8.000 KS; a u ostalih devet mjeseci oni 
mogu razviti skoro 150.000 KS. Hidroelektrana Krka u tom je času koristila 
samo 320 KS. 

Pokušaj skradinske strane da dobije koncesiju za izgradnju nove 
hidroelektrane izazvao je sudski spor sa Šupukom i njegovim nasljednicima 
koji je trajao sve do 1945. godine. Premda je de Piette dobio koncesiju, nakon 
dugog natezanja sa Šupukom i s drugim vlasnicima mlinica, uporno je, sve 
do 1904., tražio sve veće i veće količine vode. Dao je izraditi i tehničku do- 
kumentaciju, odnosno projekt hidroelektrane, ali do realizacije nije došlo. 

Kakvu je ulogu u tome odigrao Meichsner nije poznato. Treba pret- 
postaviti da je imao veze s tim pothvatom jer je upravo te godine raskinuo 
ugovor s Antom Šupukom a elektrana Krka, s cijelim sustavom prijenosa i 
mreže, prešla je u posjed Šupuka i njegova sina Marka. Meichsner je ustupio 
sva svoja prava iz svih koncesija, Aazsude i vlasništva, ugovorom koji je kod 
notara sklopljen 27. travnja 1897. pod br. 50981. Na temelju zaključka od 195. 
kolovoza iste godine, br. 18311, namjesništvo u Zadru ozvaničilo je taj prijenos 
prava, obavijestivši zainteresirane dopisom, br. 11205, od 23. kolovoza 1897., 
a potom i odlukom, br. 11767, od 2. rujna 1897. Razlozi razlaza između Supuka 
i Meichsnera nisu dovoljno poznati. Možda je razlog bilo Meichsnerovo rela- 

tivno loše zdravlje, ali je vjerojatnije da je do razlaza došlo zbog Meichsnerova 
približavanja konkurentskoj, skradinskoj skupini. Ime Vjekoslava Meichsnera 
pojavljuje se na dokumentima Šupukovih protivnika sve do godine 1907., ka- 
da je Meichsner umro. 

akon što su 1897. Ante Šupuk i i Vjekoslav Meichsner definitivno 
prekinuli suradnju, tvrtka Šupuk i Meichsner - Prva ovlaštena električna cen- 
trala u Dalmaciji “Krka“ promijenila je ime u Ante Šupuk i Sin - Prva povlaštena 
Električna Centrala u Dalmaciji "KRKA" i Obrtna Tvornica mlivenja buharice i 
žitija električnom silom. Naime, kako smo već spomenuli, neposredno po 
izgradnji elektrane Ante Šupuk je u Šibeniku, u Vrulji, na mjestu gdje je danas 
autobusni kolodvor, sagradio električni mlin - prvi industrijski objekt u Hrvat- 
skoj elektrificiran suvremenim izmjeničnim sustavom. 

U vrijeme kad je tražila dozvolu za izgradnju hidroelektrane na skra- 
dinskoj strani vodopada, tvrtka Cramer et Brod dobila je pravo na izgradnju 
kemijske tvornice na Krki. To je pravo ona prodala (ili samo prenijela) veneci- 
janskom društvu Societa veneziana elettrochimica, koje je nekih 350 metara 
nizvodno od hidroelektrane Krka izgradilo tvornicu karbida, s dvije električne 
peći tipa Wilson. Kako je ta tvornica (zvana Garbura) trebala električnu ener- 
giju, upravni odbor venecijanskog društva odobrio je otkup vodene snage 
slapova Krke, odnosno izgradnju nove hidroelektrane. Međutim, to nije os- 
tvareno, tako da je tvrtka Ante Šupuk i Sin ostala isključivi vlasnik koncesije 
na vodu rijeke Krke. (U hidroelektranu Krka kasnije je ugrađen još jedan agre- 
gat, pa je kompletirana na konačnu instaliranu snagu od 640 KS (oko 470 kW), 
uz najveći protok vode od 3,2 m*/s.) 

Zanimljivo je da je tvornica karbida, puštena u pogon u rujnu 1899., 
tada bila jedno od najsuvremenijih industrijskih postrojenja u svijetu. Proizvo- 
dila je 355 litara acetilenskog plina po kilogramu karbida, što do tada nije 
uspjela postići niti jedna peć. Na žalost, nije bila duga vijeka: već iduće godine 
potpuno je stradala u požaru. Nikad više nije obnovljena kao proizvodna jedi- 
nica, a administrativna zgrada prvo je korištena za uredske prostorije tvrtke 
Ante Šupuk i Sin, a nakon Drugog svjetskog rata služila je kao stambeni pro- 
stor za radnike hidroelektrane Jaruga. Ta je tvornica značajna po tome što je 
na šibenskom prostoru otvorila vrata talijanskom kapitalu. 

Nakon propasti tvornice karbida hidroelektrana Krka imala je višak 
električne energije pa je Ante Šupuk tražio nove potrošače. U samom gradu 
bilo ih je malo jer je industrija bila tek u začecima a elektrificiranih kućanstava 
također je bilo vrlo malo, budući da se prva (bogatija) kućanstva elektrificiraju 
tek oko 1900. 

Godine 1900. električnu energiju počinju koristiti i prvi domaći 

poduzetnici. Tako je na električnu mrežu, preko vlastitog transformatora, pri- 
ključena Prva dalmatinska tvornica tiesta - čuvena po svojoj čistoći, čiji je 
vlasnik bio A. Inchiostri. Električna rasvjeta uvedena je i u nekoliko kavana. 
(Zabilježeno je i to da je 15. travnja 1903. u 10 i po sati prilikom montaže vo- 
dova u kavani Zanchi od strujnog udara poginuo majstor električne centrale. 
To je zasigurno prva žrtva strujnog udara u Šibeniku, a, tko zna, možda i u 
čitavoj Hrvatskoj.) Godine 1905. elektrificirana je zgrada pošte. U gradskom 


“kazalištu, koje je elektrificirano još 1897., godine 1908. bilježimo prikazivanje 


prve, pokušajne predstave kinematografa EDISON. Godine 1907., prilikom 
spašavanja Lloydovog broda Galatea, potonulog zbog nevremena u plićaku 
uz drvenu rivu, korištena je električna rasvjeta, jer se radilo / obnoć pa je 
namještena električna razsvjeta pače i na jarbol. 

Dvanaestog srpnja 1901. u Trstu je, kod bilježnika Vessela, potpisan 
ugovor između tvrtke Ante Šupuk i Sin (vlasnika koncesije za korištenje vode 
u ukupnoj količini od 25,81 m?/s), društva Societa veneziana elettrochimica 
(vlasnika koncesije za proizvodnju kalcijeva karbida) i društva Societa italiana 
per carburo di calcio, acetilene et altri gas (investitora izgradnje novih tvornič- 
kih postrojenja i novih elektrana na Krki). Stvoreno je novo poduzeće za kori- 
štenje hidraulične snage u Dalmaciji: Societa anonima per l'utilizzazione delle 
forze idrauliche della Dalmazia, skraćeno SUFID, sa sjedištem u Trstu. Ugovor 
je sadržavao sljedeće: 

1. Tvrtka Ante Šupuk i Sin ustupa društvu SUFID koncesiju za kori- 
štenje neiskorištenog dijela protoka vode Skradinskog buka, odnosno 22,61 
m3/s, na rok od dvadeset devet godina. Za svoje potrebe zadržava količinu 
vode od 3,20 m3/s, koliko joj treba za rad hidroelektrane Krka. 

2. Društvo Societh italiana per carburo di calcio, acetilene ed altri 
gas otkupljuje pravo na proizvodnju kalcijeva karbida u Dalmaciji, tako da će 
izgraditi novu tvornicu na povoljnoj lokaciji. Obvezuje se i da će izgraditi novu 
hidroelektranu u blizini stare, na temelju neiskorištenog viška vode. I konačno, 
obvezuje se, u svoje ime i u ime eventualnog pravnog nasljednika, da će na- 
kon isteka ugovorenog roka od 29 godina (tj. 30. lipnja 1930.) tvrtki Ante 
Šupuk i Sin bez ikakve odštete predati preuzete objekte. 

Prema ugovoru tvrtka Ante Šupuk i Sin i dalje zadržava pravo na 
prijašnju svoju prugu, koja im je služila za prijenos električne energije iz svoje 
male centrale do grada Šibenika, a društvo SUFID će iz svoje nove centrale 
prenositi energiju posebnom zračnom prugom do tvornice Društva “S UFID“ 
u Crnici u Šibeniku. 

Tako je društvo SUFID izgradio tvornicu kalcijeva karbida u Crnici 
kod Šibenika (kako je tada pisao tisak). Tvornica je imala osam monofaznih 

električnih peći od po 750 kVA, ukupno 6 000 kVA, što je u to doba bio vrlo 
velik i snažan industrijski objekt. Proradila je u travnju 1903., probno, s jednom 
peći, a potom, u rujnu, punim kapacitetom. 

Istodobno, tvrtka Ganz gradila je novu hidroelektranu Jaruga, ukup- 
ne snage 5 250 KVA, koja je godišnje mogla proizvesti oko 15 milijuna kWh. 
Generatorski napon od 15 000 V prenošen je do Šibenika posebnim, jedana- 
est kilometara dugim, zračnim dalekovodom, s četiri bakrene žice (dvostruki 
dvofazni), promjera 7 i 9 milimetara. Vod su nosili drveni stupovi postavljeni 
uz cestu po rubovima parcela. Stupova je bilo 360, u prosjeku 30 po kilome- 
tru, ana svakom trećem bile su tablice upozorenja na hrvatskom i talijanskom. 

Četvrtog lipnja 1903., u punom jeku izgradnje hidroelektrane Jaruga 
(kasnije nazvane Jaruga Il, jer su elektranu Krka zvali Jaruga I), umro je kape- 
tan Marko Šupuk, jedan od idejnih tvoraca elektrifikacije Šibenika. Nepunu 
godinu potom, 11. svibnja 1904., od srčane kapi umro je i Ante vitez Šupuk, 
koji je punih 28 godina bio gradonačelnik Šibenika i neumorno radio za napre- 
dak svoga grada. Osim električne rasvjete potaknuo je izgradnju vodovoda, 
doveo željeznicu, izgradio sud, gimnaziju i bolnicu, u to doba najveću u Dal- 
maciji. 

Tvrtku Ante Šupuk i Sin preuzeli su nasljednici iz obitelji Šupuk. 
Sačuvani su brojni dokumenti o širenju električne mreže i uspostavi pravog 
elektroprivrednog poduzeća. Razvoj je tekao paralelno s razvojem tvornice 
u Crnici, sve do Prvog svjetskog rata, kada su za vojne potrebe rashodovani 
dvadeset godina stara hidroelektrana Krka (Jaruga l)i stari dalekovod. Naime, 
bakar i željezo iz opreme upotrebljeni su u vojne svrhe. Druga elektrana (Jaru- 
ga Il) i tvornica karbida nisu dirane jer su proizvodile strateški ratni materijal. 
Ukratko, tvrtka Ante Šupuk i Sin ostala je bez proizvodnog i prijenosnog dijela 
sustava - od cjelovitog elektroprivrednog poduzeća svedena je na distributera 
električne energije -, tako da je bila prisiljena povezati se sa SUFID-om, radi 
dogovora o suradnji. 

Poduzeće SUFID je, osim HE Jaruga Il, radi rastućih potreba za elek- 
tričnom energijom, već 1904. započelo izgradnju hidroelektrane na slapu Ma- 
nojlovac, kod Kistanja, 38 kilometara od Šibenika. Tamo je iskorišten pad vode 
od 110 metara, tako da je ukupna snaga turbina bila 24 000 KS, a generatora 
20 800 kVA, odnosno, 16 600 kW. HE Manojlovac puštena je u pogon u trav- 
nju 1906. (prvi agregat) a u konačnom opsegu 1907. (Od 1995., nakon 
Domovinskog rata, ova hidroelektrana nosi ime Miljacka, obnovljena je i radi 
punim kapacitetom.) Iz elektrane do Crnice u Šibeniku vodi 38 kilometara 
dugačak dvostruki dalekovod, za napon od 30 000 V. Zanimljivo je da je HE 
Miljacka do 1910. bila najsnažnija hidroelektrana u Europi, a i napon daleko- 

voda bio je tada najviši napon predviđen za prijenos na daljinu. 

Početkom Prvog svjetskog rata, nakon što je HE Krka (Jaruga I) pre- 
stala s radom, grad Šibenik imao je manjak a tvornica u Crnici višak električne 
energije. Zato je bilo logično da se tvrtka Ante Šupuk i Sin i društvo SUFID 
dogovore o suradnji. Tako je posebnim ugovorom SUFID-u dat u zakup iznos 
protoka vode koji je koristila HE Krka, uz uvjet da SUFID iz svojih elektrana 
godišnje prepusti milijun kilovatsati tvrtki Ante Šupuk i Sin, koja tu energiju 
može distribuirati u gradu i okolici. Ako bude potrebna veća količina električne 
energije, tada će se na komercijalnoj osnovi odrediti cijena kojom će Ante 
Šupuk i Sin platiti tu dodatnu količinu. 

Prvi svjetski rat nije se u početku jače osjetio u Šibeniku. Ipak, već 
u kolovozu 1914. austro-ugarska vojska preuzela je nadzor nad tvrtkom Ante 
Šupuk i Sin, tako da su svi radnici, osim trojice, pozvani pod oružje a njihova 
radna mjesta popunjena električarima s brodova carske ratne mornarice. | 
društvo SUFID stavljeno je pod državnu kontrolu, pa je 1916. umjesto talijan- 
skog naziva dobilo njemačko ime: Aktiengesellschaft fur Nutzbarmachung 
der Wasserkrafte Dalmatiens - Werk Sebenico, koje je imalo do konca rata, 
tj. do propasti Austro-Ugarske Monarhije. 

Bez obzira na rat, tijekom 1916. obavljena je prva velika rekonstruk- 
cija HE Jaruga II: povećana je snaga turbina a elektrana je s dvofaznog prešla 
na trofazni sustav. 

Po završetku rata Šibenik su privremeno okupirali Talijani, koji su 
SUFID-u odmah vratili staro ime, ali i sva prava tvrtki Ante Šupuk i Sin. Ostali 
su na snazi svi ugovori sklopljeni između te dvije tvrtke od 1901. do 1914. 
Tijekom talijanske okupacije elektrifikacija se širila, pa je u ožujku 1919. pro- 
radila javna rasvjeta u Skradinu. Potrošnja električne energije u Šibeniku po- 
rasla je i vratila se na predratnu razinu od oko 1,9 milijuna kWh. U gradu je 
bilo više od tisuću i po elektrificiranih kućanstava. 

Kada su 1921. Talijani otišli iz Šibenika isprva je sve bilo kao i prije. 
Odnosi SUFID-a i Ante Šupuka i Sina bili su dobri, a oba poduzeća borila su 
se s poratnim ekonomskim teškoćama. Godine 1923. uvedena je prva tarifa 
za naplatu potroška, a prestale su paušalne naplate. Došlo je do prvih posku- 
pljenja struje, ali i do znatnije rekonstrukcije i širenja gradske električne mre- 
že: do zamjene zračnih vodova kabelskim. 

Međutim, već je 1925. društvo SUFID predvidjelo vlastitu likvidaciju, 
jer nova vlast nije željela obnovu ugovora, koji su istjecali. Naime, vlada Kralje- 
vine SHS nastojala je umjesto Talijana dovesti druge strane partnere. Stoga 
je 13. travnja 1929. sklopila ugovor s pariškim Francuskim društvom tuniskih 
fosfata, gnojiva i kemiskih proizvoda A.D. i osnovala novo društvo: SEFFHIED, 

koje je ubrzo promijenilo ime u La Dalmatienne. La Dalmatienne je otkupio 
svu imovinu društva SUFID za iznos od 130 milijuna franaka (273 milijuna on- 
dašnjih dinara). Kako je ugovor o najmu između SUFID-a i Ante Šupuka i Sina, 
sklopljen 12. srpnja 1901. u Trstu, istjecao 1930., to je SUFID prije roka, već 
1929., predao HE Jaruga II natrag u posjed tvrtki Ante Šupuk i Sin, koja je 
onda obavila rekonstrukciju elektrane, osposobivši je za opskrbu grada elek- 
tričnom energijom. Tako je tvrtka Ante Šupuk i Sin ponovno kompletirala svoju 
elektroprivrednu djelatnost. 

S obzirom da je La Dalmatienne prestao dobavljati električnu ener- 
giju iz HE Jaruga II, jer je tvornica u Crnici manje trošila pa joj je bila dovoljna 
HE Manojlovac, u gradu se pojavio višak električne energije. Rješenje je 
nađeno u izgradnji tvornice aluminija u Lozovcu. Tu je tvornicu 1936. izgradio 
zagrebački industrijalac dr. Ivan Ivanović, čije je poduzeće bilo registrirano u 
Beogradu. Ivanović je s tvrtkom Ante Šupuk i Sin dogovorio sigurnu i trajnu 
nabavu znatnih količina električne energije. Kako je, u međuvremenu, i sudski 
spor s vlasnicima mlinica, skradinskom obitelji Marasović, riješen u korist 
tvrtke Ante Šupuk i Sin, to je 1937. HE Jaruga Il počela veliku rekonstrukciju, 
u kojoj je sudjelovala i tvrtka Ganz iz Budimpešte. 

_HE Jaruga.i bila je važan izvor električne energije za grad Šibenik i 
njegovu industriju, ali i za tvornicu aluminija u Lozovcu. Ni tijekom Drugog 
svjetskog rata, kada su Šibenik i Jaruga bili zaposjednuti od Talijana, nije bio 
značajnije ugrožen njezin rad, pa čak ni za povremenih zastoja zbog miniranja. 
Nakon rata, 1945., popravljena su ratna oštećenja a elektrana se uključila u 
elektroenergetski sustav Šibenika, Dalmacije i Hrvatske. Njezin posljednji 
vlasnik iz obitelji Šupuk, Marko, praunuk graditelja Ante viteza Šupuka i unuk 
Marka, pomorskog kapetana i idejnog začetnika elektrane, osuđen je u lipnju 
1945. od strane Narodnog suda u Šibeniku na konfiskaciju cjelokupne imo- 
vine zbog suradnje s neprijateljem i žestokog eksploatiranja radničke klase. 
Tim aktom oduzeta mu je hidroelektrana a svi njegovi posjedi prenijeti u 
narodno vlasništvo. (HE Jaruga II radila je sve to vrijeme a radi još i danas. 
Do danas je proizvela više od 2,4 milijarde kWh, u prosjeku oko 26 milijuna 
kWh godišnje. Usporedbe radi, toliko je proizvela HE Krka u dvadeset godina 
rada, od 1895. do 1914.) 

U POČETKU BIJAHU - TERMOELEKTRANE 


Zašto je HE Krka (kasnije nazvana Jaruga I) toliko važna za hrvatsku 
elektroprivredu? Što je bilo na tlu Hrvatske prije HE Krka? Zar povijest elek- 
trifikacije Hrvatske počinje baš s njom? Kako to da je baš ona građena kao 
naš prvi cjeloviti elektroenergetski sustav? Da bismo odgovorili na ova pitanja 
moramo imati na umu činjenicu da je u Hrvatskoj prije HE Krka bilo električnih 
postrojenja, ali su to bila uglavnom postrojenja s istosmjernim naponom, 
većinom termoelektrane. 

U drugoj polovici 19. stoljeća u Hrvatskoj se razvijaju prvi industrijski 
objekti i u njima prve (industrijske) elektrane. Koncem stoljeća mnoga gradska 
vijeća donose odluke o izgradnji javnih elektrana, namijenjenih prvenstveno 
za električnu rasvjetu ulica i trgova, iako neke odmah služe i za elektrifikaciju 
kućanstava. Pojavljuju se brojila, obračun potroška električne energije i tarife. 

Većina elektrana bila je u sklopu industrijskih pogona i u vlasništvu 
privatnog kapitala. Neke su bile mješovitog tipa, također u privatnom vlasni- 
štvu, a u vlasništvu grada ili općine bio je manji broj javnih elektrana, jer su 
koncesije pretežito davane privatnim financijerima (što je logično, budući da 
za takvu investiciju gradovi nisu imali dovoljno novca; drugo, nije bilo povje- 
renja u tu “novotariju“, za koju se nije znalo je li samo modni hir i hoće li do- 
nijeti povrat uloženog kapitala; treći razlog, možda i najvažniji, bio je otpor 
plinara, koje su do tada držale monopol nad javnom rasvjetom). Razumljivo 
je da su elektrane u početku građene stihijski, prema trenutačnim potrebama 
i mogućnostima, a bez nekog određenog plana. 

Dozvole za gradnju električnih postrojenja u Hrvatskoj davalo je mi- 
nistarstvo u Budimpešti ili Beču, i to tek onda kada se pothvat nije kosio s 
mađarskim ili austrijskim interesima. Zato ne čudi da je 1918. u Hrvatskoj bilo 
76 elektrana s ukupnom instaliranom snagom od oko 65 MW. (Od toga na 
Dalmaciju otpada 53 MW - zahvaljujući dvjema velikim hidroelektranama, 
Kraljevcu (26,5 MW) i Manojlovcu (19 MW), izgrađenima nakon 1900. - a na 
sav ostali teritorij Hrvatske otpada skromnih 12 MW!). Prema tipu, javnih 
elektrana bilo je 16, mješovitih 7, a industrijskih 53. Prema pogonskom stroju, 
bilo je 11 hidroelektrana, 20 elektrana s diesel strojevima i 45 termoelektrana 

s parnim strojevima. Dakle, u početku elektrifikacije Hrvatske bijahu - termo- 
elektrane. (O nekima, izgrađenim prije 1900., bit će riječi u sljedećim poglav- 
ljimma). Spomenimo i to da je još 1918. više od 65 % svih elektrana imalo isto- 
smjerni napon, a da su samo četiri imale cjeloviti sustav proizvodnje, prije- 
nosa i distribucije električne energije. Značaj HE Jaruga upravo je u tome: 
to je prva naša elektrana koja je predstavljala cjeloviti elektroprivredni sustav. 

Ako želimo odgovor na pitanje zašto baš Krka, zašto baš Šibenik i 
zašto baš Dalmacija, treba malo zaviriti u povijest i pogledati društvene i gos- 
podarske prilike u drugoj polovici prošloga stoljeća. | Hrvatska i Dalmacija 
bile su, kao posebne “austrijske krunske zemlje“, vrlo “napredne“, u smislu 
da ih je trebalo gospodarski što bolje iskoristiti. Zato su u Hrvatskoj građene 
pruge i poneki industrijski objekt, uz kojeg bi često išla poneka tehnička 
novina. (Usudio bih se reći da je Hrvatska bila pogodno tlo za pojedine probne 
eksperimente, pa ako uspije, čast i slava nama, a ako ne uspije, sramota os- 
taje njima, kako je u jednom pismu vlasnik tvornice Ganz jasno i nedvosmi- 
sleno napisao Anti Šupuku.) 

Nakon francuske okupacije Dalmacija je bila, kao i čitava Hrvatska, 
u sastavu Austro-Ugarske Monarhije, od 1813. pa sve do 1918. Zbog stra- 
teških je razloga toj monarhiji Dalmacija bila vrlo važna, budući da je imala 
mnoge važne prirodne sirovine: ugljen, asfalt, cementni lapor, boksit, sadru, 
mramor, građevinski i ukrasni kamen, te sol. Zato ne čudi da se u ribarskoj i 
pretežito seoskoj Dalmaciji počeo razvijati zametak industrijalizacije, prije 


svega u većim gradovima, među kojima se ističe Šibenik, kao grad na raz- * 


međi sjeverne i srednje Dalmacije. U drugoj polovici devetnaestog stoljeća 
u Dalmaciji su izgrađene i prve željezničke pruge: 1877. pruge Split - Siverić 
i Šibenik - Perković a 1888. pruga Siverić - Knin. To je potaklo bolje iskorišta- 
vanje i preradu sirovina, prije svega ugljena i odgovarajućeg kamena u karbid 
i dušično gnojivo (cijanamid). Kako je za tu proizvodnju bila potrebna (elek- 
trična) energija, po mogućnosti što jeftinija, a Dalmacija je, osobito okolica 
Šibenika, raspolagala velikim vodnim snagama, bilo je sasvim prirodno da 
se te vodne snage iskoriste u elektroenergetske svrhe. Naravno, za razvijanje 
industrijske djelatnosti bio je potreban kapital. Kako se pojavio novi činilac, 
a to je talijanska želja za prodorom u Dalmaciju, i uopće na drugu stranu Jad- 
rana, tako je talijanski kapital u šibenskom bazenu, oko Drniša i u okolici Splita 
počeo razvijati stanovitu industriju. Nije to bila velika aktivnost ako znamo 
da je u cijeloj Dalmaciji 1923. godine bilo devet i po tisuća zaposlenih na više 
od šeststo tisuća stanovnika. 

POČECI ELEKTRIFIKACIJE 


lako je HE Krka (Jaruga I) od izuzetnog značaja za razvoj hrvatske 
elektroprivrede, kao naš prvi cjeloviti elektroenergetski sustav, povijest ele- 
ktrifikacije Hrvatske ne počinje s njom. 

Devetnaesto stoljeće često nazivamo stoljećem parnog stroja. Po- 
sljednje godine tog stoljeća obilježene su naglim razvojem elektrotehnike i 
počecima elektrifikacije. Razdoblje široke primjene električne energije zapo- 
čelo je 1882., puštanjem u pogon prve istosmjerne elektrane u New Yorku, 
što je zasluga Thomasa Alve Edisona. Iste godine Francuz Duprez prvi je po- 
kušao električnu energiju prenijeti na veću udaljenost. 

Elektrifikacija je započela s istosmjernom strujom, ali se odmah po- 
kazalo da takav sustav nema velike budućnosti, poglavito zbog nemogućnosti 
prijenosa većih količina električne energije na veću udaljenost. Pokazalo se 
da je istosmjernu struju moguće korisno prenositi na udaljenost od kojih dvi- 
je tisuća metara, a na većoj udaljenosti gubici postaju preveliki i prijenos se 
ne isplati. Radi toga su vrlo značajni fundamentalni pronalasci Nikole Tesle, 
koji je tehnikom polifaznih struja omogućio razvoj izmjeničnog sustava, po- 
sebno trofaznog sustava. Prvi pokusni prijenos trofaznim sustavom demon- 
striran je na izložbi u Frankfurtu 1891. godine. S time su bili upoznati otac i 
sin Šupuk i Vjekoslav Meichsner, graditelji prve takve hidroelektrane u nas: 
ako i nisu posjetili izložbu - u što ne vjerujem, jer je ona kao magnet privlačila 
znatiželjnike -, tada su o tom pothvatu sigurno čitali u novinama i časopisima 
- u što sam posve siguran. Prvi komercijalni polifazni elektroenergetski sustav 
na svijetu izgradio je, po Teslinom patentu, Amerikanac Forbes na rijeci Nija- 








gari. Elektrana je puštena u pogon 26. kolovoza 1895., dakle, samo dva dana 


prije naše hidroelektrane Krka, ali je grad Buffalo električnu energiju iz te 
elektrane dobio nekoliko mjeseci kasnije, u 1896. godini, kada je proradio 
dalekovod, dok je Šibenik električnu energiju iz HE Krka dobio istog dana kada 
je puštena u pogon. 

Prva demonstracija električne javne rasvjete u Hrvatskoj izvedena 
je 1877. u Zagrebu. Prigodom sokolskog plesa u Hrvatskom glazbenom zavo- 
du profesor Ivo Stožir montirao je na raskrižju llice i Gundulićeve ulice lučnu 

svjetiljku, koja je, napajana iz galvanskih baterija, svijetlila nekoliko sati, što 
je bila velika senzacija. 

Gotovo istodobno, prve električne lučne svjetiljke gorjele su neko- 
liko večeri u Dubrovniku i Zadru. Naime, prigodom obilaska Dalmacije, u ljeto 
1877., s jahte Njegova Veličanstva, cara Franje Josipa, po dubrovačkim grad- 
skim zidinama, od stare luke do tvrđave svetog Ivana, razvučeni su kabeli s 
lučnim svjetiljkama, koje su nekoliko dana ukrašavale grad i uveličale carski 
posjet. To je ponovljeno u Zadru: u dužini od kojih sedamsto metara, na grad- 
skim zidinama postavljeno je čak deset lučnih svjetiljki. Na žalost, tada još 
nije bilo fotografije, koja bi zabilježila te događaje. 

U Splitu i Šibeniku nije mogao biti ponovljen taj iluminacijski eks- 
periment jer ti gradovi nisu imali uređenu obalu, pa bi od jahte do Diokleci- 
janove palače, u Splitu, odnosno do katedrale svetog Jakova i gradske 
vijećnice, u Šibeniku, bilo predaleko rastezati žice. Istina, zadarske talijanaške 
novine pisale su da Njegovo carsko Visočanstvo nije ni htjelo pristati u 
Šibeniku jer je tamošnji gradonačelnik, Ante Šupuk, pozdravni govor želio 
održati na hrvatskom jeziku. Povijesna je činjenica, ipak, da je car bio u Šibe- 
niku i da se do Skradinskog buka prevezao brodom a vratio kočijom, uz veselo 
i gromoglasovito pozdravljanje okupljenog puka. Ali, rasvjete lučnim svj etilj- 
kama u Šibeniku tom prilikom nije bilo. 

Prva komercijalna elektrifikacija u Hrvatskoj izvedena je početkom 
1891. u riječkoj luci, odnosno na željezničkom kolodvoru. Elektrana je imala 
parni stroj od 40 KSi generator istosmjerne struje snage 22 kW. (Istina, prvu 
električnu svjetlost Riječani su ugledali tek 5. listopada 1885. na svečanom 
otvorenju novog gradskog kazališta, kada je svečano izvedena Verdijeva op- 
era A/da. Kako su tehnološke novosti obično povezane s teškoćama, one nisu 
mimoišle ni taj događaj. Naime, uoči premijere stroj se pokvario pa je pred- 
stava odgođena za sutradan. Idućeg dana bilo je rečeno da će otvorenje biti 
makar i uz svijeće, al« su parni stroj tvrtke Kremnitzky, Mayer und Comp. i 
generator istosmjerne struje tvrtke Ganz radili besprijekorno. Tako je riječko 
kazalište peto elektrificirano kazalište u svijetu. Prije toga električna rasvjeta 
“postavljena je u opernim kućama u New Yorku, Londonu, Parizu i Ženevi.) 
Iste je godine u arsenalu ratne luke u Puli montirana elektrana manje snage. 

U U sjeverozapadnom dijelu Hrvatske prva javna elektrana a izgrađena 














taj je 131 javnu svjetiljku, a srikjučeno je! i 105 kuća s 1400 rasvjetnih mjesta. 
Nakon Čakovca slijedi Varaždin: 17. prosinca 1895. (nedugo poslije HE Krka) 
proradila je elektrana Prvog hrvatskog varaždinskog d.d. za električnu ras- 
vjetu, s tri parna stroja od po 70 KS i s jednofaznim generatorima od 50 kVA 

i 42 Hz. 

Prve dvije javne elektrane u Dalmaciji proradile su nekako u isto 
vrijeme. U Zadru je na Silvestrovo, 31. prosinca 1894., u osam sati navečer, 
istosmjerna termoelektrana od 36 kW, pokretana parnim strojem, rasvijetlila 
glavni gradski trg, gdje je, ispred Namjesništva, priređeno narodno veselje. 
Tamo je bila instalirana lučna svjetiljka od 1000 normalnih svijeća, u to vrijeme 
jedna od najsnažnijih u Europi. Druga elektrana je hidroelektrana Krka, s izmje- 
ničnim sustavom. S njom je zapravo započelo novo elektroprivredno doba 
u Hrvatskoj. 

BITKA ZBOG VODE 


Kada promatramo događanja vezana za početak razvoja elektropriv- 
redne djelatnosti u Hrvatskoj, posebice kada je riječ o prvim hidroelektra- 
nama, nalazimo se, začuđeni, pred činjenicom da je u mnogim slučajevima 
prije izgradnje elektrana vođen pravi rat zbog vode. 

S vodoprivrednog i elektroenergetskog aspekta vodne snage nisu 
bile racionalno iskorištene, što pokazuju sve elektrane u Dalmaciji izgrađene 
prije Prvog svjetskog rata (Krka, kasnije nazvana Jaruga |, Jaruga Il, Manoj- 
lovac, Roški Slap, Kraljevac), ali i one u drugim krajevima Hrvatske (na primjer, 
HE Ozalj). Sva ta postrojenja iskorištavala su samo mali dio ukupnog pada 
rijeke na kojoj su izgrađene. Te su elektrane izgrađene upravo tamo gdje je 
pad vode najviše koncentriran i gdje nije trebalo graditi velike derivacije. Iz 
tog su razloga naše prve hidroelektrane građene na slapovima rijeka Krke i 
Cetine. Korištenje vode svelo se samo na dio protoka, jer se pazilo da ne dođe 
do narušavanja prirodnog oblika slapova. Bez obzira na to, ljeti je, za niskih 
vodostaja, dolazilo i do prekida rada elektrana, ali i do potpunog isušivanja 
slapova. Naravno, naše prve hidroelektrane nisu imale nikakve akumulacije, 
niti mogućnost izravnjanja neravnomjernih protoka, pa su bile izrazito pro- 
točnog tipa. 

Teško je reći je li tome razlog kopiranje načina gradnje u drugim 
zemljama. Naime, prve izmjenične hidroelektrane u SAD (Niagara), Njemačkoj 
i Italiji (Tivoli) izgrađene su na slapovima. Konačno, i Nikola Tesla je 1892. pred 
zagrebačkim vijećnicima dokazivao kako bi za Zagreb bilo mudro izgraditi 
hidroelektranu na izmjeničnu struju, nigdje drugdje nego na Plitvičkim je- 
zerima. Njegov prijedlog odnosio se na slap, jedan od najljepših na jezerima, 
koji danas nosi ime Slap Milke Trnine. Ta ideja nije bila prihvaćena jer je ocije- 
njeno da je tehnički nemoguće (a kad bii bilo izvedivo, bilo bi preriskantno i 
preskupo) prenositi električnu energiju na toliku udaljenost. Ali ideja nije 
odbačena već je predloženo da se ispita mogućnost da grad Zagreb kupi mlin 
na rijeci Kupi kod Ozlja i tamo izgradi hidroelektranu. 

Za neekonomično korištenje vodotoka u prvim našim elektranama 
nije kriva želja da se postigne što veći rentabilitet postrojenja. Kriv je, naime, 

zastarjeli zakon o vodnom pravu u Austro-Ugarskoj Monarhiji, iz 1873., a 
posebice odredbe koje je u taj zakon unio Dalmatinski sabor u Zadru. Tim 
su zakonom zaštićena prava na upotrebu vode i najprimitivnijih vodenica, koje 
od davnina stoje na rijekama. Po tom zakonu donesena je i Aazsuda iz 1893. 
kojom je gospodinu Meichsneru odobrena koncesija za upotrebu vode na 
mjeru 25,81 metara kubičnih na hip za potrebe hidroelektrane Krka. Odo- 
breno mu je samo 25,20 metara pada od ukupno 45,70 metara visine Buka, 
jer je gornji dio iskorištavalo nekoliko vlasnika vodenica i stupa. Ante Šupuk, 
šibenski gradonačelnik i zastupnik u Saboru, bio je vlasnik vodenica u donjem 
lijevom dijelu Buka, pa je s Meichsnerom osnovao posebno poduzeće za 
obrtnu proizvodnju munjiva. Na katastarskim česticama u njegovu vlasništvu 
izgrađena je elektrana Krka. Da nije bio vlasnik tog terena, po zakonu ne bi 
mogao graditi Jarugu. 

Ljeti rijeka Krka zna jako presušiti, pa sa 600 protok padne i na samo 
6 metara kubičnih u sekundi. Graditelji elektrane željeli su zahvatiti i dio vode 
s desne strane Buka, ali tamo su bile vodenice skradinskih imućnika. Borba 
koju su protiv tog projekta poveli vlasnici tih mlinica, posebno obitelji 
Marasović i Burelli, trajala je više od deset godina. Arhivirano je 49 raznih 
presuda, ugovora, raskida ugovora, računa i drugih dokumenata o odnosima 
tvrtke Ante Šupuk i Sin i tih obitelji. 

Borba se vodila preko tiska, ali i na sudovima, te u Dalmatinskom 
saboru i u bečkom parlamentu. Išlo se i do vrhovnog carskog apelacijskog 
suda u Beču. Pljuštale su i tužbe zbog falsificiranja javnih isprava i zapisnika 
s administrativnih rasprava. Međutim, Krka, naša prva hidroelektrana izmje- 
nične struje, tako značajna za početak elektroenergetskog sustava u Hrvat- 
skoj, radila je neprestano od prvog dana, 28. kolovoza 1895. Planirana i već 
projektirana pregradica na Buku kojom bi se uzimao dio vode s desne strane 
rijeke nije nikad izgrađena. Ipak, pored svih sporova, posebice nakon izgrad- 
nje HE Jaruga Il, 1903., korisnici vode kupovali su i vodu s desne strane Buka, 
osobito u vrijeme niskog vodostaja Krke. 

(Sličan sudski spor vodila su gradska poglavarstva Karlovca i Zag- 
reba oko slapa Ozalj na rijeci Kupi. Karlovac je već 1889. pregovarao o kupnji 
slapa Ozalj i mlina na rijeci. Mlin je trebalo imati, jer inače ništa od posjeda i 
gradnje. Takav je bio zakon. Na taj je slap 1905. bacio oko i grad Zagreb, koji 
je htio izgraditi hidroelektranu iz koje bi se elektrificirao. Tijekom 1905. i 1906. 
između Karlovca i Zagreba vođen je težak sudski spor, koji je zapravo kočio 
razvoj i jednog i drugog grada. Spor je okončan tako da je Karlovac dokazao 
da je kupio mlin i slap, pa je mogao graditi hidroelektranu, a Zagreb je odlučio 
izgraditi termoelektranu na zapadnoj periferiji grada, u današnjoj Zagorskoj 

ulici.) 

Zbog vode rijeke Krke vođene su još mnoge rasprave i prepirke, sve 
do 1945., osobito oko takozvane vodne knjige, tj. katastra voda, pa su rađene 
posebne procjene vodnih snaga, zakupi voda i slično. 

NEKE PROPUŠTENE PRILIKE 


Jeli neki dalmatinski grad mogao oduzeti primat Šibeniku i izgraditi 
elektroprivredni sustav sličan onome na Krki? Izvjesni natjecateljski odnos 
između srednjovjekovnih dalmatinskih gradova - Dubrovnika, Splita, Trogira, 
Šibenika i Zadra - vuče se kroz povijest sve do naših dana. Ne treba se onda 
čuditi da je uspoređivanje s drugima uvijek bilo prisutno, pa tako i kod uvo- 
đenja gradske rasvjete, prvo plinske, a potom i električne. 

Uvijek se težilo biti boljim od susjeda, biti ispred njega, biti “mo- 
derniji“ od njega. Ukratko, i drugi gradovi u Dalmaciji imali su priliku da prvi 
izgrade električnu centralu, ali je nisu iskoristili. Istina, u Zadru je 30. prosinca 
1894. proradila istosmjerna termoelektrana i, na oduševljenje građana, javna 
električna rasvjeta. Dakle, Zadar je bio brži od Šibenika za gotovo devet 
mjeseci, ali, unatoč tome, nije prvi izgradio cjeloviti elektroenergetski sustav 
jer nije imao prijenosni dalekovod. No, pođimo redom: 


Zadar 


Zadarski su gradski oci još 1876. ozbiljno raspravljali o izgradnji 
plinare i uvođenju plinske rasvjete. Tom su prilikom saznali i za nov način 
osvjetljivanja gradskih ulica - električnom rasvjetom - pa su odlučili propitati 
se o tome. Zato su 1882. dobili ponude od desetak najvećih europskih po- 
duzeća koja su se bavila električnom javnom rasvjetom, među kojima su bili 
i europski zastupnik tvrtke Edison iz Milana, te Siemens i Halske iz Beča. 
Gradski savjet je o uvođenju gradske rasvjete raspravljao na svojim sjedni- 
cama tijekom 1885., 1888., 1889., 1890. i 1891. godine. Formirana su povje- 
renstva čiji su članovi putovali u gradove koji su već imali takvu rasvjetu. Nije 
ih bilo mnogo, a, uz to, bilo je lijepo obići London, Pariz, Torino, Milano, Vene- 
ciju, Beč ili Budimpeštu. Nije poznato jesu li bili u Petrogradu, koji je tada 
slovio za najbolje osvijetljeni grad na svijetu jer je imao oko 65 000 električnih 
svjetiljaka. Radi usporedbe, Zadar je imao 300 petrolejskih fenjera. 

Godine 1891. činilo se da je problem riješen, jer je postojala jaka 
volja da se takva moderna rasvjeta uvede. Ali, troškovi su bili previsoki! Tre- 

balo je osigurati 123.000 fiorina (danas je to oko 2,5 milijuna DEM), što je 
bio velik novac. Općina tada glavnog grada Dalmacije trebala je novac i za 
vodovod, tržnicu i klaonicu, a zajam se u to doba nerado uzimalo. 

Tada se pojavio šibenski nadmjernik ing. Vjekoslav Meichsner. On 
je koncem 1892. Zadru za javnu rasvjetu ponudio električnu energiju sa 
slapova Krke. Očito je da je Meichsner bio vizionar i zanesenjak koji je išao 
ispred svoga vremena. Jedan dokument govori da je već 30. prosinca 1891. 
zatražio dozvolu za izgradnju objekta na slapovima Krke u /ndustrijalne obrtne 
svrhe. Meichsner je vjerovao stručnjacima da se izmjenična struja može 
prenositi na daljinu, planirao je gradnju elektrane i unaprijed tražio potrošače. 
Naime, Zadru je ponudio struju prije negoli je zatražio dozvolu za izgradnju 
hidroelektrane na Skradinskome buku. 

Meichsner se dopisivao s vrhunskim stručnjacima tvrtke Ganz, koji 
su mu potvrdili da je prijenos električne energije na veliku udaljenost moguć. 
Dapače, kada je godinu dana kasnije pitao za mogućnost prijenosa od Krke 
do Trogira, Kaštela i Splita, dobio je jasan odgovor, da se munjivo mora moći 
prenijeti, bez opasnosti i velikih gubitaka, ali mora na kraju dalekovoda posto- 
jati odgovarajući potrošač koji će iskoristiti tu snagu, a da bi cio poduhvat 
bio finančno isplativ. Drugi uvjet bio je da se osiguraju, ili otkupe, parcele na 
kojima će biti postavljeni stupovi dalekovoda. 

Meichsnerov prijedlog u Zadru nije naišao na dobar prijam. Da li zato 
što kasnije nije dao, naknadno zatražen, detaljniji plan sustava ili zato što su 
gradski zastupnici već izabrali drugog partnera, a onje to nekako saznao, tek, 
Meichsnerov prijedlog nije uzet u obzir. Odlučeno je da se prihvati najpo- 
voljnija ponuda, ona tvrtke Kremenetzky et Mayer iz Beča, koja će izgraditi 
ralu istosmjernu termoelektranu na ugljen i postaviti električnu rasvjetu na 
istosmjernu struju od 110 V. 

Još je jednom, 1. studenoga 1893., uporni Meichsner Zadru ponu- 
dio svoje rješenje. Tada je već bilo jasno da će zbog rasvjete grada Šibenika 
na Krki biti izgrađena elektrana. Čak je već načinio i prve narudžbe za opremu. 
Meichsner je tražio da općina Zadar pokrije, iz svojih sredstava, troškove 
električne rasvjete za 300 javnih rasvjetnih mjesta, onoliko koliko je bilo 
petrolejskih fenjera, i to za iznos od samo 6.000 fiorina godišnje. (Usporedbe 
radi, grad Šibenik će 1895. ugovoriti iznos od 5.000 fiorina godišnje za ras- 
vjetu koja je iznosila samo trećinu zadarske.) Zatražio je i da općina snosi 
trošak od 15.000 fiorina za električnu instalaciju i preradbu stupova s petro- 
lejskih na električne fenjere. Nudio je struju koja bi se mogla koristiti čitavih 
24 sata dnevno, a tarifa za žarulju jakosti 15-20 svijeća bila bi 12-15 fiorina 
godišnje, malo manje nego bi se potrošilo za jednu svijeću lojanicu ili za jednu 

uljnu svjećicu. Nudio je istodobno i prijenos munjiva za industrijske svrhe, 
čak toliko koliko Zadru neće trebati. Uz to, za tehnički rad ponudio je Ci. općini 
najsolidnije garancije. 

Za ono vrijeme ta je ponuda bila fantastična, bila je tehnički pre- 
smiona, pa ne čudi da nije prihvaćena. Čude, zapravo, argumenti i razlozi koje 
je administracija grada Zadra navela da bi opravdala neprihvaćanje Meichsne- 
rove ponude. Iz zapisnika sa sjednice gradskog poglavarstva danas, stotinu 
godina kasnije, čitamo kako su burno, temperamentno vijećnici raspravljali. 
Prvi razlog koji su naveli bio je da nemoguće je prenijeti toliko veliku električnu 
silu na tako veliku udaljenost od 80 km, na što je jedan zastupnik oprezno 
dodao da misli da je to moguće samo teoretski. Drugi argument bio je da 
zbog takove daljine bit će česti kvarovi i prekidi, koje je nemoguće otkriti a 
tako se neće znati gdje i kako popravak izvršiti toliko dugačke i visoke linije. 
Treći važan razlog naveo je pomoćnik predsjednika općine Robert Giljanović, 
koji je, čitajući javno Meichsnerov tehnički izvještaj, dramatično uzviknuo: 
"Radi nadzora čitave linije bilo bi potrebno zaposliti veliki broj čuvara, ali niti 
to ne bi spriječilo oštećenja. Koja silna vojska, poštovani Savjete!“ On je, 


“naime, mislio da pokraj svakog stupa treba postaviti čuvara koji će danju i 


noću čuvati dalekovod. Jedan od zastupnika imao je vrlo jasan argument, 
da u cijeloj Europi ni jedan grad nije se usudio uvesti električnu energiju iz 
tako velike udaljenosti, iako imaju stručnjake, milijune i konzorcije, pa čega 
radi bi takav rizičan, skup i nesiguran pokus Zadar činio. Netko je na to 
odvratio da Amerikanci upravo to čine, spomenuvši da sve novine pišu o 
Nijagari. Na ovo je odgovoreno da je opće uvjerenje da takve veće pothvate 
mogu sebi priuštiti Amerikanci, kao praktična i bogata nacija, ali da za to nema 
u Europi ni jednog primjera, dok postoje mnogobrojni primjeri električne 
instalacije upotrebom pare. Neki su držali da se takve stvari, kao rezultati 
tehničkih dostignuća, mogu vidjeti samo na izložbama, a/i o čemu nitko 
nikada ni ne sanja da bude provedeno u praksu. Rečeno je i to da je prijenos 
za industriju u praksi uporabljiv samo na malim daljinama, a// nikako više od 
8 do 10 kilometara. Naglašeno je da su i Amerikanci oprezni kod radova na 
slapovima Nijagare, jer kane izvršiti prijenos na udaljenost od 42 km, tako 
američani, praktičan narod, i nitko drugi. Dakle, uistinu je teško biti u nečemu 
prvi, jer nema primjera, a Amerikanci neka lete na Mjesec, oni to sebi mogu 
priuštiti. 

Sljedeći niz argumenata vrlo je interesantan. Netko je naglasio kako 
ovlašteni elektrotehničari tvrde da je izmjenična struja vrlo opasna po javnu 
Sigurnost, štoviše smrtonosna je! Potom je slijedila opaska da je rješenje vrlo 
skupo, odnosno neekonomično. Argument kojeg svakako treba imati u vidu 

bio je taj da bi vlasi iz inata razbili vodljive žice od Slapova Krke do Zadra! 
(Dakle, i prije sto godina vlas/- čitaj kako ti se svidi - na prostoru između Šibe- 
nika i Zadra zadavali su probleme. Ne čudi onda da su stupovi dalekovoda 
na tom prostoru minirani sto godina kasnije (Kakma 1991.)) 

Zadarski gradonačelnik, plemeniti gospodin Trigario, smatrao je da 
jedan autonomni Zadar nikako ne smije prihvariti prijedlog jednog hrvatskog 
inženjera, niti Zadar; glavni grad pro vincije, može koristiti izvore nuđene od 
jednog drugorazrednog grada kao što je Sibenik, na čijem području se nalaze 
Slapovi Krke. U igri je, dakle, bila politika, sukob autonomaša i narodnjaka u 
Dalmaciji. Da ironija bude veća, za Drugog svjetskog rata Zadar je na zajed- 
nički elektroenergetski sustav Dalmacije spojen upravo preko energetskih 
izvora s rijeke Krke, odnosno preko stanice u Bilicama kod Šibenika. Time je 
otklonjena prepreka razvoju Zadra zbog ograničenih mogućnosti termoizvora 
u gradu. 

Spomenimo još jedan argument, koji uistinu stoji. Netko se sjetio 
prigovoriti da u ovim ljetnim mjesecima, na Slapovima Krke nije bilo vode! 

On je tamo bio i vidio. A ako nema vode nema ni munjiva! 

' I tako! Od svih tih prigovora nije se moglo braniti. Općinski savjet 
grada Zadra osnažio je, na sjednici od 1. listopada 1894., prijašnji ugovor s 
tvrtkom Kremenetzky et Meyer iz Beča, onako kako je bio predložen na 
općinskoj sjednici od 30. studenoga 1893., i potpuno odbacio projekt ing. 
Meichsnera iz Šibenika. 

Bilo je, istina, već tada onih koji će u novinama objaviti i ovo: “Vidimo 
sada uzvišenu glupost koju je počinila zadarska općina.“ No, to je bio glas 
oporbe. Na Silvestrovo 1894. Zadrani su bili oduševljeni novom električnom 
rasvjetom. Stotinu godina kasnije proslavili su taj dan vrlo svečano. Ali, ostao 
je dojam da je propuštena jedna velika prilika: Zadar je mogao biti prvi na 
svijetu, s ve/eprijenosom od 80 km! 


Dubrovnik 


Ni Dubrovnik nije zaostajao u utrci za električnom rasvjetom. U Na- 
rodnom listu čitamo najavu da će u prosincu 1894. /z Beča doći jedan mjernik 
da prouči snagu vode kod mlina u Rieci, te da spravi osnovu, kako bi se i do 
Dubrovnika dovela električna svijetlost. Radilo se o rijeci Ombli, na kojoj još 
i danas planiramo izgradnju hidroelektrane. 

Nakon što je hidroelektrana Krka kod Šibenika proradila, u Dubrovnik 
je početkom srpnja 1896., na poziv gospodina Ivana Jelića, stigao ing. Vjeko- 
slav Meichsner. Kroničar onog vremena zapisat će da je došao rad! priku- 

pljanja podataka za izradu značajnog projekta električnih instalacija u gradu 
Dubrovniku, uključujući i predgrađe i Gruž. a posredstvom motora na turbini 
gosp. Jelića, koja postoji blizu njegovih mlinova u Brenu. Dakle, Meichsner 
je trebao ponoviti ono što je učinjeno na Krki, u Dubrovniku se pojavio u ulozi 
graditelja elektroenergetskih sustava. 

Meichsnera možemo smatrati našim prvim elektroenergetičarem. 
Nakon neuspjeha u Zadru i uspjeha na Krki on suvereno nastupa kao ekspert 
za gradnju e/ektričnih instalacija. Meichsner je u Dubrovniku nastupio u ime 
bečke tvrtke Oesterreichische Fisenbahn-Verkehrs Anstalt, kao njezin pred- 
stavnik, i ponudio projekt električne rasvjete grada. S tom je ponudom grado- 
načelnik Frano Gondola upoznao općinsko vijeće na sjednici od 27. veljače 
1897. Vijeće je formiralo tročlani Odbor za električno osvjetljavanje Grada i 
Gruža, koji je morao proučiti ponudu i podnijeti izvještaj Vijeću. Gospodi F 
Stroellu, prof. Nikolici i Ivi Avoscaniju trebalo je gotovo godinu dana da pod- 
nesu izvještaj o projektu koji je Meichsner radio šest mjeseci. Godišnji tro- 
škovi rasvjete iznosili bi nešto više od 7.000 forinti, pa se na sjednici glasovalo 
O prihvaćanju ponude. Iz zapisnika saznajemo da je gradonačelnik bio za to 


“da se ponuda prihvati, ali je glasovao protiv, iz straha da općina nije u stanju 


osigurati toliki novac. Činilo se da će Meichsner i ovdje propasti. 

Stvar je spasio kompromisni prijedlog vijećnika dr. Matijevića, koji 
je bio za to da se projekt prihvati, ali je predložio da se u prvoj fazi, dok se 
građani ne obiknu na novost, u petrolejske fenjere postave žarulje od 16 
normalnih svijeća. To je prihvaćeno pa je 17. ožujka prihvaćen i nacrt pogodbe 
s bečkom tvrtkom, preko njezina zastupnika Meichsnera. 

Međutim, stvari su krenule drugim tokom. Dubrovčani su u rujnu 
1898. potpisali ugovor o realizaciji Meichsnerova projekta, ali s konkurentom 
iz Beča, tvrtkom Gesellschaft fur elektrische Industrie. Ta je tvrtka ubrzo 
potom uzela dva prva slova dviju zadnjih riječi i nazvala se ELIN. ELIN je bio 
još jedan od znamenitih predstavnika svjetske elektroindustrije koji se pojavio 
na, u to vrijeme kapitalu vrlo zanimljivom, dalmatinskom području. 

Osnovni razlog ELIN-ove pojave u Dubrovniku jesu vrlo povoljni 
uvjeti poslovanja koje je tu imao. Dobiveni su koncesija i prava na svu javnu 
i privatnu rasvjetu, na uporabu električne energije, kao i pravo na uspostavu 
električnog tramvaja. Rok trajanja koncesije bio je četrdeset pet godina, s 
time da je općina može opozvati nakon dvadeset pet godina, uz trogodišnji 
otkazni rok. Tada svi uređaji prelaze besplatno u ruke općine. To je bilo pre- 
sudno. | primamljivo. 

ELIN se obvezao da će kompletnu opremu nabaviti od bečke ispo- 
stave budimpeštanske tvrtke Ganz, što je i razumljivo, budući da je ta tvrtka 

jedina u Europi proizvodila izmjenične termo i hidroagregate. Jedini kon- 
kurent, Westinghouse, imao je previše posla u Sjedinjenim Američkim Drža- 
vama a da bi se zanimao za tuđe dvorište. 

Po uzoru na Meichsnerovu i Šupukovu elektranu u Šibeniku, i za 
Dubrovnik je bila određena tarifa. Za gradsku rasvjetu općina je trebala plaćati 
7.000 forinti godišnje, u dvanaest obroka. Svi ostali privatni korisnici trebali 
su plaćati 80 novčića po kWh i ta se cijena smjela mijenjati samo uz sugla- 
snost općine. 

Električna centrala izgrađena je u Gružu, na Batali, na zemljištu du- 
brovačke plemkinje Ane Gjorgji. (Tamo je danas upravna zgrada HEP-ovog 
distributivnog područja Elektrojug.) Centrala je izgrađena kao termoelektrana, 
s četiri parna stroja od 200, 470, 450 i 575 KS, ili ukupno 1440 kVA, trofazno 
s 50 Hz, a koristila je ugljen uvezen iz Engleske. Od izgradnje hidroelektrane 
na Ombli odustalo se. 

Ugovor o gradnji potpisan je 10. listopada 1899., a radovi su morali 
biti dovršeni u roku od 12 mjeseci, uz klauzulu da se za svaki tjedan zakaš- 
njenja moraju platiti penali od 100 forinti. Radovi su u početku kasnili, ali su 
ipak dovršeni, iako ne sasvim, u datom roku. Posebna komisija obavila je ko- 
laudaciju 17. svibnja 1901. Koncem svibnja dobivena je i dozvola Namjes- 
ništva za Dalmaciju u Zadru, pa je društvo moglo započeti s tjeranjem obrta. 
Navečer 1. lipnja 1901. Dubrovnik je dobio električno svjetlo. 

(Treba, ipak, naglasiti da je u Dubrovniku još 1896., s početkom 
turizma, kada je otvoren tada supermoderan hotel Imperial, proradila kućna 
istosmjerna električna centrala.) 

Zašto je Dubrovnik propustio šansu? Prvoj dubrovačkoj elektrani i 
distributivnoj mreži (za javnu rasvjetu) nedostaje jedan element da bi činile 
potpuni elektroenergetski sustav: nema prijenosnog dalekovoda. Da je bila 
izgrađena hidroelektrana u Rijeci Dubrovačkoj i prijenosni vod do grada, 
onako kako je to predlagao Meichsner, tada bi to bio, nakon Krke i Šibenika, 
drugi potpuni elektroenergetski sustav u nas. Ovako nije! 

(Spomenimo usput što se dogodilo s dubrovačkom termoelektra- 
nom i električnim sustavom nakon dvadeset pet godina rada. U tadašnjoj 
jugoslavenskoj monarhiji netko se u gradskom poglavarstvu Dubrovnika mu- 
dro sjetio, a da se nije baš detaljno upoznao sa svim stavkama ugovora, da 
bi bilo dobro raskinuti ugovor, dati ELIN-u otkaz i besplatno preuzeti elektranu 
i tramvaj, koji su donosili priličan profit. | ELIN-u je dat otkaz. Opravdanje je 
bilo vrlo lako naći. Naime, nakon formiranja kraljevine Jugoslavije, trebalo je 
dobiti jugoslavensko državljanstvo, a kako je u električnoj centrali bilo mnogo 
zaposlenih koji su bili rodom iz Austrije, Mađarske, Češke i drugih zemalja u 

sastavu bivše K. und K., nije im bilo ni jednostavno ni lako doći do državljan- 
stva. Dok su radili za ELIN kao privatni namještenici bili su zaštićeni, ali kad 
je elektrana prešla u vlasništvo grada (čitaj: države) uslijedili su otkazi. Preko 
noći tvrtka je ostala bez 28 zaposlenika, a državljanstvo su imali samo portir 
i noćni čuvar, koji nisu imali blage veze s pogonom elektrane. ELIN se pozvao 
na slovo ugovora i odnio sve: dokumentaciju, projekte, ugovore o kupnji 
ugljena, alate, rezervne dijelove, automobile i dizalice, pa čak i kancelarijski 
materijal, dokazavši da to pripada tvrtki i da ona ima pravo raspolaganja s 
tim. U Dubrovniku je sve stalo: javna rasvjeta, kućna potrošnja, tramvaj. U 
Gruž se moglo ili pješice ili rijetkim fijakerima i, još rjeđim, automobilima. Digla 
se velika buka, pa je nakon tjedan dana pregovora gradsko poglavarstvo 
poništilo svoju odluku o otkazima i produžilo raniji ugovor na još dvadeset 
godina. Ugovor je nasilno prekinut u kasnu jesen 1944., ulaskom crnogorskih 
partizana u Dubrovnik.) 


Split 


Priča o elektrifikaciji Splita unekoliko je slična prethodnim. Gradsko 
upraviteljstvo još je 1886. raspravljalo o izgradnji hidroelektrane na rijeci 
Jadro, u Majdanu iznad Solina. Razlog zbog kojeg elektrana nije izgrađena 
jednostavan je: nije bilo novca. Osim toga, i u Splitu su govorili da se električ- 
na sila ne može prenijeti do grada. 

Kad se gradila hidroelektrana Krka Meichsner se zanimao može li 
električnu energiju prenijeti do Splita. Da stvar bude atraktivnija, ponudio je 
i izgradnju telefonske linije, odnosno uvođenje telefonskog prometa između 
Skradina, Sibenika, Trogira i Splita. Kako u gradu Splitu nije našao intere- 
senata, odustao je od te ideje. U arhivu su sačuvana Meichsnerova pisma 
Ganzu i obratno. Iz njih se vidi da je Meichsner mislio moderno i očito bio 
korak ispred svoga vremena. 

Kada je 1908. tvornica cementa Split AD izgradila malu hidroelek- 
tranu u Majdanu (koja radi i danas) došlo je do žestokog spora između općine 
Split i tvorničara. Spor je dugo trajao, išlo se sve do Beča s tužbama i protu- 
tužbama, a završen je 1914., nagodbom po kojoj je grad iz hidroelektrane 
trebao dobijati 75 kW. Spremala se izgradnja dalekovoda, a mislilo se i na 
izgradnju termoelektrane u gradu. Kako je 1912. izgrađena HE Kraljevac, čiji 
je vlasnik bio SUFID, raspravljalo se o tome da se dio električne energije koju 
ona proizvodi prenese do grada. Ali sve je omeo Prvi svjetski rat. 

Konac priče je ovakav: 15. srpnja 1920. puštena je električna ener- 
gija u gradsku mrežu i javnu rasvjetu; prije toga, 6. srpnja, općina je u novi- 

nama Novo doba objavila Upozorenje građanima da je strogo zabranjeno 
dirati žice električnih vodova jer su pogibeljne za život. Zabranjuje se vješanje 
rublja, barjaka i bacanje bilo kojih predmeta preko električnih žica. 

Zašto je Split propustio svoju šansu? Odgovor je jednostavan! Split 
je imao novu, modernu plinaru, čak je i igralište omiljenog nogometnog kluba 
po njoj dobilo ime. Plinara je imala koncesiju na pedeset godina, od 1870. 
do 1920., a gotovo svi gradski zastupnici imali su njezine dionice. Koku koja 
nosi zlatna jaja ne ubijamo, zar ne? 

ODGOVORITI NIEČNO 


Među dokumentima u Povijesnom arhivu u Zadru (danas Državni 
arhiv) koji se odnose na izgradnju prvog sustava električne rasvjete u Šibeniku 
jedan mi je zapeo za oko zbog toga što je imao mali redni broj i nadnevak. 
Naime, datiran je 2. siječnja 1894., a registriran pod brojem 3. Ispod toga 
rukopisom je, malim slovima, ispisano “Odgovoriti niečno“, uz potpis grado- 
načelnika, gospodina Ante Šupuka. Nisam mogao odoljeti a da ne ustanovim 
kome je i zašto odgovoreno niječno, pa sam pomno pregledao cijeli spis. 

Iz Torina je 28. prosinca 1893. upućeno pismo, na talijanskom jeziku, 
naslovljeno “Illustrisimo Signor Podesta di SEBENICO“. Interesantno je da 
je čitavo pismo, na pune dvije stranice, napisano pisaćim strojem, što je onda 
bila prava rijetkost. U pismu se gospodin Vittorio Croizat iz Torina, vlasnik 
tvornice lIluminazioni Pubblica a Olio Minerale denso per citt' e comuni 
(dakle, za javno rasvjetljivanje gradova i sela gustim mineralnim uljem), žali 
da je od gospodina Nicole Pacea iz Splita saznao da šibensko gradsko po- 
glavarstvo nije uzelo u razmatranje njegovu ponudu. On je, naime, nudio po- 
seban sustav gradske rasvjete (mio sistema speclale). Uz pismo je dostavio, 
rukom ispisani, troškovnik, iz kojega saznajemo da bi njegova rasvjeta godiš- 
nje koštala 11.915 fiorina. 

Gospodin Croizat čudi se da je ponuda odbijena kad njegovu spe- 
cijalnu rasvjetu ima i grad Torino, gdje još od 1865. čak 450 svjetiljaka radi 
ponekad i punih četrnaest sati dnevno. On moli da se kod torinskog grad- 
skog savjeta izvole propitati o usluzi koju im on pruža. Njegova je rasvjeta 
tako dobra da se čak na 50 metara od svjetiljke može razaznati tlo pod no- 
gama, što kod drugih petrolejskih ferala nije moguće niti na 20 metara. 
Štoviše, njegov sustav uveo je, osim Torina, još niz talijanskih gradova: No- 
vara, Cuneo, Chieti, Teramo, Lucca, Ferrara, Aquila i drugi, i još petnaest 
komuna. A grad Rivoli upravo je produžio ugovor s njime, na još deset godina, 
premda gradi plinsku mrežu, jer su u tijeku pokusi za isporuku plina privatnim 
potrošačima. 

Kao da mu sve to nije bilo dovoljno, Croizat se hvali kako mu je još 
prije dvanaest godina talijanska vlada povjerila službu u koloniji Eritreji, pa je 

on, kako piše, načinio a/la buona prova fatta dal mio sistema, a tutta la zona 
d'occupazionellijepu probu mog sustava na cijelom zaposjednutom područ- 
ju), te navodi niz mjesta koje je osvijetlio. Štoviše, talijanska vlada povjerila 
mu je tešku dužnost da svjetionicima i feralima osvijetli sjeverni i južni kanal 
Massaua; isto očekuje i za Sueski kanal. 

Nakon što je naveo sve svoje reference, Croizat je ponudio eksperi- 
mentalno postavljanje svoje rasvjete na nekom od gradskih prostora, pa neka 
građanstvo ocijeni. Naravno, o garancijama da i ne govorimo! Istina, njemu 
se s ovim pokusom žuri jer bi to načinio tijekom prijevoza svjetiljaka u Rumunj- 
sku, gdje se, također, nada ugovoriti posao. 

Osim što je šibenske gradske oce htio impresionirati pismom pisa- 
nim na pisaćem stroju, gospodin Croizat očito je želio impresionirati i zag- 
lavljem pisma. Tamo je, vrlo kitnjastim stilom, sve ovo napisano, a osim 
sustava rasvjete gustim mineralnim uljem Croizat je reklamirao i Luce Elettrica 
ad incandescenza e ad arco senza motore e senza dinamo (električnu svjet- 
lost sa žarnom niti i električnim lukom bez motora i dinamo-stroja), naglasivši 
da je potonji sustav vrlo praktičan i ekonomičan, osobito za stanove, vile, 
manje palače itd. 

Vratimo se ponovno omotu spisa br. 3 od 2. siječnja 1894. Naime, 
na presavijenom arku papira napisan je, onako kako je tada bilo uobičajeno, 
koncept odgovora gospodinu Croizatu. Odgovor je sastavio tajnik općine 
Šibenik, očito po diktatu gradonačelnika. Taj odgovor glasi: 

"P n. Gospodin Vittorio Croizat 

Torino 

Zahvaljujem na ponudi glede razsvjete ovog grada sa mineralnim 

uljem (olio minerale denso) pošto namjeravam ovaj grad razsvjetliti 

sa električnom svjetlošću. 

Šib. 12/ 1894.“ 

Ispod tajnikova potpisa stoji: “prep. 13/1 1894. i potpis “R. Bilandžić“ 

Tako je gospodin Croizat saznao, još početkom siječnja 1894., da 
će grad Šibenik biti osvijetljen električnom svjetlošću. To mu je priopćio 
gradonačelnik Ante Šupuk osobno, vrlo jasno i odlučno: “(...) pošto namje- 
ravam ovaj grad razsvjetliti sa električnom svjetlošću.“ 

Do trenutka kada će Šibenik biti rasvijetljen električnom energijom 
proći će još godina i po. Međutim, ovaj dopis dokazuje da su već tada, kon- 
cem 1893., naši prvi graditelji elektroenergetskog sustava, Meichsner i Šu- 
puk, već bili odlučili upustiti se u taj pothvat. 

Zato je gospodinu Croizatu iz Torina, bez obzira na sve njegove 
reklame i preporuke, trebalo odgovoriti nječno. 

PUTOVANJE U POVIJEST 


Istraživanje povijesti prve naše izmjeničke hidroelektrane ne bi bilo 
potpuno da gosp. Ante Sekso, iz zagrebačkog Instituta za elektroprivredu i 
autor ovih crtica nisu proveli dva dana u Budimpešti u posjetu tvrtki Ganz i 
Elektrotehničkom muzeju Mađarske. S obzirom da se to putovanje pretvorilo 
u putovanje u povijest naše elektroenergetike, želim opisati ono što smo 
tamo vidjeli i pronašli. Ono što je trebalo biti izvješće s puta pretvorilo se, 
eto, sasvim neočekivano, u opis putovanja u povijest. 

Namjeravali smo, u prvom redu, pretražiti arhiv tvrtke Ganz, koja je 
gradila naše prve elektroenergetske sustave, posebno naše prve hidroele- 
ktrane izmjenične struje na rijeci Krki. Ganz nam je otvorio svoj arhiv, u kojem 
se čuvaju dokumenti od prvog dana postojanja tvrke. Posebno su bile za- 
nimljive knjige narudžbi, u kojima su, uvezani po godinama, dokumenti o svim 
narudžbama, s podacima o naručitelju i o naručenim uređajima, neki sa ski- 
cama, jer su mnogi naručitelji tražili nacrte i potanke tehničke opise tih ure- 
đaja. 

Pregledali smo knjige narudžbi od 1882. do 1905. godine. Našli smo 
narudžbe iz Rijeke (Fiume), gdje je već postojala termoelektrana na isto- 
smjernu struju, ali su se ove odnosile na luku i tvornicu Withbred, onu koja 
je izmislila torpedo. Postoji cijeli niz narudžbi iz Pule (Pola), koja je već imala 
istosmjernu elektranu, zatim iz Karlovca (Karlstadt), Osijeka (Esseg), Varaždina 
(Warazsdin) i Zagreba (Zagrab). Jedina dva mjesta koja u to doba imaju hr- 
vatske nazive u tim dokumentima su Lipik i Vrbanja, odakle još 1892., od- 
nosno 1893. naručuju električne motore, istina istosmjerne. Naime, u Vrbanji 
je bila tvornica tkanina, a u Lipiku znameniti Kursalon (lječilište koje su u 
Domo-vinskom ratu 1991. onako nemilosrdno uništile neprijateljske bombe), 
koji je naručivao opremu za elektroterapiju: mjerne instrumente, elektro- 
motore, pumpe za izmjenu vode u bazenu i pumpu za vodoskok. 

(U narudžbama za Osijek zanimljivo je pratiti kako se s vremenom 
mijenja ime grada na naružbenicama. Do 1896. godine postoji naziv Esseg, 
zatim se pojavljuje Ossiek, da bi se tek 1902. godine počelo koristiti ime 
Osijek. Usput, treba reći da su narudžbenice pisane na mađarskom jeziku, a 

nazivi naručitelja i njihove adrese u mađarskom obliku. Tako je i ono što je 
nas najviše zanimalo, a to su Krka i Jaruga, zapisano pod Sebenico (Šibenik). 

Za našu prvu izmjeničnu hidroelektranu narudžbe su načinjene 
1893. i 1894., dakle, prije negoli je dobivena dozvola za uporabu vode rijeke 
Krke. Narudžbe je potpisao L. de Meichsner. Najveći dio opreme naručen je 
nizom narudžbi koje su u knjigama br. 13 i 14 iz 1894., dok su transformatori 
od 10 000 i 6 000 W, za razdjelnu mrežu u gradu, naručeni u proljeće 1895. 
Iz narudžbe za generator vidi se da je to tip A2, a u ime Ganza potpisao ju je 
znameniti Blathy, koji je i konstruktor tog prvog tipa izmjeničnog generatora. 
Tako na tom listu papira imamo dva slavna imena: Meichsnera, graditelja na- 
šeg prvog izmjeničnog sustava, i Blathyja, znamenitog konstruktora. Negdje 
u lipnju 1895., dakle, neposredno prije puštanja u pogon elektrane Krka, 
pojavila se hitna narudžba: Mechsner je naručio vatmetar. lli ga je bio zabo- 
ravio naručiti ili je tijekom gradnje oštećen pa ga je trebalo nadomjestiti. 

Od ljeta 1896. u narudžbama se pojavljuju dva naručitelja: Šupuk i 
Meichsner. Oni naručuju elektromotor tipa FE8, 100 V, za pogon mlina u Šibe- 
niku. Sve daljnje narudžbe potpisane su sa “Šupuk i Meichsner"“ sve do pod 
konac 1897., kada se prvi put pojavljuje potpis “Šupuk i Sin“, a Meichsner 
se više ne spominje. Uistinu, postoje notarski zapisi da su u jesen 1897. Šu- 
puk i Meichsner raskinuli ugovor o partnerstvu. Iz igre izlazi Meichsner, u to 
doba vjerojatno već bolestan, a ulazi Šupukov sin Marko. Prva narudžba s 
njihovim imenom potpisana je 12. listopada 1897. Od tada se pojavljuje samo 
potpis “Šupuk i Sin“, jedino na jednoj narudžbenici stoji “Šupuk i sinovi“, što 
je, zasigurno, pogreška. 

Iz narudžbenica se vidi da je 4. listopada 1898. za elektranu Krka 
naručen drugi generator. To je ono pojačanje elektrane koje je bilo potrebno 
radi izgradnje novog potrošača - tvornice kalcijeva karbida, koja će u Šibenik 
dovesti novog partnera, društvo SUFID. Novi naručitelj uskoro će izgraditi 
hidroelektranu Jaruga (Jaruga ll), koja je i danas u pogonu. Pod imenom 
SUFID pojavljuju se narudžbe za gradnju u knjizi br. 53. iz 1903. U knjigama 
narudžbi pronašli smo sve podatke o SUFID-ovim narudžbama za potrebe 
izgradnje hidroelektrane Manojlovac tijekom 1905. i 1906. No to nije sve! 
Osim Šupuka i SUFID-a u Šibeniku je bilo još onih koji su od Ganza naručivali 
elektroopremu. Tako je već 1897. tvrtka Inchiostri, koja je imala tvornicu 
tjestenine u Šibeniku - jedan od prvih elektrificiranih industrijskih objekata u 
gradu -, za svoju tvornicu naručila elektromotore i dva transformatora po 10 
kW, a potom, 1898., još dva transformatora i dva motora. Interesantno je da 
je nakon mjesec dana povučena narudžba za jedan transformator, a onda je 
poslije deset dana transformator ponovno naručen. 

Još jedna zanimljiva narudžba odnosi se na Šibenik. Paško Rora 
naručio je 1. ožujka 1904. elektromotor, koji mu je isporučen za tri tjedna. 
Zatim, 4. svibnja, slijedi nova narudžba: starter za taj motor. Očito, zaboravio 
je da bez startera nije moguće upaliti motor. Zamislite paniku: skupo plaćen 
motor ne radi, a naš Paško je u Šibeniku upravo gradio ledaru. Taj isti Paško 
Rora, samo sada potpisan talijanski, kao Pasquale Rora, naručio je koncem 
rujna još jedan motor, ali ovaj put nije zaboravio naručiti i starter. 

Kopajući po arhivu našli smo tridesetak centimetara debeo omot 
spisa koji se odnose na dvije godine rada Nikole Tesle u budimpeštanskom 
Ganzu. Tu su njegovi proračuni, skice i još puno toga. Istina, njemački rukopis 
malo nam je zadavao teškoće, međutim, ipak smo mogli vidjeti njegov potpis 
i rukopis. Nismo mogli a da se ne upitamo zašto je napustio tada najveću i 
najznačajniju elektroindustriju u Europi i uputio se u Ameriku? U raspravi s 
domaćinima došli smo do zaključka da je vjerojatni razlog činjenica da Tesla 
nije završio studije u Grazu pa su ga u tvornici tretirali nešto lošije od inženjera, 
među kojima će se ubrzo pojaviti čuvena “budimpeštanska trojka“: Blathy, 
Deri i Zipernowsky. Potvrdu toga dobili smo u Elektrotehničkom muzeju u 
Budimpešti. 

Tamo, u muzeju posvećenom isključivo elektrotehnici, čovjek uisti- 
nu susreće povijest elektrotehnike. Pred nama je prvi transformator, upravo 
onakav kakav je 1895. bio postavljen na krovove šibenskih kuća, za prvu ele- 
ktričnu mrežu. U glavnoj dvorani muzeja visi ista onakva svjetiljka kakva je 
prije sto godina svijetlila nasred šibenske Poljane. I k tome, svijetli! Kustos 
ju je s velikim ponosom upalio, neka vidimo kako svijetli. Vidjeli smo i prve 
tipove brojila, a i onaj vatmetar koji je trebalo na brzinu dodatno naručiti. A 
ako želite potpuno obići muzej i razgledati izloške, za takav susret s poviješću 
treba vam otprilike šest sati. Što je najvažnije, sve što je izloženo funkcionira, 
na licu mjesta možete se u to uvjeriti. S ravnateljstvom muzeja uspjeli smo 
dogovoriti da izlošci koji se odnose na povijest naše elektroprivrede budu 
izloženi na izložbi koja će biti postavljena u Šibeniku u sklopu proslave sto 
godina hrvatske elektroprivrede. 

Tako je umjesto kratkog izvješća sa službenog puta, nakon dvodnev- 
nog boravka u Budimpešti i susreta s poviješću naše elektroprivrede, nastala 
zanimljiva priča koja dijelom oslikava kako je uistinu tekla izgradnja naše prve 
izmjenične elektrane. 

TAKO VELIČAJNA SLIKA DOGAĐAJA 


Puštanje u pogon javne rasvjete u gradu Šibeniku, a time i cjelokup- 
nog sustava (elektrane, prijenosnog dalekovoda i gradske razdjelne mreže), 
obavljeno je 28. kolovoza 1895. godine oko 20-te ure i 20 časaka. O tome 
događaju novine su pisale s puno oduševljenja. Pokušajmo na temelju tih 
opisa rekonstruirati cijeli događaj. 

Zadarski II Dalmata u broju 70, od 31. kolovoza 1895., javlja kratku 
vijest, pod naslovom “La luce elettrica a Sebenico" (Električna rasvjeta u Šibe- 
niku): “U srijedu - pišu nam iz Šibenika - izvršen je prvi pokus s električnom 
rasvjetom, koja vrlo dobro radi.“ 

II nuovo cronista di Sebenico za 1896. objavio je ovu bilješku: “Vrši 
se prva proba rasvjete grada električnim svijetlom i sretno uspijeva. Obje gla- 
zbe svirajući obilaze gradske ulice, u kojima je vreva radosna naroda“. 

Najopširniji i najslikovitiji opis događaja, pun ushita i oduševljenja, 
dao je, na talijanskom, dvojezični dnevnik iz Zadra Smotra Dalmatinska (La 
Rasegna Dalmata). U tim je novinama 31. kolovoza izašao napis pod naslo- 
vom “Data memorabile per Sebenico il 28 agosto 1895“ (Spomen datum za 
Šibenik 28. kolovoza 1895.). Navodimo taj napis u cijelosti, svjesni da je pri- 
jevodom izgubljena ljepota izraza i stila, kojim je pisac, vjerojatno koji odušev- 
ljeni, ali, na žalost, nepotpisani, Šibenčanin, opisao događaj: 

"Na večer toga dana izvršen je prvi pokus električne rasvjete i re- 
zultat je nadmašio svako očekivanje. Za malo više od pola sata radile su lučne 
svjetiljke. Vidjelo se kako se s obronaka kamenitog brežuljka koji nadvisuje 
Šibenik širi čudesno svjetlo, osvjetljavajući ostatke stare utvrde 'Barone' i, 
šireći se, postupno preplavljuje ulice, trgove i luku. Stari petrolejski ferali iz- . 
gledali su kao ugašeni; unutrašnjost dućana u Kalelargi tužna i mračna u po- 
redbi; čak se činilo da se i mjesec negdje izgubio u poredbi s bijelom inten- 
zivnom svjetlosti lučnih svjetiljaka. Trg ispred Katedrale, Kalelarga, luka i grad 
bili su pretrpani razdraganim mnoštvom svijeta. Dvije glazbe obilazile su ulice. 
Na svim licima moglo se čitati zadovoljstvo zbog uspjeha. Novi perivoj činio 
se kao dio izdvojen i začaran. Trg ispred Katedrale imponira svojom strogom 
veličajnošću, osvijetljen bijelom svjetlošću. Stari plemićki grbovi, gradski povi- 

jesni amblemi pocrnjeli od vjekova čine se oživljeni na novi život, dok na po- 
sljednjim ostacima gradskih bedema kip svetog Mihovila, zaštitnika općine, 
čini se obasjan nebeskom svjetlošću. Blistave svjetiljke šalju zvijezdama ne- 
beskim svjetlosni pozdrav, kojeg narod zanosno ispraća oduševljenim klica- 
njem! 

Iz vile Meichsner rasvjetom se upravlja telefonom, koji je povezan 
s centralom na Krki. . m 
u On, drevni slap, kojeg je već Nikola Tommaseo usporedio s nebom, 
radi čistoće svojeg nebeskog plavetnila i zadivljujućih boja svojih veličan- 
stvenih slapova, poklonio je Šibeniku i vodu i svjetlo, a to je bogatstvo i buduć- 
nost (nada, prosperitet) Šibenika. Ne podržava se više, doduše, božanski kult 
rijeka, ali uspomena na to ostaje radi blagodati koje one pružaju sada i koje 
će unaprijed stalno pružati. 

Iz buke vodopada kao da govori neki nepoznati glas: vodopad, pe- 
ćina, idilična okolica pružaju nam sjajne izglede za budućnost. Među hridi- 
nama koje se izdižu prema vrhu, među vrlo prijatnim prostorima obraslim 
najrazličitijim mogućim zelenilom poput pravog botaničkog vrta - iznad male 
zaravni prislonjene uz vodopad - uzdiže se centrala. Izgleda kao kakva mo- 
derna tvornica i daje lijep izgled svojom elegantnom jednostavnošću. S pro- 
zora upada u oči vodopad koji se ruši i raspršuje u stotine kapljica, protiče, 
nestaje i vraća se pogledu. Onako među zelenilom i škrapama čini se plavetan 
i srebrnast. Kanali poduprti jakim zidinama sprovode vodu, koja se onda 
prirodno strmoglavljuje u umjetne bezdane, odakle pokreće mehanizme 
strojeva. Jedan dio vodopada povoljno je iskorišten. Jedan, pak, odvojak Krke 
odveden je i vođen savršenom sigurnošću: raspodijeljena voda spušta se i 
diže prema potrebi, propušta se ili zatvara pomoću željeznih vrata. Ogromni 
željezni rotori vrte se velikom brzinom a da se u toj ogromnoj zgradi ne osjeti 
ni jedan trzaj. Rekao bih da je to najjednostavnija stvar na svijetu: upravitelj 
stroja sa iz zida isturenog i izoliranog postolja određuje stupanj količine i 
kakvoće snage; telefonski razgovara sa Šibenikom, viče: “Strojevi rade odlič- 
no!'i pita: “Kako je s rasvjetom u gradu?' Dobiva odgovor: 'Fantastično - nije 
zakasnila! 

Sve u svemu slika koja imponira, koja kao takva zaokuplja misli, uz- 
buđuje srce, budi vjeru i nadu u budućnost Šibenika. Pod tim dojmom pisao 
sam ove retke, dojmom koji se ne može jednostavno opisati, a loš opis po- 
kvario bi tako veličajnu sliku događaja.“ 

Tako se naš pisac boji da bi loš opis upropastio sliku tako veličan- 
stvena događaja. Očito, bio je u strojarnici hidroelektrane, jer ju je korektno 
opisao, onako kako je trebalo opisati puku. Usput, zahvaljujući njemu znamo 

da su upravitelj stroja, Ettore Zorzenoni, i Meichsner telefonski razgovarali 
o radu elektrane i rasvjete. Zorzenoni, inače rodom Tršćanin, došao je na 
gradilište HE Krka kao monter električnog postrojenja zaposlen u bečkoj 
poslovnici budimpeštanskog Ganza i ostao u ovoj elektrani kao upravitelj 
stroja, potom kao tehnički upravitelj elektrane, a kasnije kao vodeći elektro- 
tehnički stručnjak u Šibeniku. Njega će se pitati o mnogim stvarima. Godine 
1906. organizirao je prvi elektrotehnički tečaj u Šibeniku, a time i u Hrvatskoj, 
za odgoj montera elektroinstalatera. Vjekoslav Meichsner upravljao je radom 
centrale i rasvjete u gradu iz svoje vile, preko telefona. Po svoj prilici, vrlo 
uzbuđen što je doživio ostvarenje svojih snova, vjerojatno nije ni čuo svirku 
dviju gradskih glazbi koje su podizale oduševljenje naroda, niti ga je bilo briga 
što jedna, domoljubna, hrvatska, maršira Kalelargom, pazeći da se ne 
susretne s talijanaškom, koja je marširala Rivom. Njegova je jedina briga bila 
radi li i kako njegov sustav. A radio je tako dobro da je morao uskliknuti: 
“Fantastično - nije zakasnila!“ 

Uistinu, šibensko munjivo nije zakasnilo. Stiglo je prije više od sto 
godina, među prvima u svijetu. U nekim tehničkim rješenjima bilo je jedin- 
stveno, prvo na svijetu, te je predstavljalo korak naprijed u tehničkom i teh- 
nološkom napretku čovječanstva. 

ODOBRENJE RADOVA ZA MUNJEVNU RAZSVJETU 


Nakon što je izgrađena elektrana a električna rasvjeta zasjala u 
Šibeniku Meichsner se morao pobrinuti da dovrši sve administrativne i pravne 
poslove vezane uz ispravno korištenje elektroenergetskog sustava kojeg je 
izgradio. Zato će on, u smislu tada važećeg paragrafa 61 gragjevnog pravlinika 
od 15/l 1886., zatražiti dopust. Ujedno, ti akti pokazuju da gradska admi- 
nistracija i birokracija može, kad hoće, biti vrlo brza: sve je riješeno za samo 
dva dana, 20. i 21. siječnja 1896. Plemeniti gospodin Meichsner nije na 
odgovor trebao čekati tri mjeseca, onoliko koliko je čekao Ante Grubišić iz 
Varoša, samo da mu se odobri postavljanje električne svjetiljke na vlastitu 
kuću. 

Početak priče vezan je za puštanje u rad sustava, 28. kolovoza 1895., 
premda je odobrenje za rad pribavljeno nakon što je posebna komisija, na 
temelju očevida obavljenog od 7. do 14. listopada 1895., dokazala da je 
zgrada pri Krci dogotovljena po propisima te sposobna stanovanju i porabi; 
a od ovog časa bi također i zaprimljena. Dozvola je dakle, izdana usmeno. 
Meichsner se u svom zahtjevu pozvao na to, tvrdeći da je, kao predstavnik 
Općine, bio prisutan dr. Frano Madirazza i da je upravo on bio taj koji je 
usmeno podlelio dopust uporabe. Međutim, to nije bilo dovoljno. Već u veljači 
1896., nakon šest mjeseci rada centrale, imalo se sastati Povjerenstvo za 
konačni pregled radnja. Zato Meichsner moli Ugledno Općinsko Upravi- 
teljstvo u Šibeniku da mu u najkraćem mogućem roku dostavi taj dopusti 
pismeno. Naime, Meichsner je dužan dostaviti taj dokument tom povjeren- 
stvu, kako sam navodi: “(...) kojemu valja da tu dozvolu u podobi spisa pre- 
dam.“ 

Što je plemeniti gosp. Meichsner poduzeo da bi mu već sutradan 
bio dostavljen traženi dopust, nije nam poznato. Je li u pitanju bila neka jaka 
veza, ili je Meichsner bio toliko poznat i u svakodnevnom kontaktu s ljudima 
U Općini pa su mu učinili uslugu pustivši ga preko reda, ili je, možda, njegov 
predmet pogurnuo gradonačelnik Šupuk? U svakom slučaju, u Općini su bili 
brzi: 

"Prjobćuje Vam se ovime da je po Vami novosagrađena kuća, na 

koju se odnosi amošnja odluka od 2/XII 1892. br. 3786, bila pre- 

gledana u listopadu 1895. g., te u smislu 61 gragjevnog pravilnika 

15/1l 1886. g., pronađeno da su zidovi, ošiti i krov čvrsto sagradjeni, 

te da istu u odredjene svrhe upotrebljavati možete. 

Šibenik 21/ 1896. 

M. Iljadica s. r.“ 

Tako je odobrena uporaba zgrade za elektranu Krka i zaključen po- 
stupak koji je Vjekoslav Meichsner pokrenuo 30. prosinca 1891. molbom 
kojom je zatražio dopuštenje za gradnju. Dozvola za gradnju izdana je 2. 
prosinca 1892., nakon što je dan ranije u općinskom uredu Ante vitez Šupuk 
u zapisnik izjavio: “Ništa protivna nemam da gosp. Viekoslav pl. Meichsner 
izvede naumljenu gradnju po sada razviđenom nacrtu, koja sa nijednoga 
gledišta meni ni najmanje ne smeta. Pročitano, potvrđeno. Ante Šupuk.“ 
Zapisnik je vlastoručno potpisao gosp. Brkljačić, općinski tajnik. 

Danas je teško odgonetnuti je li to bio prvi zajednički službeni nastup 
graditelja našeg prvog elektroprivrednog sustava vezan za zajednički pothvat. 
Naime, Ante Šupuk bio je jedini vlasnik parcele koja je graničila sa zemljištem 
na kojem je Meichsner namjeravao graditi elektranu Krka. S druge strane, 
ne postoji dokaz da je taj teren Meichsner kupio od Šupuka, jer u molbi tvrdi 
da će graditi na zemlji svoje vlasnosti, kojoj jedino s četvrte strane graniči 
zemlja Ante Šupuka. U katastarskim spisima stoji da je ta zemlja bila vlasni- 
štvo Ante Šupuka. Kako su naši prvi graditelji rješavali stvari do 1895. nije 
nam poznato, ali zna se da je kasnije sve bilo sređeno ugovorom o zajed- 
ničkom poslovanju, osnivanjem tvrtke Šupuk i Meichsner. 

ZAKLJUČAK OPĆINSKOG UPRAVITELJA 


Na pitanje koliko su Šibenčani bili zadovoljni novom, električnom 
javnom rasvjetom lako je odgovoriti. Njihovo oduševljenje nije tako brzo 
splasnulo. Nakon prve probe, 28. kolovoza, od prvog rujna rasvjeta je gorjela 
redovito. Nažigači su nakon zalaza sunca redom palili svjetiljke i gasili ih oko 
pola noći. Zato nimalo ne čudi zaključak općinskog upravitelja od 1. listopada 
1895., a koji glasi: 

“Br. 4098. ured: 1/X 1895 

Uredovno.- 

Zaključak 

Pošto je danom 1 listopada 1895 uslied pogodbe 8 Lipnja 1893 i 

zaključka 11 Svibnja 1894 godine, gospodin Vjekoslav pl. Meichsner 

započeo upotrebljavati razsvjetu ovoga grada i predgrađa sa el- 
ektričnom razsvjetom, koncesiju koje zadobio je štovanom odlukom 

22 Ožujka 1894 br. 6522 Visokog C.k. Dalmatinskog Namjesništva; 

Podpisani Obćinski Upravitelj 
odlučuje da se danom 1. listopada 1895. zamieni današnja razsvjeta 
sa električnom razsvjetom, te da se od dana 1 Listopada 1895; po- 
me plaćati spomenutom gospodinu Meichsneru ustanovljeni go- 
dišnji iznos od fr. 5.000 i to baš u predplatnim mjesečnim obrocima 
od fr. 416.66 (:četristošesnaestnovčićašestdesetšest:), koji iznos 
bio je već danom 1 Listopada 1895 redovito izplaćen g. Meichsneru. 

Šibenik 1 Listopada 1895 

Obćinski Upravitelj 

Dr. Madirazza s.r. 

Neka se prepiše u knjigu zaključaka.-“ 

Prva gradska električna rasvjeta bila je predviđena za 216 žarulja s 
bambusovim vlaknom od 16 HS (hefnerovih svijeća) izrađenih po Edisonovu 
patentu. Te su žarulje postavljene većinom tamo gdje su bili klasični petro- 
lejski ferali, tako da su obuhvatile gotovo sve gradske ulice. Na jedanaest 
mjesta u gradu postavljene su i elektrolučne svjetiljke od 800 HS, i to dvije 
na Poljani (jedna nasuprot crkvi Gospe vanka grada, kod vile dr. Pasinija, druga 

nasuprot zgradi pošte), a sedam na obali, kod drvene rive. Kasnije je na 
Poljani, glavnom gradskom okupljalištu Šibenčana, postavljen još jedan stup 
s plamenom lučnom svjetiljkom. Sve te svjetiljke bile su tipa Ganz. U to doba 
postojali su razni tipovi lučnih svjetiljaka koje su davale veoma jako i kon- 
centrirano svjetlo. Takve svjetiljke obično su postavljane na najprometnija i 
elitna mjesta u gradu, pa su zato u Šibeniku ovim svjetiljkama bile osvijetljene 
Poljana, glavna gradska ulica - Kalelarga, obala, gradska vijećnica, pošta, 
općina i još poneki važniji javni objekt. Interesantno je da željeznički kolodvor, 
a ni pristup kolodvoru, nije osvijetljen električnim svjetlom nego je ostao 
osvijetljen petrolejkama. Naime, taj je teren bio vlasništvo države - pripadao 
je Ministarstvu državnih željeznica, čija je uprava za Dalmaciju bila u Trstu. 
Kako se Grad i Uprava željeznica nisu mogli pogoditi kome će pripasti porez 
i tko će plaćati potrošak, propao je Meichsnerov pokušaj da i kolodvorski 
prostor osvijetli električnim svjetlom. 

Poljana je prije uvođenja električnog svjetla bila rasvijetljena s 18 
klasičnih petrolejskih ferala. Šest stupova, s po tri ukrasno izvedena ferala, 
bilo je postavljeno uzdužno u dva reda. Prilikom uvođenja električne rasvjete 
ti su ferali preinačeni, pa su na njih, umjesto petrolejki, stavljene Edisonove 
žarulje jakosti 32 HS (nije sigurno da nije bila i veća snaga žarulja). Tako je 
Poljana istodobno imala dva tipa rasvjete, pa je bilo moguće kombinirati njihov 
rad, da radi samo jedna ili druga ili obje zajedno. Glavni gradski trg bio je 
osvijetljen s oko 4 000 HS, što bi po današnjim mjerama bilo oko 2 000 W. 
Može se reći da je rasvjeta bila obilna. Ako se usporedi broj rasvjetnih mjesta 
s duljinom gradskih ulica izlazi da je na svakih četrdeset pet metara bila 
postavljena po jedna žarulja, prilično male snage (oko 10 W). Pa ipak, za to 
doba i u usporedbi s petrolejskom rasvjetom bio je to korak od sedam milja. 

Postavljanjem električne javne rasvjete grad Šibenik je i financijski 
dobro prošao. Pokazalo se da je godišnji trošak od 5.000 fiorina bio više nego 
upola manji nego što bi koštala petrolejska rasvjeta koju je, kao najmoderniju 
i najekonomičniju, nudio torinski industrijalac Croizat. 

Uredi nove tvrtke Šupuk i Meichsner, prvog elektroprivrednog po- 
duzeća u Hrvatskoj, bili su smješteni u palači Makale, na obali, tamo gdje se 
danas nalazi carinarnica. Kasnije će Ante Šupuk, kada dovrši izgradnju mlini- 
ce u Vrulji, urede preseliti tamo. Poslove poduzeća podijelili su ovako: glavni 
upravni posao obavljao je Marko Šupuk, gradonačelnikov sin, tehničkim 
poslovima i nadalje se bavio Meichsner, a financijsko-administrativne poslo- 
ve obavljao je Antin rođak Erminio Šupuk. Kako je poslije puštanja elektrane 
u pogon Vjekoslav pl. Meichsner bio prilično besposlen, počeo je tražiti sličan 
posao u Zadru, Splitu i Dubrovniku, pa se može zaključiti da je elektropriv- 

redna djelatnost u Šibeniku postala posao obitelji Šupuk. 

Glavni blagajnik Erminio Šupuk vodio je poslovne knjige vrlo pre- 
cizno. Većinu tih dokumenata možemo naći u arhivima. Iz namirnice od 1. 
lipnja 1896., koja se odnosi na potrošak električne energije, u naslov razsvjete 
grada sa električnom svjetlošću i to baš predplatno za mjeseca Lipnja tg., 
saznajemo da potrošak iznosi 416 fiorina i 66 novčića. Međutim, već u stude- 
nome došlo je do poskupljenja na 480 fiorina, a u namirnici stoji napomena: 
“Vidi podnesak pod broj 5061 opć. Zapisnika glede povišenja mjesečne 
pristojbe.“ Sigurno je da je bilo sve u redu jer ispod svega stoji ono “Nek se 
plati Načelnik“, a odmah do toga piše “Plaćeno“, uz kitnjasti potpis Erminija 
Šupuka. Tako smo, eto, stigli i do prvog poskupljenja struje u Hrvatskoj. Na 
žalost, prave razloge nije moguće ustvrditi jer u arhivskim dokumentima 
nema podneska br. 5061. 

Kada već spominjemo prvo poskupljenje, treba spomenuti i prvi kvar 
na rasvjetnom sustavu, zbog kojega je cijeli grad ostao bez svjetla. Bilo je to 
u ožujku 1896., kada je zbog olujnih kiša Krka narasla i prelila se preko do- 
vodnog kanala. Novine su zabilježile da je grad Šibenik ponovo osuđen na 
mrak za jednog kvara, koji se dogodio u električnoj centrali na Krki. Očito je 
autor te novinske vijesti želio biti poučan pa je vijest završio porukom: “Ne 
šalite se s vodom!“ 

Ako se pitate zašto je napisano da je grad “ponovno“ ostao u mraku, 
onda treba znati da je neposredno prije tog kvara grad bio zamračen pet dana. 
Šibenik je držao do reda i pažnje, pa je u slučaju smrti uglednije osobe grad 
isključivao javnu rasvjetu. Je li taj običaj bio uveden još u vrijeme petrolejske 
rasvjete, nije poznato. Tek, početkom ožujka umro je ugledni vlasnik tvornice 
likera, Romano Vlahov, pa je grad pet dana bio zamračen. U počast izumitelju 
čuvenog likera “Vlahov“ cijeli je grad patio bez omiljelog svjetla. Zato su 
novine objavile i ovu vijest: “(...) poslije 5 dana zamračenja imamo iznova svi- 
jetlo, razsvjetu.“ 

Običaj zamračenja održao se u Šibeniku sve do početka Prvog svjet- 
skog rata. Naime, svjetiljke su ugašene a stupovi omotani crnim platnom i 
onda kada je iznenada umro Marko Šupuk, i onda kada je umro Ante vitez 
Šupuk, a i nakon atentata u Sarajevu na prijestolonasljednika Franju Ferdi- 
nanda i njegovu suprugu Sofiju. Je li bilo tako i onda kada je umro Meichsner, 
je li našem prvom graditelju izmjeničnog elektroprivrednog sustava odana 
počast petodnevnim gašenjem gradske javne rasvjete, nije nam poznato. 
Vjekoslav Meichsner i Ante Šupuk prekinuli su suradnju još 1897., ali se po- 
sljednje počivalište prvoga nalazi vrlo blizu obiteljske grobnice Šupukovih, na 
najelitnijem dijelu gradskog groblja svete Ane, ispod tvrđave sv. Mihovila, gdje 

tvorci velikog hrvatskog elektroenergetskog projekta zajedno snivaju vječni 
san. 

O POTVRDAMA | KVALIFIKACIJAMA 


| prije sto godina trebali ste imati papir - potvrdu ili dokaz - da ste 
kvalificirani za posao koji obavljate. Tko zna, možda je to u ono doba bilo teže 
dokazati nego danas, jer su škole i diplome bile rijetke, pogotovo za neka 
nova zanimanja koja su se tek javljala, kao što su, na primjer, električari, 
elektromonteri i slično. Konačno, ne zaboravimo: Vjekoslav Meichsner bio 
je gradski mjernik u Šibeniku, ali je projektirao i kuće (među njima i vlastitu 
vilu), zgradu prve hidroelektrane, dovodne kanale, pa čak i dalekovod od el- 
ektrane do grada. Iz zapisnika općinskog vijeća vidimo da ga je ono zadužilo 
da nadgleda izgradnju velike pokrajinske bolnice, paviljonskog tipa, tada naj- 
veće i najsuvremenije u Dalmaciji, a također i izgradnju zgrade suda. 

Kako onda dokazati da ste osposobljeni za posao kojim se bavite? 
Lako je bilo mornarima. Kao mali dječačići ukrcavali su se za “malog od pa- 
lube“, pa bi, od plovidbe do plovidbe, s vremenom stizali do noštroma, pa i 
do kapetanskog čina. Ali kod električara nije bilo tako. Zato nas je obradovao 
certifikat, napisan, naravno, rukom, izdat gospodinu Paolu Carcanu u Sebe- 
nico (Dalmazia) 30. svibnja 1895., dakle, u vrijeme kada je izgradnja hidro- 
elektrane, dalekovoda i gradske rasvjetne mreže bila u punom jeku. Potvrda 
je napisana na talijanskom jeziku, onako kako su tada bili pisani službeni 
dokumenti. Nekome se jako žurilo jer je dokument prepisan još isti dan, uz 
potpis prepisivača, pisara Ive Koštana. Do nas je stigao koncept dokumenta, 
uvedenog u registar pod br. 2084 od 1895. Evo što se, u prijevodu, potvrđuje: 

“Potvrda 

kojom se potvrđuje da je Gospodin Carcano Paolo, od oca Sal- 

vatorea i majke Trivero Margherite, star dvadeset devet godina, po 

profesiji električni monter (mašinist), rođen u Firenci, stalno nas- 

tanjen u Rimu, trenutačno u Šibeniku, u Dalmaciji, gdje se bavi 

poslovima iz svoje profesije, uz inženjera Luigija de Meichsnera, 

izvodeći radove na postrojenju za osvjetljavanje i električnu silu za 

ovaj grad, a pripada po zaposlenju kući Ganz et Comp. iz Buda- 

pesta.“ 

Tako, eto, znamo ime jednog od elektromontera koji su radili prvu 

električnu mrežu u gradu Šibeniku. Znamo da je bio zaposlen u Ganzu i da 
je radio uz Vjekoslava Meichsnera. Jedino ne znamo zašto mu je bila potreb- 
na ta potvrda. Pretpostavki je mnogo, a jedna od njih je i ta da je i Carcano 
ostao u Šibeniku nakon što je sustav krenuo u pogon. 

Da nije tih potvrda ne bi znali mnogo toga. Na primjer, ne bi znali 
kako se zvao carski i kraljevski oberinžinir koji je izvršio kolaudaciju električne 
svjetlosti u Šibeniku. Naime, u arhivu šibenske općinske uprave nalazi se i 
jedna, rukom pisana, /zplatnica iz 1896., za 5 fiorina i 92 novčića, koje potpi- 
sani, a to je, u ime tvrtke Šupuk i Meichsner, izvjesni Bergnocchi, uplaćuje u 
općinsku blagajnu kao povrat novca za ukonačenje c. k. Oberinžinira Burstina, 
koji je noćio kod Petra Zanchija. Naime, taj je novac Općina uplatila Zanchiju, 
koji je imao konačište i koji će ubrzo izgraditi prvi hotel, Hotel de la Ville, u 
Šibeniku. Općina je novac dala 16. svibnja, a tvrtka Šupuk i Meichsner uplatila 
ga je 1. srpnja. Bilo bi interesantno znati je li se elektromonter koji je 1901. 
poginuo od strujnog udara dok je postavljao električnu instalaciju u kavani 
Zanchi možda zvao Paolo Carcano. Na žalost, ni u službenim dokumentima, 
ni u novinama koje su o tom događaju pisale nije spomenuto ime nesretnog 
montera. 

Znamo da je električna rasvjeta u Šibeniku funkcionirala gotovo 
punih osam mjeseci kada se pojavio oberinžinir da je pregleda. Kako u to 
vrijeme nije bilo općevažećih propisa o izgradnji električnih postrojenja, a 
vjerojatno se i oberinžinir prvi put susreo s električnom rasvjetom takve vrste, 
iz potvrde vidimo da je njegov posao bio gotov za nekoliko dana, jer iznos 
plaćen za konačenje nije bio velik. 

Što mislite, je li prije stotinu godina trebala potvrda o moralno- 
političkoj podobnosti? Naravno da je trebala! Zvala se Svjedodba ponašanja. 
Evo kako je izgledala jedna takva svjedodžba: 

“Svjedođba ponašanja! 

Podpisano obćinsko upraviteljstvo svjedoči, da je moralno i politično 

ponašanje Gospodina Ivana Bergnocchi, iz Šibenika gradjevnog 

vještaka i upravitelja prve povlaštene električne centrale u Dalmaciji 
na vodopadu Krke, vlasnosti Ante Šupuka i Sina, najpohvalnije, te 
da u tom pogledu uživa najbolji glas. 

Šib. 26/IX. 1898.“ 

Danas nije toliko važno zašto je Ivanu Bergnocchiju trebao dokaz 
da uživa najbolji glas, važno nam je da je ovo jedan od prvih dokumenata u 
kojem se spominje tvrtka Ante Šupuk i Sin i da smo iz njega saznali da se 
upravitelj zove Bergnocchi - to je onaj isti koji je potpisao isplatu za noćenje 
oberinžinira koji je obavio pregled i kolaudaciju šibenske električne javne 

rasvjete. 

g Kad već spominjemo sve te potvrde vezane za prve zaposlenike 
tvrtke Supuk i Meichsner, odnosno Šupuk i Sin, treba svakako spomenuti i 
Ettorea Zorzenonea iz Sibenika. On je zatražio potvrdu o stručnosti jer je, kao 
i Paolo Carcano, po završetku izgradnje šibenskog elektroenergetskog su- 
stava napustio tvrtku Ganz i ostao u elektrani kao nadzornik stroja. Vjerojatno 
je on bio onaj s kojim je Meichsner razgovarao preko telefona one večeri kad 
je sustav pušten u pogon, o tome kako rade strojevi i kako izgleda rasvijetljeni 
Sibenik. 

Taj Ettore Zorzenone je 1987. zatražio i dobio dokument, No. 9327, 
koji je potpisao Consigliere di Luogotenenza Dirigente il Capitanato distret- 
tuale Ljubibratich, kojim se potvrđuje njegova stručnost, na temelju potvrde 
da je u Trstu pohađao mornarički tečaj elektrotehnike. Ista takva potvrda, ali 
u obliku dekreta, izdana mu je i 1906., na njemačkom jeziku, pa prevedena 
na talijanski. Naime, potvrđeno je da zadovoljava pravila ministarskog ukaza 
K. und K. monarhije iz 1883. pa mu Pokrajinska uprava za Dalmaciju potvrđuje 
da s punim pravom može biti postavljen za direktora industrijskih postrojenja 
tvrtke Ante Supuk i Sin. Tako smo saznali da je gospodin Ettore Zorzenone 
1906. bio direktor tvrtke. 

Uz Zorzenonea je vezana još jedna interesantna pojedinost. Kada 
je 1933. Musolini započeo rat u Abesiniji i Eritreji, pozvao je sve talijanske 
državljane vojne obveznike koji su živjeli u Dalmaciji da obave svoju patriotsku 
dužnost i odazovu se mobilizaciji. Poziv je dobio i Zorzenone, koji je tada imao 
56 godina, pa je iz Šibenika u rodni mu Trst otišla potvrda da je direktor Ettore 
Zorzenone neophodan elektrani i gradu i da stoga mora biti oprošten vojne 
službe. 

DOPRINOS BOLESTNIČKOJ PJENEZNICI 


Jeste li čuli za bo/estničku pjeneznicu? Nisam ni ja, sve dok nisam 
naišao na dokumente i priznanice iz 1892. koje pokazuju da se i prije stotinu 
godina plaćala neka vrsta socijalnog osiguranja za slučaj bolesti i potrebe za 
bolničkim liječenjem. Tu bo/estničku pjeneznicu morali su plaćati svi zaposle- 
ni u državnoj službi, pa tako i metlači i nažigači, dakle, i čistači ulica i ljudi 
koji su palili i gasili petrolejske fenjere po gradskim ulicama. Da nije tih pri- 
znanica danas se ne bi moglo znati koliko je prije stotinu godina bilo metlača 
i nažigača. Naime, rukom pisana Priznanica na forinata četri novčića petdeset 
/šest (for 4:56) potvrđuje nam da je u Šibeniku 16. listopada 1892. devetoro 
metlača i nažigača uplatilo mjesečnu ratu za rujan, koje niže podkrižani pri- 
daju Obćini Šibenskoj, u naslov njihovog doprineska za kotarsku bolestničku 
pjeneznicu za mjesec Rujan tg. 

Podkrižani se nisu potpisali nego je kraj svakog imena stavljen križ, 
jer su bili nepismeni. Potpisao se jedino Ljubimir Koštan, kao svjedok, a i pri- 
znanica je pisana njegovim rukopisom. On je, po svoj prilici, često bio svjedok 
tim ljudima, jer njegov rukopis i potpis kao svjedoka susrećemo i na drugim 
priznanicama. 

Uistinu, koliko je bilo nažigača i metlača? Bilo je pet metlača: Marko 
Zorić, Andrija Penđer, Andrija Kronja, Joso Sape i Ivan Knez, i četiri nažigača: 
Tomo Kalauz, Stevo Grubač, Ivan Paskual (kasnije, na drugoj priznanici, Paš- 
kual) i Ivan Juras. 

Druga priznanica datirana je 1. rujna 1894. Broj “općinskih činov- 
nika“ povećan je na deset; naime, metlača je sada šest, pridružio im sei Ivan 
Caleta, a broj nažigača nije se promijenio, ostalo ih je četiri, jedino je umjesto 
Ivana Jurasa podkrižan Jere Rakić. Još je nešto interesantno na priznanici iz 
1894.: rukopis svjedoka je isti, a nije se promijenio ni iznos mjesečne rate 
koji treba uplatiti u općinsku blagajnu, dakle, i nakon dvije godine svaki metlač 
i nažigač platio je opet četri forinte i petdeset i šest novčića. 

Koliki je to bio novac u to vrijeme, tih četiri i po forinte? Na sreću, 
među svim tim dokumentima nalaze se i namirnice, iz kojih vidimo da su četiri 
nažigača primila /z blagajnice Obćine Šibenske, a u naslov plaće kao nažigači 

od 16. Rujna do 16. Listopada tg. iznos od 96 forinti. Dakle, plaća nažigača 
bila je 24 forinti, a za bolničko osiguranje trebalo je izdvojiti nešto manje od 
petine plaće. ' 

Spomenimo i to da su tada metlači i nažigači imali i svojega nadgled- 
nika. Zvao se Jakov Radeljak. I on je bio nepismen -i uz njegov križ stoji potpis 
svjedoka. Nadzornik je plaću primao u dva dijela, prvog i šesnaestog u mje- 
secu, pa tako znamo da je dobivao 30 forinti mjesečno. Koliko je plaćao 
bolestničku pjeneznicu nije poznato. On, naime, nije bio na popisu s ostalim 
metlačima i nažigačima već je, kao “viši“, bio na popisu s pisarskim priprav- 
nicima i prepisivačima. I, na kraju, još nešto! Na svakoj namirnici stoji žig s 
naznakom: “Nek se plati Načelnik" i ispod toga načelnikov potpis. 

Jesu li šibenski nažigači izgubili posao kada je uvedena električna 
rasvjeta? Ne, nisu! Prve električne svjetiljke na zidovima šibenskih kuća bile 
su užetima spojene s metalnim konzolama, tako da ih je trebalo spustiti do 
visine glave, pa svaku žarulju pojedinačno upaliti i potom je pomoću užeta 
podići do vrha konzole. Uže se potom vezivalo za klin na zidu, i to dovoljno 
visoko da dječurlija i pijanci ne mogu doseći svjetiljku. 

Dakle, nažigači su samo morali promijeniti tehnologiju. Bilo bi uistinu 
interesantno znati je li ih bilo više nego prije i jesu li bili bolje plaćeni. Ukratko, 
nažigači su bili (uz radnike u samoj elektrani) prvi nekvalificirani radnici u 
centrali HE Krka u Šibeniku. 

PRVA ELEKTRIFICIRANA KUĆANSTVA U GRADU 


: Nakon što je 28. kolovoza električna rasvjeta prvi put zasvijetlila u 
Šibeniku, graditelji su nastojali da se njezina primjena što brže proširi i u 
kućanstvima. Građani su rasvjetu u početku prihvatili s oduševljenjem, nešto 
kasnije kao najnormalniju stvar, a onda su počeli i prvi prigovori, da je pre- 
slaba, da je premalo svjetiljki, da su predaleko od njihovih kuća i slično. 
Međutim, nisu dopuštali da munjivo uđe u njihove kuće. Pričalo se da je ono 
opasno, da lako može izazvati požar, a mnogi su mislili da munjivo privlači 
gromove i munje. Zato su bili rijetki hrabri (ili ludi) Šibenčani koji su u prvih 
nekoliko godina elektrifikacije grada u svoje kuće uveli, radi rasvjete, električ- 
ne instalacije. 

Vjekoslav plemeniti Meichsner, zastupnik Ante vitez Šupuk injegov 
sin kapetan Marko Šupuk prvi su elektrificirali svoje kuće. To je i normalno, 
jer je trebalo primjerom pokazati da sva ta sumnja u munjivo nije opravdana. 
Dokazivanje je trajalo gotovo četiri godine, sve dok se i ostali (bogatiji i ug- 
ledniji) građani nisu usudili instalirati električnu rasvjetu u svoje domove. Tako 
je koncem 1900. u Šibeniku bilo - od više od tri tisuće, koliko je grad brojio - 
sto deset kućanstava koja su imala električnu rasvjetu i za koja se zna da su 
plaćala potrošak električne energije. 

' Ipak, u arhivi smo pronašli dokument koji pokazuje da je jedan hrabri 
Šibenčanin električnu rasvjetu instalirao u svoju kuću već u travnju 1896. To 
je gospodin Juraj Žarković, prvi pravi “elektrificirani“ građanin Šibenika. Njemu 
je 27. travnja ispostavljen, krasopisom pisan, račun za instaliranje električne 
rasvjete. Na tom je računu tvrtka Šupuk et Meichsner detaljno (p)opisala, 
stavku po stavku, svaki, pa i najmanji, dio materijala potrebnog za /inastal- 
lazione della luce elettrica. \nstalacija se sastojala od sedamnaest svjetiljki i 
osam prekidača, od kojih je sedam bilo običnih a jedan dvoredni; taj je, vjero- 
jatno, bio namijenjen za stube koje su vodile na kat jer se njime rasvjeta mogla 
uključiti i isključiti s oba kraja. Bile su tri svjetiljke con /nterrutore, s preki- 
dačima. Danas je malo onih koji se sjećaju visećih svjetiljki naših baka, koje 
su uz grlo žarulje imale uzicu kojom se palila i gasila svjetiljka. One su obično 
postavljane u prostorije u kojima se duže boravilo. Uz te tri svjetiljke, još su 

dvije bile con riflettore, dakle, za one koji to ne znaju, imale su limeni (emaj- 
lirani) tanjur oko žarulje. Ostalih dvanaest /ampada bile su obična gola porcu- 


lanska grla postavljena na zid. Za instalaciju su upotrijebljena 94 metra izolira- . 


ne bakrene žice od 1,5 milimetra. 

Nekima od stručnjaka mogla bi biti zanimljiva struktura cijene poje- 
dinog materijala. Nas više zanimaju drugi detalji. Na primjer, ova instalacija 
nije imala osigurače - tada još nisu bili u uporabi. Drugo, nije bilo brojila. Nije 
ni trebalo, jer se potrošak plaćao paušalno prema broju žarulja i njihovoj snazi 
(izraženoj u normalnim svijećama). Treće, montaža je, sa svim sitnim materija- 
lom, koštala 10 kruna, tako da je ukupni račun iznosio 93 krune i 39 novčića. 
Ta je suma na računu prekrižena a ispod nje napisana nova, budući da je naš 
prvi “elektrificirani“ Šibenčanin dobio popust. Napisano je “Ridotto al 90.-“ 
(“Spušteno na 90.-"). Uz ime tvrtke stajao je Bergnocchijev potpis. Bergnocchi 
je bio upravitelj, rekli bismo tehnički direktor, glavni inženjer i sve ostalo u 
prvoj elektroprivrednoj tvrtki u Hrvatskoj. 

Uz gospodina Žarkovića vezan je još jedan račun, novijeg datuma, 
od 1. lipnja 1898. Taj račun sad već ima oblik tiskanog formulara u koji je samo 
trebalo rukom upisati pojedine stavke. Tako je ovaj put Giorgio Žarković platio 
još jednu lampadu s reflektorom i jednu običnu, te 10 metara žice. Očito, uz 
kuću je dograđena još jedna prostorija. Taj je materijal platio 4 forinte i 68 
novčića. Postavljanje instalacije tvrtka Ant. Šupuk et Figlio, kako stoji na žigu, 
nije mu naplatila, a račun je potpisao Bergnocchi. | ovaj je račun, kao i onaj 
prethodni, gospodin Juraj (Giorgio) Žarković platio istog dana kada je ispo- 
stavljen. 

Pođimo korak dalje! Već u to doba postojala je kontrola koja je 
provjeravala je li, na primjer, kuća dobro izgrađena i je li električna instalacija 
ispravno izvedena. Vidjeli smo da je tvrtka Šupuk i Meichsner morala platiti 
noćenje carskom i kraljevskom oberinžiniru koji je došao pregledati električnu 
rasvjetu. Znamo i da je posebna komisija pregledala zgradu prve električne 
centrale Krka i da je tek potom dana uporabna dozvola. Postoje dokumenti 
iz kojih se vidi kako se to radilo u slučaju vile Vjekoslava Meichsnera. On je 
do 1892. sa svojom obitelji stanovao u kući koja je pripadala klarisama i plaćao 
najamninu. Kako su mu, kao gradskom nadmjerniku, poslovi dobro išli, imao 
je dovoljno novaca da te godine u Varošu započne izgradnju vlastite kuće. 
On, koji je toliko toga u gradu i okolici izgradio i nadzirao, znao je jako dobro 
proceduru, pa je 12. srpnja 1892. uputio dopis Uglednom Obćinskom Upra- 
viteljstvu u kojemu moli da se izvoli sastaviti komisija koja će, zajedno s vla- 
dinim izaslanikom, pregledati njegovu novu kuću kako bi u nju mogao useliti. 
S obzirom da je znao što sve treba napisati, sastavio je dopis tako da olakša 

sebi i drugima. Njegov dopis glasi: 

“Ima se čast zamoliti To Ugledno Obćinsko Upraviteljstvo da bi 

blagoizvolilo odrediti tri obćinska zastupnika - na temelju postojećih 

odredaba, samo obćinski članovi, to jest: presjednici oli obćinski 

vjećnici - koja bi imala priteći u pomoć vladinom odaslaniku za raz- 

vigjenje kuće Gosp. Vjekoslava pl. Meichsnera u Varošu. 

Izvoliće napokon priopćiti pišućemu dan u gorenaznačenu svrhu 

određen. 

Šibenik 12 srpnja 1892." 

Na kraju dopisa stoji potpis gospodina Meichsnera, koji smo toliko 
puta vidjeli na ugovorima s Ganzom o isporuci elektroopreme za elektranu. 

Općinsko upraviteljstvo poslalo je Kotarskom poglavarstvu, koje 
određuje vladinog odaslanika, ali i samom Meichsneru, dopis u kojem odre- 
đuje svoje predstavnike u osobama gospode Mate lljadice obćinskoga pri- 
sjednika, Marka Šarića i Petra Baranovića pok. Marka općinskih viećnika, 
odredivši u tu svrhu dne 3 Kolovoza u 6 ura posliepodne. 

Tako se radilo kad su u pitanju bile kuće. Slično je bilo i s elektrikom. 
Tri gradska vijećnika izlazila bi na razvigjenje. Predstavnik Kotarskog pogla- 
varstva bio bi obično Meichsner, koji je te 1892. godine i sam bio vijećnik 
šibenskog gradskog vijeća. Možete zamisliti kako je izgledao taj pregled kod 
gospodina Žarkovića 1896. godine. Tri gradska uglednika susreću se s elek- 
tričnom instalacijom koju prije toga nikada nisu vidjeli i čudom se čude čuda- 
ku koji je to u svoju kuću postavio. A mogao je tako lijepo živjeti uz petrolejku, 
kao sav ostali pošteni šibenski svijet. Ako i jest bolja svjetlost, sigurno je 
skuplja, a kažu i da ve/ika svjetlost elektrike kvari oči. 

PODIELJENJE JEDNE ELEKTRIČNE SVJETLOSTI 


U arhivskim dokumentima koji govore o radu šibenskog gradskog 
poglavarstva moguće je naći i dokumente koji nam otkrivaju kako je uvođena 
električna rasvjeta u Šibeniku. Za novu rasvjetu poslužio je i stari sustav 
petrolejske rasvjete. Naime, odlučeno je da se svi ferali zamijene električnim, 
ali je pojedinim kućevlasnicima omogućeno da zatraže da se na njihove kuće 
postave i nove električne svjetiljke. Tako stižemo do dokumenta iz ožujka 
1895., dakle, iz vremena kada je izgradnja prvog šibenskog električnog susta- 
va bila u punom jeku. Tada se odlučivalo gdje će biti postavljene nove elek- 
trične svjetiljke, umjesto starih ferala na “kameno ulje“ (petrolejke). Upravo 
radi toga Meichsneru je 27. ožujka 1895. upućen dopis, uredovno registriran 
pod br. 1174/1895., čiji autor, izvjesni Baranović, uz još jedan nečitak potpis, 
tvrdi kako na kuću obitelji Grubišić, u Varošu, treba postaviti jednu električnu 
svjetlost. Dopis je toliko interesantan da ga navodimo doslovno, upravo ona- 
ko kako je ruka prepisivača (čiji je potpis također nečitak) onog 30. ožujka 
prepisala: 

“Gospodinu Viekoslavu pl. Meichsneru 

poduzetniku instalacije svjetlosti i snage električne u Miestu 

Uslied molbe podnešene mi od niekoliko stanovitih stanovnika u 

Varošu, odnosno podieljenja jedne električne svjetlosti, kod kuća 

obitelja Grubišića, i to baš, iznad svjetlosti Br. 143. i 133. - Uva- 

žavajući istu molbu, pošto sam se osvjedočio da je od potrebe, 
umoljeni ste da shodno odredite, eda gori spomenuta jedna od istih 
podieljena bude.“ 

To što je upravo Meichsner zamoljen da jedna od istih podlieljena 
bude pokazuje da su Vjekoslava pl. Meichsnera, šibenskog nadmjernika, svi 
smatrali graditeljem sustava, odnosno poduzetnikom instalacije svjetlosti i 
snage električne i da je on organizator i tehnički izvođač velikog pothvata - 
izgradnje prve električne mreže za rasvjetu grada Šibenika. Meichsner je 
ujedno osnivač prvog pravog elektroprivrednog poduzeća u Hrvatskoj, koje 
je imalo proizvodni dio, tj. centralu, na rijeci Krki, prijenosni dalekovod i raz- 
djelnu mrežu, pa čak i blagajnika za naplatu ugovorene količine električne 

energije. Ante vitez Šupuk, gradonačelnik i financijer tog pothvata, ne spo- 
minje se. On će tek kasnije izaći iz sjene. 


Jasno je da je jedna električna svjetlost bila postavljena na kuću 
Grubišića u Varošu. Kopajući dalje po arhiviranim dokumentima nalazimo 
dopis koji je vezan uz gornji broj, a koji nam zorno pokazuje kako je admini- 
stracija bila spora i onda prije stotinu godina. Tek 21. lipnja 1895. (dakle, nakon 
puna tri mjeseca) poslan je dopis Anti Grubišiću, kojeg također citiramo: 

"Povraća se Grubišiću Anti s Varoša uz obavijest, da se je po Vami 

i družini zamoljeno smještanje jedne električne svijeće u ulicu Vašim 

kućam vodeću, nakon obavljenog naličja dozvolilo, te dotičnom 

poduzetniku električne razsvjete odnosno priopćilo. 

U Šibeniku 21/I 1895. 

Prepisano 22/1!“ 

(Potpis: Vernić, pečat: “Madirazza“.) 

Bez obzira na svu sporost administracije, možemo pretpostaviti da 
je one večeri, 28. kolovoza 1895., kada je proradila centrala a električna ra- 
svjeta zasjala u gradu, zasjala i jedna električna svjetlost na kući obitelji Gru- 


bišić u šibenskom Varošu. 

Šibenik, konac 19. stoljeća 


Šibenska gradska vijećnica 








Vjekoslav Meichsner 


Ante Šupuk 





Članovi obitelji Šupuk i suradnici pokraj generatora hidroelektrane Krka Stupovi dalekovoda prema Šibeniku u izgradnji 


Hidrosisktrana Kika, 1885, Transformatorska stanica na šibenskoj obali 








Secesijski zidni nosač lampiona u šibenskoj staroj gradskoj jezgri 





Nosač s lampionom na šibenskoj Poljani 


Šibenik, dio obale, početak 20. stoljeća 

KADA JE ELEKTRIFICIRANO ŠIBENSKO KAZALIŠTE? 


Mislim da bi i profesor Ivo Livaković, šibenski kroničar, poskočio od 
radosti onako kako sam poskočio ja kad mi je u ruke dospio račun koji je tvrtka 
Šupuk i Meichsner ispostavila za instaliranje električne rasvjete u šibenskom 
kazalištu. Od dalmatinskih gradova Šibenik j je prvi imao elektrificiranu kaza- 
lišnu zgradu. A zahvaljujući računu tvrtke Šupuk i Meichsner moguće je 
odgovoriti na pitanje kada je u šibensko kazalište uvedena električna rasvjeta? 

Poznato je da je riječko kazalište bilo elektrificirano za svečano otvo- 
renje 5. listopada 1895. i da je ono peto kazalište u svijetu osvijetljeno elek- 
tričnom rasvjetom. Samo su newyorško, pariško, londonsko i milansko kazali- 
šte imali električnu rasvjetu prije riječkoga, a Hrvatsko narodno kazalište u 
Zagrebu osvijetljeno je prilikom otvorenja 14. listopada 1895., devet dana 
nakog riječkog. Sva ta kazališta bila su osvijetljena istosmjernim sustavom. 
Splitsko i osječko kazalište elektrificirani su nakon Prvog svjetskog rata, 1920., 
odnosno 1926. Da bismo saznali kada je elektrificirano šibensko kazalište 
puno nam je pomogao, rekli smo već, jedan stari račun skriven duboko u pi- 
smohrani. U zaglavlju tog računa, pisanog rukom, na talijanskom jeziku, stoji: 

“Spetabile Direzione del Teatro Mazzoleni D. Dare 

alla Firma Šupuk e Meichsner 

per l'installazione Della luce elettrica nel Teatro.“ 

Potom slijede ukupno 32 stavke u kojima je dat (p)opis različitog 
materijala upotrebljenog za instaliranje električne rasvjete u kazališnoj zgradi. 
Inženjerima elektrotehnike svakako bi bilo vrlo zanimljivo proučiti koji je ma- 
terijal, i koliko, upotrijebljen, jer se tako može vidjeti kako su nekoć, prije više 
od stotinu godina, postavljane električne instalacije. Neke pojedinosti mogu 
biti zanimljive i onima koji se baš i ne razumiju u električne instalacije. 

Iz računa se vidi da je za priključak kazališne zgrade na gradsku mre- 
žu upotrebljeno 96 metara golog bakrenog vodiča presjeka 9 mm. Tim je 
vodom sa stupa udaljenog 48 metara izveden priključak na “željezo“, zapravo 
metalnu konzolu na zidu kazališta. Na konzoli su bili izolatori. Odatle su dalje 
Vodili vodiči s izoliranim gumenim plaštom, filo coperto /. C., kako su ih onda 
zvali. Prvo je nastavljen ulazni vodič promjera 6 mm, dužine 28 metara, da bi 

nakon table s prekidačima bili nastavljeni strujni krugovi od 3 (dužine 118 m), 
2 (350 m), 1,5 (114 m) i 1 mm (362 m). Dakle, u zgradu kazališta ukupno je 
ugrađeno 972 metara raznih električnih vodiča. Za ono vrijeme vrlo impre- 
sivna brojka! Ugrađeno je jedanaest velikih i četiri mala prekidača, dakle, 
ukupno petnaest strujnih krugova, te dva velika prekidača kojima je bilo mo- 
guće čitavu zgradu isključiti iz gradske mreže. Na popisu nema dviju stvari: 
osigurača (koji još nisu bili izumljeni) i brojila. 

Najzanimljiviji je broj svjetiljki. Postavljene su ukupno 252 svjetiljke. 
Bilo je 139 svijećnjaka. U orkestru je postavljeno sedam svjetiljaka. Šezdeset 

šest svjetiljaka bilo je kolorirano, a pozornica je osvijetljena s čak šesnaest 
reflektora, za koje su nabavljena posebna obojena stakla da bi rasvjeta po- 
zornice bila u boji. 

Kazalište je imalo ugovor s isporučiocem, tvrtkom Šupuk i Meichs- 
ner, kasnije Šupuk i Sin, o paušalnom plaćanju potroška. Dogovorili su se da 
će se potrošak plaćati po održanoj priredbi, bez obzira na njeno trajanje. Kako 
su bile 252 svjetiljke, što veće, što manje, netko je, pretpostavimo da je to 
bio Meichsner, izračunao da se za korištenja instalacije troši oko 2 000 W, 
pa je dogovoren iznos od 20 kruna po predstavi. Kad je sve zbrojeno, račun 
je iznosio 1.375 kruna i 14 krajcara (novčića). Na račun je tvrtka nalijepila tak- 
senu marku austrougarske države, od 5 krajcara, ali taj trošak nije uključila u 
račun. 

Još jednu stavku, koja sigurno nije bila mala, tvrtka nije uračunala. 
To je cijena izrade ove instalacije. Očito je instalacija bila dar vlasnika elek- 
troprivredne tvrtke, Šupuka i Meichsnera, kulturi njihova grada. 

Vrijeme je da otkrijemo i datum izdavanja računa. Na vrhu vrha stoji: 
“Sebenico, 1 Aprile 1897". Račun dokazuje da je elektrifikacija kazališta pro- 
vedena tijekom ožujka i travnja 1897., u vrijeme dok se tvrtka još zvala Šupuk 
i Meichsner. Znamo da je u jesen te godine došlo do razlaza dva partnera, 
Ante vitez Šupuk prekinuo je suradnju s Vjekoslavom pl. Meichsnerom pa 
je sa sinom Markom, koji je preuzeo Meichsnerovu trećinu vlasništva, for- 
mirao novu tvrtku: Ant. Šupuk i Sin. Na istom računu vidimo da je ta promjena 
provedena. Nekoliko je pisanih napomena o plaćanju iznosa od 1.375 kruna 
i 14 krajcara. Očito je da vlasnik kazališta nije baš jako žurio s plaćanjem, ili 
je tako usmeno dogovorio sa Šupukom, tek, iza zbroja vidimo rukopis upra- 
vitelja tvrtke, gosp. Bergnocchija, koji je napisao da se gornji račun smanjuje 
na iznos od 850 fiorina. Ostalo je tvrtka oprostila. Da je to tako potvrđuje i to 

što ispod naziva tvrtke, Ant. Supuk e Figlio, i Bergnocchijeva potpisa stoji 
“Visto" ("Vidio") i potpis “A. Šupuk“. 
No ni to nije sve! Ispod te izjave, da je smanjen iznos računa, stoji 

- Bergnocchijevom rukom napisana i njegovim potpisom potvrđena - izjava 
da je 7. siječnja 1898. uplaćeno 400 kruna. Potom je 29. ožujka potvrđena 
uplata još 150 kruna, 15. svibnja još 50 i 4. lipnja 50. Nakon toga nema više 
potvrda o uplati. Ostaje pitanje je li Šupuk, vlasnik elektrane i isporučilac 
električne energije, zaključio da je dosta toliko koliko je inkasirao ili je vlasnik 
kazališta, gosp. Mazzoleni, izmolio oprost za ostatak; tek, ostaje činjenica 
da je plaćeno ukupno 650 kruna, a ostalo je, izgleda, “papala maca“. Tko zna 
možda je tako u ono doba sponzorirana kultura. 

Među dokumentima tvrtke Šupuk i Sin sačuvan je velik broj računa 
pa tako i računa za električnu iluminaciju kazališta. Na njima je navedeno ima 
kazališne družine i dani kad su predstave održane. Redovito je plaćan iznos 
od 20 fiorina (kruna) po danu. Iz tih računa doznajemo da je od 17. siječnja 
do 9. veljače 1905. Compagnia di varieta Majeroni održala ukupno sedamna- 
est predstava u šibenskom kazalištu i da je za rasvjetu plaćeno ukupno 340 
kruna. No, pedantni voditelji kazališta, vlasnik Mazzoleni i blagajnik Ugo Fos- 
co, u bilancu sezone 1905. upisali su da je, nakon što je isplaćen honorar 
kazališnoj skupini i plaćeni svi ostali troškovi, kazalište zaradilo 217 kruna i 
76 novčića. 

Iz tih računa možemo saznati i to da je između 26. veljače i 19. ožuj- 

ka, u doba poklada, održano nekoliko plesova: Ballo Filarmonico, Ballo della 
Societa “Srpska Zora", Ballo della Societa “Kolo", kao i Ballo della Lega Nazio- 
nale (dakle, i talijanaši su imali svoj ples). Svi su oni vjerojatno zajedno plesali 
na Ballo della Banda Citadina (Banda Citadina bila je gradska glazba ili, po 
narodski, gradska mužika). Održan je i ples gospode činovnika gradske upra- 
ve, i to je vjerojatno bio najotmjeniji bal u gradu, a održan je i Ballo dei Pom- 
pieri Volontari (ples dobrovoljnih vatrogasaca). Uglavnom, bilo je plesova za 
sve gradske slojeve ili udruge. Vrhunac plesne sezone bio je, naravno, Vegli- 
one Mascherato, ples pod maskama. 
: Za svaki od tih plesova blagajnik je marljivo upisivao troškove i utr- 
žak, te knjižio zaradu, nekad manju, nekad veću. Elektroprivredna tvrtka, kojoj 
je račnovodstvo vodio Erminio Šupuk, za rasvjetu prilikom tih priredbi naplatila 
je ukupno 160 kruna. 

Kad smo već kod predstava i plesova koji su 1905. održani u Šibeni- 
ku, spomenimo i to da je održana i Accademia di Sttudenti di Zagabria. Na 
žalost, ne znamo točan datum. Blagajnik kazališta zabilježio je da je akademi- 
Ja donijela prihod od 54 krune i 80 novčića, ali Šupukova računa nema. Bit 
će da nije ni naplaćen. I to je bio prilog kulturi grada Šibenika i zagrebačkim 
studentima. 

Sto se tiče troškova popravaka i održavanja električne instalacije u 

kazalištu, blagajnik Fosco svake je godine među izdatke unosio i tu stavku. 
Tako otkrivamo da su 1905. - kad smo se već te godine uhvatili -, od ukupnih 
troškova od 1.233 krune i 97 krajcara, za popravak električne instalacije date 
172 krune i 90 krajcara. Poprilično! 

Činjenica da Šibenik ima lijepo kazalište, s električnom rasvjetom, 
koja omogućuje da se na pozornici postignu različiti svjetlosni efekti, privlačila 
je brojne umjetnike i kazališne družine. Tako otkrivamo da je u Šibeniku nastu- 
pila, sa svojom družinom i predstavom Gerusaleme, u to doba vjerojatno naj- 
poznatija svjetska glumica, Eleonora Duse. Ona će kasnije u Zadru novinaru 
ispričati kako je uživala u krasno osvijetljenoj pozornici šibenskog kazališta i 
kako je moguće stvoriti prekrasnu teatarsku atmosferu bojenim svjetlom, 
tako da je poštovani publikum očaran i prati tragediju, pozorno i bez daha. 
Godine 1907. operna družina Castagnoli imala je u Šibeniku stađonu*, o če- 
mu su novine oduševljeno pisale. Ta je družina, koja je u kazalištu priredila 
čak devetnaest predstava, bila oduševljena električnim svjetlom, koje u ono 
doba nije imalo baš svako kazalište. Usput spomenimo da je iste godine ope- 
retna družina Anglini doživjela neuspjeh i teške gubitke od više od tisuću 
fiorina. 

Godine 1911. u Šibeniku je gostovala Compagnia Croata di Zaga- 
bria, koju je vodio impresario Krstelj i koja je zaradila ogromnu svotu od 6.644 
krune. Očito, šibenski je svijet nagrnuo u kazalište da bi čuo hrvatsku riječ s 
pozornice. Ta je družina održala deset predstava u prepunom kazalištu, pa 
se može izračunati da je na njima ukupno bilo više gledalaca negoli je grad 
Šibenik imao stanovnika. Neki su, očito, bili na svim predstavama. 

Mogli bismo tako iz računa za struju rekonstruirati veliki dio šiben- 
skog kazališnog života u to doba, pa i života grada uopće. Završimo, ipak, 
jednom malo drugačijom slikom. Među svim tim računima jedan je zalutao 
i ne spada tamo. Na prvi pogled nema veze sa strujom, ali - samo na prvi 
pogled. Kako se našao među računima za Teatro Mazzoleni, nije poznato. 
Radi se o računu koji je 26. lipnja 1908. gosp. F Crljenko, vlasnik hotela Krka, 
ispostavio poštovanom društvu Societa Filarmonico - Drammatico di Sebe- 
nico, društvu ljubitelja glazbe i dramske riječi koje je organiziralo plesove, ali 
i koncerte, u Šibeniku. Tek, račun iz hotela Krka odnosi se na diner(ručak ili 
večeru, tko zna?) za dvanaest osoba. Gosti su pojeli jelo, popili dvije litre crnog 
i dvije litre bijelog vina, te tri boce mineralne vode. Potom su svečano otvorili 


* (tal. staggione - sezona, godišnje doba) sezona, osobito kazališna, u Italiji; povremeno 
gostovanje strane kazališne, osobito operne družine. 

tri boce šampanjca marke Asti, popušili dvanaest cigara marke Regalitas | 
trideset cigareta marke Memphis, a netko od njih nije pio vino, jer je popijeno 
i dvadeset krigla piva. Sve to koštalo je 59 kruna i 90 novčića, a u ime popusta 
iznos je smanjen za 2 krune i 60 novčića, pa je ukupni ceh bio 57 kruna i 30 
novčića. Da se lakše podijeli s 12, računu je dodana i napojnica od 2 krune i 
70 novčića, tako da račun bude točno 60 kruna. 

Uz potpis vlasnika hotela stoji da je račun plaćen. Stoji i napomena 
da je blagajna Filarmonike platila za gosp. Bugatija iznos od 5 kruna i 45 nov- 
čića, tako da su ostale neplaćene 54 krune i 55 novčića, što je podijeljeno s 
10, pa je svatko, osim jednoga, koji je očito bio Bugatijev gost (možda dama 
u njegovoj pratnji), platio 5 kruna i 40 krajcara. 

Pitate se čemu epizoda o računu iz hotela Krka u priči o šibenskom 
munjivu. Upravo stoga što je ispisan na formularu hotela Krka, na kojemu 
više od pola prostora zauzimaju slika hotela i slika slapova Krke, a uz reklamni 
natpis - jer je račun imao i propagandnu funkciju, kao turistički prospekt - 
navode se sve prednosti tog prvorazrednog hotela. Odmah nakon obavijesti 
da hotel ima dvadeset luksuzno uređenih soba, naglašeno je da ima i "LUCE 
ELETTRICA' (električno svjetlo), pa tek onda slijedi da ima kupaonice s toplom 
vodom, da ima najbolji restoran, uređen po najnovijoj, secesijskoj modi, s 
domaćom i njemačkom kuhinjom, da se nalazi blizu pristaništa parobroda i 
da ima umjerene cijene. Tako je u ono doba isticano da električno svjetlo, 
kao nešto novo, moderno, podiže kvalitetu života. Jednako u hotelu kao i u 
kazalištu. 

ŽELJEZNICI SVJETLO NE TREBA 


Početkom 1902. Societa carbonifera austriaco-italiana di Monte 
Promina, poduzeće za eksploataciju ugljena u Siveriću, taklo je u osinje gni- 
jezdo. Ta austro-talijanska tvrtka zatražila je od šibenskog gradskog pogla- 
varstva da se na tzv. Obali ugljena (Riva di Carbone), uz željeznički kolodvor, 
postavi jedno rasvjetno mjesto. Dopis je poslan 5. lipnja 1902 iz Trsta, gdje 
je bilo sjedište štovane tvrtke, i u njemu se izričito moli za hitan odgovor. 
Razlozi su jasni: iz Siverića se ugljen željeznicom prevozi do Šibenika, gdje 
se, na “garbunarskoj obali“, iskrcava i pretovaruje na brodove, koji to drago- 
cjeno gorivo prevoze u Trst i druge jadranske luke. Postavljanje rasvjete u 
luci traži se jer u suštini se na Obali ugljena nađu dnevno i do 100 nadničara 
na radu i odatle njihov kruh za život, a oni žive u općini Šibenik, treba zato 
biti u interesu ove pribavljanju sigurnosti osoblju koji su njeni stanovnici. 

Što mislite, kakav je bio odgovor? Uglednom austro-talijanskom 
rudničarskom društvu odgovoreno je kratko i jasno da Državna željeznica 
nedopušta obćini da na njihovom zemljištu postavi razsvjetu. Dakle, zemljište 
je državno, željezničko, a njima svjetlo ne treba. 

Uistinu, šibenska općina i uprava željeznica vodile su dugotrajni rat 
oko rasvjete kolodvora i ulice koja vodi prema njemu. Za dolazak željeznice 
u Šibenik zaslužan je, atko drugi, nego gradonačelnik i narodni zastupnik Ante 
vitez Šupuk. Gradsko općinsko vijeće prodalo je Upravi državnih željeznica 
lijep komad, tada neatraktivnog i od središta grada prilično udaljenog, zemlji- 
šta, uz more, gdje je ona izgradila kolodvor. 

Jednog lijepog dana 1892., dok je Šibenik još imao petrolejske 
ferale, u grad je stigao sljedeći dopis: 

“Br. 19/11. 

Spljet, 11 Veljače 1892. 

Uglednom Obćinskom Upraviteljstvu Šibenik 

Po izviešću gosp. načelnika Šibenske postaje, To Ugledno Obćinsko 

Upraviteljstvo dalo je staviti kod glavne zgrade kolodvora jedan stup 

sa svjetiljkom, na željezničkom zemljištu .- 

Pošto takova poraba državnog željezničkog zemljišta ne može slje- 

deti bez dozvole C. kr. Glavnog Ravnateljstva, čast mi je, zamoliti 

To Ugledno Upraviteljstvo, da izvoli, putem pisućeg ureda, podastri- 

jeti dotičnu molbu za postignuće pomenute dozvole, ili do daljne 

odredbe odalečiti svjetiljku o kojoj je govor. 

C. kr. Ured željezničkog prometa u Splitu.“ 

Uz žig uprave prometa stoji teško čitljiv potpis. 

Moram priznati jedno: niti jedan rukom pisan arhivski dokument od 
onih koje sam imao u rukama tijekom istraživanja povijesti šibenske elektri- 
fikacije nije napisan tako lijepim krasopisom kao ovaj otrovni dopis. Dakle, 
gospodo, izvolite preko nas tražiti dozvolu, a hoćete li je dobiti, to ćemo još 
vidjeti, ili oda/ečite svjetiljku o kojoj je riječ. 

Na poleđini dopisa napisan je koncept odgovora, kojeg je prepisivač 
prepisao, gradonačelnik potpisao, te je bio otposlan, a dopis s konceptom 
arhiviran i tako stigao do nas i naših dana. U arhivi je registriran pod br. 595, 
s nadnevkom 15. veljače 1892. Koncept je napisan prilično neuredno, uz is- 
pravke i križanja, očito po diktatu. Vrijedi i njega navesti: 

“Dopis Slavnom c. k. Uredu željezničkog prometa u Splietu 

Na riešenje Tostranog cienjenog dopisa 11. veljače 1892. Br. 19/ll, 

čast je ovom Upraviteljstvu obavjestiti, da se je odstranila svietiljka 

koja je bila postavljena od obćine kod glavne zgrade šibenskog 
kolodvora na željezničkom zemljištu, preporukom da bi Taj Slavni 

Ured nastojao kao na svojem zemljištu postaviti svietiljku na dotič- 

nom mjestu, pošto je isto za prolazeće obćinstvo od prieke nužde. 

Šibenik 17/11. 92. 

Ex. Fontana“ 

Stup s feralom je, prema tome, odstranjen sa željezničkog zemljišta. 
Taj Slavni c. k. Ured u Splietu nije učinio ništa, tako da ispred kolodvora nije 
svijetlila ni petrolejka, a kamoli električna svjetlost. Naime, kada je građena 
mreža za električnu rasvjetu, na Meichsnerov poticaj, općina je ponovno po- 
kušala postaviti rasvjetu, tako da je 7894. ponovo bila postavila jedan svjeti- 
onik na željezničko zemljište, ali ga je morala odstraniti po naredbi željezničke 
uprave. 

Želite li saznati hepiend? On se zbio tek 1914., jer je te godine šiben- 
ski kolodvor napokon zamijenio petrolejsku rasvjetu električnom. Uistinu, pra- 
vo je čudo da je tek u svibnju 1914., nakon silnog i čestog urgiranja i prigo- 
varanja građana, te dopisa ovdašnjeg glavarstva kolodvora Šibenik, Slavno 
Ravnateljstvo željeznica u Trstu konačno dopustilo da se petrolejke zamijene 
električnom rasvjetom. Tvrtka Ante Šupuki Sin načinila je to istog trena. Tako 
je nakon punih devetnaest godina, koliko je Šibenik uživao električnu rasvjetu, 

ja 


gradski kolodvor dobio električno svjetlo. To pokazuje da je uprava željeznica 
potpuno ignorirala potrebe građanstva. Osim električne rasvjete, građanstvo 
je, kako se iz napisa u tisku može vidjeti, tražilo telefonski spoj kolodvora sa 
poštom i sa gradom, tj. da se na kolodvoru postavi javna telefonska govor- 
nica. Građani Šibenika su preko svojih poslanika i preko tiska molili i urgirali, 

tražeći svoja prava i, uopće, više sluha za svoje potrebe, ali nisu nalazili 
odgovora. 

Vratimo se, pak, na početak naše priče. Dopis kojim gradsko pogla- 
varstvo odgovara Monte Promini završava malo drugačije nego što bismo 
očekivali. Naime, odgovoreno je da kada bi općina i dobila dozvolu za raz- 
svjetu, ona ju ne bi postavila, jer do sada svi prirezi na dotičnu industriju - 
uprkos prigovora ove Obćine - izplaćivani su na korist Obćine Trst, koja sa 
ukrcavanjem ugljena u Šibeniku neima ikakvih okršaja. Dakle, ni šibenska 
općina nije bez vraga. Da porezi i prirezi idu u njezinu kasu ne bi bilo problema. 
Ovako - ništa od rasvjete. 

Da bismo do kraja bili pošteni prema svim akterima priče, moramo 
naglasiti da je rudarsko poduzeće Monte Promina odlučilo u uvali Vrulje po- 
staviti za ukrcavanje ugljevlja u Šibeniku dizala i vratila tjerana električnom 
snagom. Radi toga je za 25. listopada 1909. Općina sazvala povjerenstveno 
naličje, što je objavljeno u općinskom oglasu br. 10774. Kada su izgrađene 
dizalice i tračnice, bio je to ne samo veliki napredak u manipulaciji teretom 
nego uopće veliki korak u industrijskom napretku Šibenika: njegova je luka 
time postala druga po veličini na Jadranu, nakon Trsta, i jedina koja je imala 
te suvremene uređaje. 

Ako se pitate zašto se sada željeznica nije bunila, odgovor je vrlo 
jednostavan. Nova tvrtka, registrirana u gradu Šibeniku (dakle, prirezi ostaju 
tu), kupila je dio zemljišta od Uprave željeznica, i to onaj dio koji se potonjoj 
činio nekorisnim i suvišnim. Tako su svi bili sretni i zadovoljni. 

ZAŠTO DUMI TREBA SVJETLO? 


U potrazi za svjedočanstvima o postavljanju javne ulične rasvjete u 
gradu Šibeniku nailazimo na različite dokumente. Arhivi su puni molba za 
postavljanje svjetiljaka, odluka gradskog upraviteljstva, te raznih dopisa, 
računa i namirnica, potvrda o plaćanju računa za potrošak. Svi ti dokumenti 
oslikavaju negdanji svakodnevni život grada. Djelić šibenske svakodnevice 
opisuje i priča koja govori o tome zašto je izvjesnoj Dumi ud. Franić trebala 
električna svjetiljka na kući. 

Priča je iz 1907. godine, dakle, zbiva se punih dvanaest godina 
nakon što je grad dobio električnu rasvjetu, koju su građani oduševljeno 
prihvatili i na nju se potpuno naviknuli, tako da im je bilo čudno ako rasvjete 
nema. S vremenom su prestali ushiti, a započele žalbe - da je preslaba, ili da 
je treba postaviti u nekoj od ulica koje još nisu osvijetljene. Upravo stoga 
iznenađuje molba naše Dume, koja traži svjetiljku gotovo u središtu grada. 
No, pođimo redom. 

Prema običaju ondašnje administracije, na presavijenom arku papira 
vrlo elegantnim rukopisom - za koji možemo pretpostaviti da je pisan rukom 
profesionalca, po svoj prilici nekog od općinskih prepisivača, jer se sličan 
rukopis može naći na dokumentima općinskog upraviteljstva - napisano je 
sljedeće: 

“Uglednom Obćinskom Upraviteljstvu u Šibenik 

Molba 

Dume ud. Franić iz Šibenika 

kojom moli kao unutra.“ 

Duma udova Franić obavješćuje Ugledno Upraviteljstvo da je 25/4. 
t.g. predala molbu i traži: “... da mi smjestu električnu svjetiljku i to onu, sa 
zida kuće Rovilo, na njenu kuću. Gosp. tehnik Bergnacchi, priobćio mi je 
ustmeno da mi se dotična svjetiljka ne može da smjesti, već da pitam kod 
Tog Uglednog Upraviteljstva jednu novu električnu svjetiljku.“ | ona, eto, moli 
novu svjetiljku. 

Dumini su razlozi vrlo jasni: "Odlukom 23. ožujka 1906. br. 1771 bilo 
mi je naređeno da popravim moju kuću, i onda da će mi se izdati dozvola za 

bludište. -“ Duma podsjeća Ugledno Upraviteljstvo da mu je vrlo dobro po- 
znato da je u uređenje kuće uložila dosta glavnice i troška. \sto tako, ona ga 
podsjeća, ako je slučajno zaboravilo, da je nekoć imala električnu svjetiljku, 
ali je ista prenesena, dok je kuća uređivana, dvije-tri kuće dalje u istoj ulici, 
na kuću redarstvenika Jose Dulibića. Njemu ta svjetiljka ne treba, a njoj je 
od prijeke potrebe. Konačno, navodimo i zašto joj treba: “Ja sam već bila 
napomenula u prvašnjoj molbi da se više puta događaju neredi, tako da je 
ovo zadnje vrieme jednom c. k. podčastniku domobranstva odnielo mu bodež 
(:bajunetu:), a sve zbog toga, što nemam više, kao što sam imala jednom 
električnu svjetlost na zidu moje kuće.“ | ne samo to! Često je pred kućom 
takav mrak da ne može vidjeti tko joj baca kamenje u prozore ili tko usred 
noći lupa na vrata. A ima zlih ljudi koji joj to rade. 

Usput rečeno, Duma je razgovarala s Josom Dulibićem i on joj se 
požalio da mu svjetlost smeta: udara mu u prozore i svijetli u sobu, pa mu 
ometa spavanje. On bi se svjetiljke rado riješio. A što se tiče carskokraljevskog 
domobranskog podčasnika, taj je sigurno zatvorom platio svoju avanturu kad 
je, pohodeći Duminu javnu kuću, u njoj ostao bez bajuneta. Istina, pomalo 
je i sam kriv, jer je bio ponešto pijan (tko zna, od vina ili od ljubavi?, a oboje 
je kod Dume mogao naći). 

Pretpostavimo da je i općinski prepisivač ovu molbu sročio u salonu 
Dumina bludišta. Možemo čak pretpostaviti da je i Ug/edno Upraviteljstvo 
zalazilo k Dumi, kad je tako dobro znalo sve pojedinosti o njenim poslovima. 
Zato je opravdano pretpostaviti da je Duma bila sigurna da će njenoj prvoj 
molbi biti udovoljeno, a kad tamo - gradski tehnik Bergnacchi ustmeno je 
(pogodimo gdje?) obaviješćuje da od molbe nema ništa. Teško je pogoditi 
je li Duminoj drugoj molbi udovoljeno. Naime, na drugoj strani arka uz op- 
ćinski žig i broj, te potpis tajnika stoji napisano: 

"po zaključku Obć. Uprave 

u Sjednici 9/7.07. 

aa. 

Šib. 10/7 07.“ 

Tako znamo jedino to da je Dumina molba otišla ad akta. 

Preostala je samo mogućnost da se u zapisnicima sa sjednica op- 
ćinske uprave nađe konačna odluka glede Dumine svjetiljke. 

Rješenje zagonetke nađeno je posve slučajno i nenadano. U aktima 
iz 1932. netko je, na tko zna čiji zahtjev i za tko zna koji svrhu, načinio popis 
svih svjetiljaka javne rasvjete u gradu Šibeniku. Bilo ih je 462. Na tom popisu 
svjetiljka broj 231 je ona na kući Rovilo a broj 232 ona na javnoj kući nasuprot. 
Prema tome, na Duminoj kući je i nakon dvadeset pet godina bila svjetiljka, 

a 


jer je njenoj molbi udovoljeno, pa joj je podjeljena jedna električna svjetlost 
I još nešto! Namjena kuće, otkad ju je 1906. Duma uredila, bila je nepro- 
mijenjena - bludište, iliti javna kuća, radilo je neprestano. Ostaje samo pitanje 
koliko je još naredničkih bajuneta izgubljeno kroz sve te godine. 


ŠIBENSKO MUNJIVO 7 


GOSPODIN PROFESOR NIJE PLAĆAO STRUJU 


Zanimljiva priča tiče se uglednog šibenskog profesora Marka Ježine 
i njegova neplaćanja potrošene električne energije. U njoj možemo pratiti i 
odnos tvrtke Ante Šupuk i Sin prema gradskim potrošačima. 

Gimnazijski profesor Marko Ježina svoju je kuću elektrificirao negdje 
koncem 1909. ili u siječnju 1910. To znamo po računu kojeg je napisao Adolfo 
Erzegovich. Dotični, u zaglavlju, uz ime svoje tvrtke, na talijanskom jeziku, 
dokazuje da je Concessionato installatore di apparati elettrici, to jest, ovla- 
šteni instalater električnih uređaja. Dakle, tih je godina bilo probitačno baviti 
se instaliranjem električnih uređaja. Gospodin Adolfo Erzegovich bavio se 
prodajom i postavljanjem elektrotehničke opreme za zvona, telefone, gromo- 
brane, te za svekoliku opremu najboljih austrijskih i njemačkih kuća. Posebno 
se hvalio da mu je specijalnost montiranje hidroelektrana. Bilo bi uistinu 
zgodno znati gdje je i koje je to hidroelektrane on montirao. Vjerojatno je za 
Ganz radio na hidroelektranama Jaruga i Manojlovac, pa je nakon toga zapo- 
čeo samostalan posao. Uostalom, i ime njegove tvrtke mnogo kazuje: Leo- 
pardus Dalmaticus. Tako je taj “dalmatinski leopard“ radio u Šibeniku: iz ra- 
čuna broj 50 saznajemo da za instaliranje jedne candeliere di ottone sa sta- 
klom i prekrivačem od satena i kompletnu instalaciju per // Prof. M. Ježina 
Ercegović naplaćuje 58 kruna. Na računu je, uz žig “Saldato", dokaz da je 
plaćeno, i Ercegovićev potpis. Godine su prolazile, prof. Ježina koristio je 
električnu energiju a tvrtka Ante Šupuk i Sin uredno slala račune. 

U Šibeniku je najprije bilo dogovoreno paušalno naplaćivanje po- 
troška električne energije, potom je započelo naplaćivanje dnevne i noćne 
rasvjete, da bi 1920., u poratnom vremenu, tvrtka donijela novi cjenik za ši- 
bensku i skradinsku mrežu. Osim cjenika, novost su bile i takozvane platežne 
knjižice u koje je upisivano da je izvršena uplata. Godine 1933. pojavljuje se 
novo zanimanje: inkasatori. 

No, vratimo se našem potrošaču, prof. Marku Ježini, koji jeu među- 
vremenu napredovao u službi. Vjerojatno mu je neki od instalatera montirao 
i druge svjetiljke osim one Ercegovićeve iz 1910. Tek, u arhivi nalazimo račun, 
br. 2049, koji je tvrtka Električna centrala Ant. Šupuk i Sin 13. srpnja 1927. 

poslala na adresu: 

"PN. Gosp. Ježina prof. Marko 

Mjesto.“ 

Tvrtka obavješćuje štovanog profesora o sljedećem: 

“(...) pregledavajući naše knjige nalazimo da nam dugujete za po- 

trošenu električnu energiju za mjesec oktobar - decembar 1926. 

Din. 554.-“, i vrlo ljubazno nastavlja: “Molimo Vas najučtivije da nam 

izvolite podmiriti ovaj Vaš zaostatak u najkraćem roku budući je rok 

za isplatu već davno minuo, jer se po pravilniku mora potrošak 
električne energije podmirivati redovito svaki mjesec. 

Prigodom isplate umoljeni ste da sobom donesete platežnu knjižicu 

na kojoj će Vam biti podmirena izvršena uplata. 

Veleštovanjem 

ELEKTRIČNA CENTRALA ANT. ŠUPUK I SIN.“ 

Tako je profesor Ježina sredinom 1927. dobio opomenu zbog nepla- 
ćanja utroška električne energije za zadnja tri mjeseca 1926. Veleštovanoj 
elektroprivrednoj tvrtki nije se baš jako žurilo s pregledom dugovanja. Tko 
zna, možda je ipak imala malo obzira prema gospodinu profesoru. 

Međutim, slijedeći arhiviranu dokumentaciju tvrtke Ant. Šupuki Sin, 
nalazimo da je 25. svibnja 1931. prof. Ježini poslan dopis, odnosno opomena, 
vrlo sličnog oblika. Očito je riječ o tiskanom formularu, jer je pri dnu tog do- 
kumenta sitnim slovima otisnuto ime šibenske tiskare E. Vitaliani i sin. U 
samom tekstu male su promjene - male, ali bitne. 

Gornji pasus teksta jednak je i jednako potcrtan kao i na prethodnoj 
opomeni, jedino nakon obavijesti da račune treba podmirivati redovito svaki 
mjesec nema točke nego je dodano: “a računi namještaja po primitku istih.“ 
Iz toga vidimo da tvrtka Ant. Šupuk i Sin naplaćuje namještanje električnih 
instalacija, što bi današnjim jezikom rekli: naplaćuje priključak novih potro- 
šača. Tako se život jedne distributivne tvrtke mijenja i modernizira. 

Još se po nečemu ovaj formular razlikuje od onoga iz 1927.: umje- 
sto poziva na platežnu knjižicu, koja se očito više ne koristi, masnim slovima 
napisan je novi, važan tekst: “Na zaostale isplate ranijih godina računati ćemo 
Vam posebno 1% mjesečno zateznih kamata prigodom isplate.“ Dakle, dis- 
tributer je uveo kamate. Rekli bismo, nisu velike, samo 1% mjesečno. Sjetimo 
se, ipak, da je to 10,67% kamate godišnje. Nije to ni tako malo. Pogotovo 
ne za profesora Ježinu, koji do 31. prosinca 1930. dugovao 7.115,75 dinara 
a kamate su brzo rasle. 

Završetak priče treba potražiti u spisima poznatog šibenskog od- 
vjetnika dr. Julija Gazzarija. On je bio pravni zastupnik firme Ant. Šupuk i Sin 

iu njegovim dosjeima nalazi se mnogo toga interesantnog za rekonstrukciju 
povijesti elektrifikacije grada Šibenika. Tu nalazimo i vrlo učtivo pismo u kojem 
direktor tvrtke, Lav Šupuk, učtivo moli odvjetnika da bi podigao tužbu kod 
nadležnog suda i utjerao dugovanje uz kamate. Gotovo se ispričavajući, on 
tvrdi da se gospodin profesor i štovani direktor šibenske gimnazije uporno 
oglušuje o pozive za uplatu računa i opomena i da oni nemaju više drugog 
puta nego udariti Sudom. 

Odvjetnik je to ipak riješio bez suda i tužbi. Poslao je ravnatelju 
gimnazije pismo o tome da će ga morati tužiti. A, tko zna, možda su se, ne- 
gdje na Poljani ili u kojoj kavani, susreli i dogovorili da će profesor Ježina taj 
veliki iznos platiti u tri obroka kroz tri mjeseca. Uglavnom, sve je lijepo ispalo 
i svi su bili sretni i zadovoljni, toliko sretni da je tvrtka svom pravnom zastup- 
niku isplatila honorar od 100 dinara, plativo po prvoj uplati profesora Ježine. 
A odvjetnik Gazzari je u pismu odgovoru tvrtki napisao da mu je poštovana 
protustranka obećala da odsele će da plaća elektriku redovito. Tako je i bilo 
- poslije toga više nije bilo opomena. 

I na kraju, mali komentar. Tvrtka je formular za opomene otisnula u 
istoj tiskari u kojoj su tiskani i računi, koje su činovnici ispunjavali. To znači 
da je takvih neplaćenih računa bilo više. Nije tada bilo ni elektroničkih raču- 
nala, a ni knjigovođa s dvojnim knjigovodstvom. Bilo je zato opomena, a u 
nekim slučajevima zvali bi i dr. Gazzarija. Bilo bi uistinu lijepo znati je li tvrtka 
isto postupala i prema običnim građanima ili se tako učtivo i u rukavicama 
obraćala samo profesoru i ravnatelju Ježini i njemu sličnima. 

KAKO JE SPAŠENA GALATEA 


Da je 1908. Šibenik imao gradskog kroničara, siguran sam da bi u 
knjigu zapisao ovako: dana 14. ožujka ove godine Gospodnje zbio se događaj 
kojeg vrijedi zabilježiti itd. Naime, toga je dana u gradu i okolici bjesnjelo veli- 
ko nevrijeme. Je li došlo do prekida struje, ne znamo; znamo, međutim, da 
je oko 15.00 sati Lloydov brod Galatea udario o rivu, o “mulo Krke“, kako taj 
dio gradske obale zovu Šibenčani, i potonuo, nagnuvši se na bok, kod tako- 
zvane drvene rive. Bio je to četrdeset godina star brod, s dva jarbola, nosivosti 
1338 tona - za ondašnje prilike veliki brod. 

Vađenje broda bilo je vrlo teško. Osim toga, dugo je trajalo - oteglo 
se više od tri mjeseca. Ne može se reći da nije bilo poduzeto mnogo toga i 
da nije uloženo mnogo napora. Spašavanje broda bilo je glavna tema razgo- 
vora po tovernama, uz bevandu, i na pijaci. 

Dopola potonuli brod ometao je manevriranje i pristajanje drugih 
brodova, pa je konačno odlučeno da se provede velika akcija njegova spa- 
šavanja. Angažirana su čak četiri broda - Pluto, Bellrorie, Apollo i Gigant - za 
spašavanje nesretne Galatee. Snažne crpke s tih brodova trebale su isisati 
Vodu koja je ušla u korito Galatee i podići je na morsku površinu. Angažirani 
su i ronioci, poznati krapanjski spužvari, koji su prije akcije vađenja zatvorili 
sve otvore na koritu potonulog broda. Sve je to građanima predstavljalo veliki 
spektakl, tako da je promatranje nesvakidašnjeg događaja u luci bila više- 
dnevna besplatna zabava mnogim Šibenčanima: 

Trebalo je, međutim, raditi doslovce dan i noć. I tu se pojavljuje ono 
što je posebno interesantno i što ulazi u povijest elektrifikacije Šibenika: 29. 
travnja postavljene su, radi noćnih radova, dvije svjetiljke, jedna na jarbol 
Galatee, onaj koji je virio iz vode, a druga na jarbol Apolla. U šibenskim novi- 
nama zapisano je da 29 travnja, radi noćnih radova na spašavanju “Galatee“ 
bi namještena električna razsvjeta na jarbolu “Galatee"i Apolla“, jer se radilo 
/obnoć. Da bi se dobilo što jače osvjetljenje, na jarbole su postavljene lučne 
svjetiljke. | to je zabilježeno na fotografijama iz onog vremena. 

Radovi su trajali sve do nedjelje, 17. svibnja, kada je brod konačno 
spašen. Električarima je na ponos i diku to što je električna rasvjeta bila od 

pomoći kod spašavanja Galatee. Što je s tim brodom kasnije bilo, tko zna? 
Za svjetiljke znamo da su demontirane i da jednu od njih čuva Zupanijski mu- 


zej Šibenik. 

OBJAVA I OBZNANA 


Prvi dodir s Prvim svjetskim ratom Šibenik je doživio koncem siječnja 


1915. Naime, 26. siječnja gospodin općinski upravitelj dobio je od ćesarsko 
kraljevskog Kotarskog Poglavarstva dopis koji je bio dužan odmah objaviti 
pučanstvu. Bila je to objava o zamračenju: 


"Objava 
Radi vojničkih sigurnosnih razloga nesmije se u nijednom predjelu 
grada, sela i okolice vidjeti sa strane morske nikakva rasvjeta. Nare- 
đuje se stoga pučanstvu dogovorno s ć. i k. kotarskim Pomorskim 
Zapovjedništvom u Šibeniku na temelju par. 7 Carske Povelje 20/ 
4.1854 B.Z.L. Br. 96, da čim se upali električna svjetlost ili svjeće 
zatvoru sve prozore dotično da spusti zastore (škurete) na način da 
svjetlost ne prodire vani a gdje nema takovih zastora stakla moraju 
biti zastrta tamnim prozirnim papirom ili na koji drugi način, samo 
da svjetlost nipošto ne prodire. 
Svi suvišni fenjeri na ulicam moraju biti ugašeni a ostali sa strane 
morske moraju biti zastrti. 
Premda ova odredba nema za sada osobitog razloga njom se na- 
mjerava upozoriti pučanstvo eda se izbjegne paniku kada bi se u 
buduće eventualno u drugim prilikama moralo narediti utrnuće sva- 
ke rasvjete. 
Prekršitelji ove odredbe, bit će kažnjeni u smislu par. 11 Carske 
Povelje 20. IV. 1854 Br. 96 D. Z. L. na globu od 2 - 200 kruna ili od 6 
sati do 14 dana zatvora, eventualno smatrani od vojničke vlasti kao 
da su u dogovoru sa neprijateljem, te će se prema tomu postupati 
proti istim. 
Šibenik, 26. Siječnja 1915. 
Od ć. k. Kotarskog Poglavarstva“ 
Kazne kojima se u Objavi prijeti osnivaju se na carskoj i kraljevskoj 


povelji od 20. travnja 1854. (Blažena Austrija, rekao bi moj pokojni nono, u 
njoj su i zakoni važili cijelu vječnost!) 


Dakle, za prve ratne zime Dalmacijom se pronio glas da se talijanska 

ratna mornarica sprema napasti luke istočne strane Jadrana. Pretpostavljalo 
se da bi, nakon Pule i Trsta, vjerojatni cilj bio Šibenik. Naglašavalo se da još 
nema pravog razloga za strah, ali da ipak treba biti pripravan na neke druge 
prilike koje bi mogle nastati. 

Da su rasvjetna tijela na gradskoj obali, ona s kojima su se Šibenčani 
ponosili, s morske strane uistinu bila zastrta crnom neprozirnom tkaninom 
dokazuje jedna namirnica. U njoj, naime, stoji da je Šime X (prezime je, na 
žalost, nečitko) šibenskoj općini ispostavio račun, da mu ona duguje za oma- 
tanje svih svjetiljaka na rivi crnom tkaninom ukupno tri krune. 

Zamračenje je na stanovništvo psihološki djelovalo vrlo loše. U Ši 
beniku je nastala mučna situacija, koja je pogoršana time da je prvog veljače 
provedena prva velika mobilizacija u gradu. Pod oružje su pozvani i gotovo 
svi zaposleni u hidroelektrani Krka, tvrtke Šupuk i Sin, i hidroelektrani Jaru- 
ga, tvrtke SUFID. Umjesto njih pogon su, prilično traljavo, vodili električari s 
ratnih brodova usidrenih u šibenskoj luci. 

S vremenom je stega popustila. Kako nije bilo velikih potreba za 
zamračenjem, malo-pomalo u Šibeniku bi i prema morskoj strani provirilo po- 
neko svjetlo. I nije se zbog toga išlo u zatvor. Da je građane ipak još jednom 
trebalo podsjetiti da je rat potvrđuje i obznana od 17. listopada 1917.: 

“Br. 32752 

Obznana 

Pri zadnjem alarmu opazilo se je, iza kako je od električne centrale 

električna svjetlost bila ugašena, iz mnogobrojnih stanova svjetlost. 

Upozoruje se stoga pučanstvo na veliku pogibelj, koja mu prieti sa 

strane neprijateljskih letioca u tom času kada je neophodno potre- 

bita da svukud vlada potpuna tama i pozivlje se, da u tim časovima 
upaljuje svjetiljku jedino pri sasvim zastrtim prozorima, eda svjetlost 

na nijedan način izvani se ne vidi. 

U slučaju pako, da bi se od kontrolnih organa kod koga opazila 

ikakva svjetlost, proti tome postupati će se najstrožom kaznom u 

smislu par. 11 ces. povelje 20. IV. 1854 br. 96 D.Z.L. 

Od ć.k. kotarskog Poglavarstva 

Calebich v.r.“ 

Tako je gospodin Kalebić upozoravao na opasnost od zrakoplova. 
Teško je reći kolika je ta opasnost uistinu bila. Pogotovo noću, kada je bila 
potpuna tama. Spomenimo i to da je neposredno uoči rata, u proljeće 1914. 
jedan “avijatičarski as“ doletio iz Pule do Šibenika, zadržao se nekoliko sati i 
ponovo odletio za Pulu. Priredio je veliku senzaciju šibenskom puku, a i pot- 
hvat je bio grandiozan, upravo takav kao kad bi danas neki Šibenčanin odletio 

na Mjesec i vratio se, naravno. 

Iz današnje perspektive teško je razumjeti toliki strah od zrakoplova, 
odnosno potpuno zamračivanje grada u doba u kojemu je zrakoplovstvo, pa 
tako i ratno, praktički bilo tek u začecima. Tek, iz ove obznane razumijemo 
jedno: električna je centrala prekidala rad, javna je rasvjeta isključivana, ali 
su građani palili petrolejke i zaboravljali na oprez. Na zadovoljstvo neprija- 
teljskih /etioca. 

RAČUNI, RAČUNI, RAČUNI 


Djelatnost jedne elektroprivredne tvrtke kao što je bila šibenska 
Električna centrala Ant. Šupuk i Sin najbolje se može sagledati kroz račune 
koje je slala svojim potrošačima. Za tu je svrhu tvrtka izradila cjenik, da se 
zna koliko potrošak košta. Svaka promjena cjenika pomno je praćena u lo- 
kalnom tisku. U ono doba nije u Šibeniku nedostajalo dnevnih, polutjednih i 
tjednih listova, pa je svaka takva promjena živo komentirana. 

Tako je list Narodna straža u broju 12 iz 1922. objavio da će od 1. 
srpnja naknada za svaku električnu svijeću iznositi 3 dinara godišnje. Kada 
je isti list u broju 25 iz 1923. donio novi cjenik električne energije, kojim je ta 
usluga osjetno poskupjela, za gotovo 100%, u sljedećem, 26. broju izašla je 
osuda tog poskupljenja. Posebno je naglašeno da to nije pošteno u toliko 
više što se energija dobija bez ugljena pa su troškovi minimalni. U broju 33 
izašao je napis u kojem se osuđuje vlasnik elektrane, Šupuk, da je povisio 
cijenu električne energije za 100% a plaće namještenika za samo 10%. Uisti- 
nu nepošteno! 

Prikazat ćemo sudbinu jednog cjenika, onoga koji je bio na snazi 
od 1. srpnja 1920., do njegova opoziva. Tvrtka se već u naslovu ogradila tvrd- 
njom da je taj cjenik privremen. To znači da je nakon Prvog svjetskog rata 
cijena električne energije često mijenjana. Cjenik o kojemu je riječ bio je 
otisnut na plakatu, koji je izlijepljen po gradskim ulicama, a objavljen je i u 
tisku, u obliku oglasa: 

"Cijenik u kreposti od 1 srpnja 1920 

Od 1 srpnja 1920, privremeno, do daljnje objave, cijenik u kreposti 

za razdaju električne energije na šibenskoj i skradinskoj mreži biti 

će slijedeći: (...)“ 

Cjenik je sastavljen iz tri dijela. U prvom su dijelu cijene za rasvjetu, 
i to posebno za noćnu, a posebno za dnevnu. Za pojedine vrste žarulja i za 
pojedine snage, izražene takozvanim normalnim svijećama, određene su 
mjesečne cijene u krunama. Za dnevnu rasvjetu trebalo je platiti 20% više 
nego za noćnu, pa su razni dućani, radionice i tvornice, koji su radili uglavnom 
danju, imali skuplju rasvjetu. 

Zanimljivo je da se za žarulje s kovinskom niti plaćao iznos od jedne 
krune po normalnoj svijeći, tako da je za žarulju od 10, 16, 25 ili 32 W mje- 
sečno trebalo platiti 10, 16, 25 ili 32 krune. Tek onda kad bi snaga žarulje 
prelazila 100 W ukupan bi se iznos počeo smanjivati. Tako je za 100 W mje- 
sečno trebalo platiti 80 kruna, za 200 W 160, za 400 W 240, za 600 W samo 
300 i za 1000 W samo 450 kruna. Dakle, nije bilo važno koliko dugo žarulja 
gori nego gori li po noći ili po danu. Naravno, takvim tarifnim pravilnikom na- 
stojalo se prisiliti kućanstva da koriste žarulje manje snage. 

Drugi dio cjenika odnosi se na različite električne sprave koje su u 
to doba bile korištene. Tako se spominje u kućanstvu, ali i u obrtu, vrlo popu- 
larno i korisno trošilo - električno g/adilo (danas bismo rekli: glačalo ili pegla). 
Snaga g/adila bila je ograničena na 500 W, a većina je imala 450 W. Dakle, za 
večernja gladila plaća se 50 Kr. mjesečno, a za dnevna 70 Kr. U Šibeniku je 
bio vrlo popularan, pogotovo ljeti, električni ventilator. Svaka kavana imala 
ih je nekoliko, a svaki malo bolji obrtnički prostor, osobito brijačnica, morao 
je imati barem jedan. Oni su bili ograničeni na snagu od 150 W, pa je cijena 
bila za večernje vjetrogone 30 Kr., a za danje 50 Kr. Potrošak električne peći 
mogli ste platiti na dva načina. Jedan je način bio da se uz to veliko trošilc 
postavi električno brojilo i da se, nakon očitavanja broja potrošenih kilovatsati 
za svaki stvarno utrošeni kilovatsat plati iznos od šest kruna. Drugi je načir. 
bio plaćanje po ugovoru, na takozvani forfait, odnosno pretplatom, pa trošili 
koliko trošili, plaća se 500 kruna mjesečno. Još je jedno kućansko trošilo bilo 
posebno navedeno u cjeniku. To je električno kuhalo, za koje ste trebali plaćati 
samo 25 kruna mjesečno (za hektovatmjesec). (Samo Bog zna po kojem su 
kriteriju te cijene određivane.) Na kraju drugog dijela stoji da će za sve druge 
električne sprave cijene biti ugovorene posebno. 

Treći dio odnosi se na električni pogon. Plaćana je svaka konjska 
snaga motora, a za naplatu je bila mjerodavna snaga koja je bila napisana 
na pločici motora. Za jednu konjsku snagu (KS, ili HP kako se tada pisalo) 
plaćalo se 950 kruna, za dvije 1.800, za tri 2.600, za pet 3.500, za deset već 
6.000, a za dvadeset, koliko su tada imali najsnažniji elektromotori, plaćalo 
se 10.000 kruna. Cijene za motore koji su imali konjske snage različite od 
navedenih izračunavale bi se prema razmjerima. 

Tako je to bilo. Računi po cijeniku u krepostikoji su slani potrošačima 
imali su prilijepljenu taksenu marku. U doba Austro-Ugarske ona je iznosila 
20 novčića, a za Kraljevine Jugoslavije 25 para. Na svakom računu upisan je 
datum kada je plaćen, a ako se radilo o računu za električnu rasvjetu općin- 
skog ureda, redarnice ili kuće Galvani, u kojoj je zasjedalo vijeće, tu je još i 
natpis “Neka se plati“, uz potpis načelnika. 

Velika zbirka računa, namirnica i raznih drugih potvrda dragocjeno 
je svjedočanstvo o poslovima obitelji Šupuk. Osim naplate utroška električne 
energije, Supukova je tvrtka namještala električne instalacije, ali i mljela 
žitarice i buhač u električnom mlinu, za što je također ispostavljala račun. Na 
svim tim računima u memorandumu ponosno stoji da se telegrami (za Aus- 
tro-Ugarske), odnosno brzojavi (za Kraljevine Jugoslavije), šalju po kratici 
"ELEKTRA“ - Šibenik. 

Kad je riječ o računima, spomenimo i onaj od 3. kolovoza 1931. koji 
je poslan općinskom upraviteljstvu za Odbor proslave 500 godina crkve sv. 
Jakova. U povodu te obljetnice šibenska je katedrala osvijetljena sa šest ža- 
rulja od 300 W i tri od 500 W. Šupukova tvrtka prodala je materijala, uključivši 
i jedan osigurač, u vrijednosti 4.748,90 dinara a radove naplatila 800 dinara. 
Sudbina ovog računa nije poznata, jer nema uobičajene formule “Neka se 
plati“, niti je bilo tko iz tvrtke potvrdio da je plaćeno. Premda na formularu 
piše da je Pativo / utuživo u Šibeniku i da je Plativo za gotovo bez škonta, 
izgleda da račun nije plaćen. Vjerojatno je postojao nekakav dogovor da taj 
materijal i rad budu dar tvrtke katedrali, koja je slavila značajnu obljetnicu. 

Brojna obitelj Šupuk voljela je baviti se elektrikom. Osim što je Ante 
Šupuk, uz Meichsnera, tvorac i vlasnik našeg prvog potpunog elektroener- 
getskog sustava, ustanovivši time prvu elektroprivrednu djelatnost na pod- 
ručju Hrvatske, a kasnije mu se pridružio i sin Marko, bilo je i drugih članova 
obitelji Šupuk koji su se bavili elektrotehničkim poslovima. Tako je tvrtka Vin- 
cenzo Šupuk et Com. - Sebenico, poduzeće instalatera koncesioniranih za 
električna postrojenja, godine 1920. konkuriralo već spomenutom Ercegovi- 
ću. To je poduzeće prodavalo i instaliralo električni materijal i opremu za ra- 
svjetu, telefone, telegrafe, zvonca, gromobrane i druge električne uređaje. 
Zanimljivo je da su se ovom poduzeću telegrami slali na adresu “Zorzenoni 
- Sebenico“, dakle, bili su adresirani upravo na tehničkog upravitelja tvrtke 
Ant. Šupuk i Sin. Kakvi su dogovori tu bili i tko je tu za koga radio, tko to danas 
može znati? 

Nekoliko godina kasnije pojavili su se računi tvrtke ŠUPUK, ERCEG 
et Comp. - Šibenik. Je li to onaj isti Vice (Vincenzo) Šupuk, samo sada u hrvat- 
skom izdanju imena. Naime, onaj račun iz 1920. bio je napisan na talijanskom. 
Sada se, pod Kraljevinom Jugoslavije, u memorandumu kočoperi: 

“Preduzeće za elektrotehničku industriju i prodaja elektromaterijala, 

porculana, kuhinjskog posuđa i galanterijske robe 

Brzojavi: ŠUPERCO“ 

Adresa tvrtke bila je: Ulica kralja Tomislava 109, Šibenik. 
Na kraju, spomenimo i jednu neuglednu, rukom pisanu, potvrdu. 

Napisana je u Šibeniku 12. rujna 1917., a potpisao ju je Šime Šupuk uz svoj 
pečat. Na potvrdi piše: “Ivan Perković pok. Pilipa iz Vrpolja predao je kg 13.50 
trinaest i 50/100 neoprane vune.“ Tako Šime Šupuk potvrđuje da je uzeo vunu 
od Ivana Perkovića i da će je obraditi u stupi na slapovima. Naime, neki od 
Šupuka zadržali su svoja djedovska zanimanja, te su i dalje na Skradinskom 
buku, na lijevoj strani vodopada, koristili vodenice i stupe za tučenje vune. 

ZLOBNO RAZBIJANJE ELEKTRIČNIH SIJALICA 


Trećeg siječnja 1924. šibenska je općina bila prisiljena građanstvu 
objaviti proglas broj 53. Oglas je oblijepljen posvuda po gradu, a imao je 
sljedeći tekst: 

“Gradjani! 

Zadnjeg doba zapaža se da po raznim gradskim i varoškim ulicama 

bivaju zlobno razbijane električne sijalice, a tim biva prouzokovana 

ne mala šteta općinskoj imovini. 

S jedne strane općinari doprinašaju žrtve u imovini, a s druge strane 

zlobna ruka tu imovinu ništi. 

To uništenje općinske imovine zauzelo je u zadnje doba većeg ma- 

ha. 

Ovo se donaša do znanja pučanstvu e da se i ono samo pobrine za 

čuvanje općinskog dobra, koje je njihovo dobro te da svakoga bez 

iznimke dojave ovoj vlasti radi odštete i radi eventualnog progona 
putem suda. 

Biva nadalje upozoreno pučanstvo da ova općinska uprava odslije 

na takovim mjestima neće, postavljati sijalica i prama tomu taj dio 

grada bit će pripušten tami, radi česa je u interesu samih stanovnika 

u onim predjelima da bolje pripaze na zlobne razbijače. 

Oni, koji budu zatečeni na djelu ili budu prijavljeni da su sijalice 

razbijali bit će oglobljeni i predani sudu na daljnji kazneni postupak 

auzto će oni ili njihovi roditelji štetu nadoknaditi. 

Općinska Uprava 

Šibenik 3 siječnja 1924. 

Predsjednik: 

Blažević v. r.“ 

Tako je, eto, grad saznao da se žarulje zlobno razbijaju a općinskoj 
imovini stvara ne mala šteta. Naime, općinska je uprava morala plaćati pau- 
šalni iznos potroška električne energije za uličnu rasvjetu, morala je plaćati 
tvrtki A. Šupuk i Sin svaku zamjenu žarulje i svaki popravak. To je bila rupa 
bez dna u gradskom budžetu, tako da uprava nije mogla plaćati sve te troš- 

kove. A žarulje su razbijane, bilo kao meta dječijih praćaka, bilo zlobno. Gra- 
đani su, pod prijetnjom mraka (jer je općinska uprava zaprijetila da će taj dio 
grada prepustiti tami), upozoreni da bolje privaze na zlobne razbijače. 

Jesu li uistinu ikad provedene mjere kojima je općina prijetila? Na 
žalost, o tome nema podataka, pa se ne može sa sigurnošću odgovoriti na 
to pitanje. Međutim, u arhivu postoji spis gradskog redarstva iz jednog dru- 
gog vremena koji nam govori upravo o tom problemu. Vrijedi usporediti! 
Njegov je sadržaj sljedeći: 

“Zapisnik 

sastavljen u red. uredu dne 11/1 1913 

prisutni potpisani 

Pozvan Ante Vukšić Nikolin od god 19. iz Mandaline te izjavljuje što 

slijedi 

Na 29/12. 1912 okolo 11 sati noćiju razbio sam u pijanom stanju 

jednu javnu svjetiljku u Mandalini te se obvezujem u roku od 15 dana 

da ću platiti troškove od 11 Kruna 40 para. 

PPP 

Ante Vukšić Nikin 

Coram me 

Gamulin 

red. povj.“ 

Globa je uredno plaćena: 

“Na 25/1. platio 11 kruna 40 para te je bilo isplaćeno firmi za po- 

pravak dotičnih verala. 

Šibenik 25/1. 1913 

Gamulin“ 

Tako je poštovano redarstvo još za Austro-Ugarske strogo djelovalo. 
Novčana kazna od 11 kruna i 40 para nije bila mala: otprilike toliko mogao je 
zaraditi težak za mjesec dana kopajući tuđe njive. Ne samo što je nesretni 
Ante Vukšić platio kaznu već se to pročulo po čitavom kraju. Naime, gradsko 
poglavarstvo naredilo je da se po svoj općini oglasi kojom je kaznom kažnjen 
razbijač verala. Nakon nedjeljnih misa po svim župama šibenskog kraja bub- 
njari su oglašavali sve o Anti. Tako ostade sramota na Anti, da je pijančina i 
razbijač. Jao curi koju on oženi! 

GNJUSITI SE NIJE DOZVOLJENO 


Šibenčani su oduvijek bili vrlo osjetljivi na čistoću i urednost okoliša, 
kako gradskog tako i okolice, dakle, i Skradinskog buka. Da nisu lako podnosili 
bilo kakve neurednosti pokazuju i velike rasprave o tome treba li gradsku 
električnu mrežu položiti ispod ulica ili ne. 

Novine su često isticale primjere - dobre ili loše. Na primjer, pisale 
su kako je nakon izgradnje električne centrale Krka prestala velika gužva 
brodova i kola na slapovima. Nije više bilo magaradi i druge marve, a znalo 
je ponekad biti i više od dvije stotine če/jadi koja je danima čekala na red za 
mlivo spavajući pod vedrim nebom i zagađujući okoliš. Tako je jedan član- 
kopisac ustvrdio da je elektrana spasila Slapove propasti. 

Nakon Prvog svjetskog rata Šibenik i okolica bili su privremeno oku- 
pirani od Talijana, sve do 1921., kada se pojavljuje nova država, Kraljevina 
SHS. Upravo tada počinje se ljuljati SUFID, jer nova država nije željela da joj 
najznačajniju industriju u svojim rukama drže Talijani. Ubrzo će se pojaviti 
francuski kapital, koji će preuzeti tvornicu u Crnici i hidroelektrane Jaruga i 
Manojlovac. Da bi se našao barem mali razlog za nezadovoljstvo SUFID-om, 
kao dobar povod poslužila je obična gnjusidba, kako se u ono doba govorilo. 

Evo o čemu je riječ. Koncem kolovoza u jednima od nekoliko šiben- 
skih dnevnih novina pojavio se članak o brojnim turistima koji posjećuju 
slapove Krke. Kao atrakciju, obično obilaze i SUFID-ovu električnu centralu 
u Jarugi, te, šetnjom kroz lijepu šumicu, nastavljaju prema zahvatu šibenskog 
vodovoda i, odmah do njega, do prazne zgrade strojarnice hidroelektrane 
Krka, koja je, eto, zbog ratnih potreba demontirana. Tu slijedi vapaj kako bi 
tu lijepu zgradu trebalo ponovno staviti u upotrebu. | sada dolazi ono glavno! 
Na žalost, zgradi nisu mogli prići jer se na prostoru između vodozahvata i stare 
strojarnice netko teško ognjusio. Pisac članka požalio se strojaru gradskog 
vodovoda, a ovaj mu je odgovorio kako su to učinili radnici SUFID-ove elek- 
trane Jaruga. Sramota! itd. 

Jasno, ovakav napis nije mogao proći bez reakcija. SUFID ga je 
smatrao napadom na tvrtku, traženjem razloga da se SUFID proglasi nepo- 
željnim na slapovima, pa je direktor naredio strogu istragu. Istodobno je i 

općinsko upraviteljstvo zatražilo istragu o tome tko to zagađuje okoliš. A 
novine su imale temu za pisanje. 

O rezultatu istrage koju je proveo, SUFID je općinskom upravitelj- 
stvu poslao dopis, pisan strojem, u kojemu stoji: 

“Odgovorom na cij. dopis 3 tek. Br. 10909 Tog Ugl. Upraviteljstva, 
odnosno smeća nalazećeg se iza strojne kuće vodovoda na Krci, 
saopćujemo slijedeće: 
Odmah iza kako nam je gornji dopis stigao poveli smo izviđe na licu 
mjesta te smo ustanovili da se tamo nalazi obično smeće od izme- 
tina a ne da bi tu radnici naše električne centrale obavljali svoju nuž- 
du, i da to smeće nije podnipošto tamo bačeno od osoblja naše 
centrale, jer baš na licu mjesta zapitan da dade razjašnjenja prijavitelj 
strojar Kleinpeter, zbunio se je i nije znao što da rekne, iz česa se 
jasno razabire da je on to samo htio da podvali našem osoblju. 

Obzirom na gorenavedeno otklanjamo sa sebe svaku odgovornost." 

Tako je SUFID otklonio sa sebe svaku odgovornost što se tamo na- 
lazilo obično smeće od izmetina. Niti su njegovi radnici tamo obavljali nuždu, 
niti su bacali smeće. Ukratko, to je strojar Gradskog vodovoda Kleinpeter htio 
podvaliti njihovom osoblju. 

SUFID-ov dopis imao je memorandum tvrtke. Budući da je to podu- 
zeće bilo svjesno novih društveno-političkih okolnosti, prilagodilo im je i svoj 
memorandum. Nema više talijanskih naslova, niti ikakvog teksta na talijan- 
skom jeziku. Dapače, nastojalo je ići vlasti niz dlaku, pa stoga u nadnevku 
piše: “Šibenik, 10 Septembra 1923“ (da ne bi netko slučajno mislio da je riječ 
o mjesecu rujnu!). Talijansko ime tvrtke zamijenjeno je novim imenom, koje 
na hrvatskom glasi: Dioničko društvo za ukorišćavanje vodenih snaga Dalma- 
cije - Tvornica Šibenik. U desnom gornjem kutu memoranduma stoji, pre- 
ma tadašnjim običajima, još i ovo: 

"Proizvodnja Kalcija-karbida i vapnenog dušika ( umjetnog gnoja) 

Sjedište u Trstu 

Tvornice u Šibeniku i Dugom ratu (Omiš) 

Brzojavni naslov: SUFID - Šibenik 

Telefon 22“ 

U međuvremenu je gradsko redarstvo pozvalo na saslušanje gospo- 
dina strojara Kleinpetera. O tome je u zapisniku, 26. rujna, zabilježeno slje- 
deće: 

“Strojar Kleinpeter Heinrich izjavio je dne 26/9. t. g. da on nije bio 

pozvan od dotične komisije kad je došla na licu mjesta da pregleda 

što je u stvari po tomu dotične gospode tvornice Sufid nisu mogli 

biti o stvari točno obavješteni, već će biti vidili ono što su im pokazali 

njihovi radnici koji su bili od njega okrivljeni. Dotična komisija imala 

je njega pitati da im razjasni tužbu i pokaže mjesto. 

Kaže da je on očevidni svjedok i njegovi radnici Šupe Joso i Slavica 

Šime da su tamo smradili radnici Sufida Čeko i neki Kalauz. 

Dalje kaže da je pljusak velike kiše sada očistio sav taj položaj i da 

će u buduće paziti da se opet ne ognjusi.“ 

Isad se možemo pitati čemu sva ta korespondencija i istrage. Jedna 
je činjenica, ipak, važna: hidroelektrana Jaruga bila je izgrađena bez sanitarnih 
uređaja, i tek je nakon rekonstrukcije 1929. dobila te prostorije. Siroti radnici 
morali su negdje “na stranu“. Jedina greška je u tome da su to činili tako da 
ih vide strojar i radnici vodovoda. 

Na koncu je ipak sve završilo hepiendom. Kako sam Kleinpeter kaže, 
pljusak velike kiše sada je očistio sav taj položaj. pa preostaje samo da Čeko 
i Kalauz dobro paze gdje gnjuse. 

A redarstvo je ispod svega napisalo a.a. i tako cijeli slučaj poslalo 
ad akta. 

Ostaje činjenica da će u pregovorima za preuzimanje SUFID-a od 
strane države i uključivanja francuske tvrtke u posao jedan od argumenata 
biti i taj da nije firma u dobrim odnosajima sa susjedima. Tome je vjerojatno 
pridonijela i ova (naručena?) mala afera. 

GNJUSITI SE NIJE DOZVOLJENO ili) 


Takav natpis na bijeloj emajliranoj ploči mogao se naći, još tamo od 
ranih pedesetih godina, po zakucima dalmatinskih gradova, barem onih koji 
su malo više držali do sebe. Kao dječarac čitao sam ih i pomalo nesvjesno 
zaboravio da je glagol gnjusiti senestao iznašeg svakodnevnog govora. Kad, 
odjednom, iz jednog dokumenta iz dosjea tvrtke A. Šupuk i Sin, iz 1923., taj 
glagol iskrsnu ponovno na svjetlo dana. 

Da, radi se o svjetlu! Očito se skupina građana žalila da se u ulici 
zvanoj Bratska do Sv. Ivana zbog slabe rasvjete događaju gnjusobe. Taj je 
problem bio dužan riješiti Općinski upravni odbor. A tomu da su se mnogi 
gnjusili u tami ove ulice bio je jasan uzrok: krčma pred Novom crkvom. Uprav- 
ni je odbor radi toga (pretpostavimo: i zato da sa sebe spere ljagu i brigu 
prebaci drugome) dopisom, od 22. rujna, lijepo obavijestio Redarstveno 
općinsko povjereništvo i naložio mu sljedeće: 

“U sjednici 16. t. mj. Općinski je Upravni Odbor zaključio, da se 

poduzme sve, što je nužno za čistoću i bolje osvjetljenje t. zv. Brat- 

ske Ulice do Sv. Ivana i za uklonjenje krčme pred Novom Crkvom. 

Neka To Povjereništvo izvijesti u predmetu t. j. koliko bi se imalo da 

potroši za osvjetljenje i za potpuno očišćenje one ulice i neka naredi, 

da se krčma ispred Nove Crkve zatvori za uvijek. 

Predsjedni Općine“ 

Slijedi potpis predsjednika. To što riječi “Predsjednik“ nedostaje 
slovo k vjerojatno je daktilografska pogreška. Općinskom činovniku treba 
oprostiti jer su pisaći strojevi tada bili velika novost, tako da je u tom spisu 
polovica teksta još pisana rukom. Dopis je u Općinsko redarstveno povjere- 
ništvo stigao 24. rujna 1923., a registriran je pod brojem 1134. R. 

Kada redarstvo ureduje, stvari se odvijaju velikom brzinom. Već 26. 
rujna (na dokumentu je napisano “Sibenik dne 26. septembra 1923.“, uz žig 
“ELEKTRIČNA CENTRALA - ŠIBENIK ANT. ŠUPUK i SIN“) dat je troskovnik 
za namjestaj jedne opcinske zarulje (pisaći stroj poštovane tvrtke nije imao 
naša slova: č, ć, đ, ši ž). Sutradan, 27. rujna, Redarstveni općinski povjerenik 
poslao je odgovor Općinskom upraviteljstvu. On je stvar do detalja ispitao i 

evo njegova odgovora: 

"Na tamošnju odluku br. 11772 od 22 rujna izvješćujem slijedeće: 

Da se uzmogne u boljoj čistoći uzdržati tako zvana Bratska ulica do 

Sv. Ivana, potrebito je da se dotična ulica bolje rasvijetli te da se za 

tu svrhu postavi u blizini svoda, koji se u toj ulici nalazi jedna svje- 

tiljka. Za namještaj te svjetiljke iznašali bi troškovi ukupno din. 433. 

Prilaže se trebovnik Tvrtke Šupuk. Pošto se u toj ulici i to, uza zid 

kuće braće Zorića, nasljednika pok. Ante Zorića nalaze dvije dosta 

velike željezne cijevi sudopera i zahoda, koje veoma pogoduju kao 
zaklon onima koji tamo običavaju u onoj tami mokriti, neophodno 
je potrebito da se te dvije cijevi utisnu u zid. 

Na posredovanje potpisanoga izjavio se je upravitelj imanja malo- 

ljetne braće Zorića gosp. Jerko Gjelalija a tako i stanar gosp. August 

Žigon da će oni na vlastiti trošak izvesti gorinavedenu potrebitu 

radnju po uputi našeg tehničkog ureda. 

E da se postigne još bolja svrha, bilo bi potrebito da se onaj prostor 

ispod svoda bojadiše sa kojom prikladnom bojom, jer bi se i time 

odvraćalo od tu uobičajenog mokrenja. 

Na moje posredovanje izjavio je stanar g. Ante Fulgosi koji stanuje 

povrh toga svoda, da će i on nešto doprinjeti za bojadisanje toga 

prostora. Trošak za bojadisanje bio bi veoma malen. Što se pak tiče 
same ulice potrebito bi bilo da se ispravi po koji kamen, koji sačinja- 
va nekoliko rupa. | ovi popravci bi bili neznatni. 

Izvješćujem napokon, da sam obavijestio vlasnicu kuće gospodju 

.... (nečitko ime, primjedba autora) koja je u Americi a također i gosp. 

Marka Lugovića pok. Ante iz Bilica koji sada drži u najam konobu 

ispred Nove Crkve da im je za uvijek zabranjeno otvoriti krčmu na 

tom mjestu.“ 

Tako pomno istražen slučaj morao je i dalje biti hitno rješavan. U 
istom dosjeu nalazimo da je Općinsko upraviteljstvo na sjednici općinskog 
odbora od 30. rujna odobrilo, pod točkom 10, sve radnje i naložilo njihovo 
izvršenje. Zato je tvrtki A. Šupuk i Sin poslan sljedeći dopis: 

“Prispjelo na 2/10. 23. 

Br. 1134 

Gosp. Tvrtki A. Šupuk i Sin iz Šibenika 

Odnosno na Vaš trebovnik od 26. septembra 1923. odnoseći se na 

namještaj jedne općinske žarulje u takozvanoj Bratskoj ulici do Sv. 

Ivana umoljava se naslov da izvoli danas odmah postaviti rečenu 

svjetiljku.“ 

Jasno da je tvrtka svjetiljku postavila. Naravno, borba protiv gnjusa 
dokumentirana u ovećem spisu pomogla je današnjim elektroenergetičarima 
da saznaju što se sve koristilo kod postavljanja jedne općinske žarulje i koliko 
je to koštalo. Iz gornjeg dopisa vidi se da je ukupna cijena 433 dinara, što je 
priličan iznos. Međutim, kako je troškovnik detaljno raščlanjen na pojedine 
elemente, to iz njega možemo vidjeti da je jedna kompletna armatura za 
općinske žarulje koštala 200, osigurač na jezičac 4, a žarulja od 32 ns 21 dinar. 
Na popisu je i raznorazno gvožđe, samotilo, te dvanaest metara izolirane žice 
od jednog milimetra, koja je koštala 30 dinara. Konačno, zadnja je stavka 
radnja (rad), koja je koštala 50 dinara. 

Iz ovoga vidimo da je gotovo polovica troška otpadala na armaturu 
za svjetiljku i da je sama žarulja bila vrlo skupa, gotovo 5 postotaka ukupnog 
troška. Žarulju je trebalo mijenjati dva do tri puta godišnje jer je pregarala 
nakon otprilike tisuću sati gorenja. Bio je to skupi užitak. Žarulja je imala samo 
32 normalne svijeće, dakle 32 W. Takve žarulje jedva da su i žmirile u uspo- 
redbi s današnjima (danas malo tko u domaćinstvu kao najslabiju žarulju 
koristi onu od 40 W). 

Žarulja u Bratskoj do Svetog Ivana napokon je postavljena, cijevi koje 
su virile uvučene su u zid a svod je obojen, tako da su svi uvjeti da se u toj 
ulici više ne gnjusri zadovoljeni. Jedino nije poznato je li i, ako jest, kako 
provedena odluka da im je za uvijek zabranjeno otvoriti krčmu na tom mjestu. 
Bilo je zabranjeno otvoriti krčmu, konoba nije spomenuta, a baš je konoba 
bila u pitanju. Koliko znam, nakon boravka (podužeg) u konobi lako je naći 
mračni kutak radi olakšanja, bez obzira što nekad pritom treba kamenom po 
skupoj općinskoj žarulji. Kamen je bilo lako naći, jer u spisu nema niti riječi o 
tome da je općinsko upraviteljstvo izvoljelo narediti da se popravi kamen na 
ulici. Za to nije trebao veliki novac, ali ga se za tu svrhu vjerojatno nije našlo 
u općinskoj blagajni. 

MUKE OKO PETROLEJKI 


Oko petrolejske rasvjete, koja se u okolici Šibenika dugo zadržala, 
bilo je neprekidno puno posla. | puno problema. Iz raznih dokumenata mo- 
žemo o tome mnogo toga dokučiti, pa i to koliko je koštalo održavanje te 
rasvjete. Ako se troškovi petrolejske rasvjete usporede s onima gradske 
električne rasvjete, premda je općinska uprava muku mučila s onima koji joj 
zlobno razbijaju žarulje, tek se onda vidi koliko je i petrolejska rasvjeta bila 
skupa. Dakle, nije bila u pitanju samo slaba osvijetljenost već i veliki trošak. 

U namirnici od 12. siječnja 1912. limar Ivan Lovrić potvrđuje da je 
od općinskog upraviteljstva u Šibeniku primio deset kruna i trideset para ato 
za promjenu lastara i bojadisanje i popravak na seoskim Feralima u Rogoznici 
ito od mjeseca Travnja do svršetka god 1911. Prema ondašnjim propisima, 
to je potvrdio i ured rogozničkog glavara, udarivši, do potpisa glavara Živko- 
vića, veliki pečat na kojemu stoji “Ured glavara šibenske Rogoznice“. Jasno, 
na dnu dokumenta dopisano je “Neka se plati“, s potpisom općinskog upravi- 
telja. 

Jedna druga namirnica iz tog vremena pokazuje kako su neki ljudi 
po selima bili vrlo zaposleni. Tako je Sr. Trifunić, čauš sela iz šibenske okolice, 
1. svibnja 1915. potvrdio primitak 12 kruna u ime plaće za mjesec Travanj, i 
to na razlog Kr: 64.- za čaušluk, Kr: 24.- za mrtvozorništvo, i Kr: 56.- za užiganje 
fenjera ukupno Kr: 144,- godišnje, tj. mjesečno Kr: 12.-. Tako je naš Trifunić 
bio i seoski čauš i mrtvozornik, a k tomu još i nažigač fenjera. Za paljenje i 
gašenje petrolejki mjesečno je dobivao 4 krune i 75 novčića, ito 1915., dakle, 
u ratnom vremenu. Uz posao nažigača pomagao se čaušlukom i mrtvo- 
zorništvom pa je kući nosio za ono doba pristojnu svoticu. Ine samo to! Očito 
se s velikim ponosom potpisivao kao čauš, a to u selu nije bila mala stvar. 

Kada smo već spomenuli Rogoznicu, nije na odmet sjetiti se dopisa 
kojeg je tamošnji seoski glavar (u potpisu se ponosno naziva “Glavar mjesta“, 
kako piše na žigu) uputio šibenskom gradskom poglavarstvu 13. listopada 
1939. Zahtjev je očito složio neki pismeniji mještanin (jer je velika razlika 
između rukopisa kojim je dopis pisan i slabašnog potpisa seoskog glavara), 
vjerojatno ga je napisao seoski učitelj, ili župnik. Potpisani Božo Bogavčić moli 

da mu se odgovori na njegov dopis od 6. listopada, u kojemu je zatražio pet- 
rolej, cilindre, stijenj i staklo za petrolejsku rasvjetu u Rogoznici. Očito je tražio 
puno, a nije dobio ništa. Uglavnom, novi je glavar tražio da bivši glavar, Erce- 
gović Klamuš Josip, vrati petrolej koji je bio dobio. Novi glavar, neiskusan, 
još jednom se žali da je u Rogoznici sad duboki mrak. On se, jadan, oprav- 
dava: “Glavar mjesta kad je preuzeo ured, primio je samo pečat škrinju i ferali 
kojim treba popravka, a za sve ostalo nek naslov pozove bivšeg glavara, da 
isti iznese đe je sve ono što mu je kao glavaru mjesta bilo dano na povje- 
renje.“ 

Ako niste znali, Rogoznica je već tada, kao turističko mjesto, ugoš- 
ćivala turiste. Zato u nastavku dopisa naš glavar Božo skače na drugu temu, 
te obavješćuje naslov da je obznanio sve one stranke koje su ukonačivale 
strance da moraju platiti boravinu, a kako još uvijek nije primio ništa, pak bi 
bilo dobro da se Isti pozovu od naslova na odgovornost, jer glavar mjesta 
ne može da odgovara za sve ono što se je dosad radilo. Tako je još davne 
1939. bilo onih koji nisu plaćali boravišnu pristojbu, a ukonačivalisu strance. 
A naš jadni glavar ne želi za to odgovarati. 

Na kraju dopisa Božo se vraća na problem rasvjete. Ponovno traži 
ono što je u ranijem dopisu zatražio, a to su 2 važe petrolja, 21 cilindara, 12 
kamenica, 6 metri stinja, 24 komada stakla i 2 kg zelene boje za piturati ferali, 
to treba svakako odmah, jer je od potrebe i jer narod to traži. 

Šibensko gradsko poglavarstvo zaprimilo je dopis 19. listopada 
1939., ali nije na njega odgovorilo. Reklo bi se, “papala maca“! Tko zna jeli 
odgovor izostao zato što je već počeo rat ili zato što je glavar vapio da je od 
potrebe. U svakom slučaju, najmanje je bilo važno to što narod traži. 

Ipak je nakon nekog vremena glavar Rogoznice dobio dopis u kojem 
stoji da mu je odobrena jedna -a netko je to prekrižio i napisao: “dvije“ - kante 
petroleja za seosku rasvjetu. O ostalim zahtjevima glavar će biti obaviješten 
naknadno. Odobrenu kantu (odnosno, kante) petroleja mora kod Poglavarstva 
podignuti osobno ili po licu koje ovlasti. | tako su u Rogoznicu ipak stigle dvije 
kante petroleja. A jesu li ferali popravljeni, ostala je tajna do danas. 

KAD PRISTUPI SEOSKI GLAVAR 


Nisu svi uživali blagodati električne rasvjete onako kako su to mogli 
stanovnici Šibenika. Pokazat ćemo to na primjeru mjesta u šibenskoj okolici, 
danas poznatog turističkog središta. Ujedno ćemo doznati zašto je 1930. 
godine seoski glavar morao pristupiti u šibensku općinsku upravu i zatražiti 
ono što su njegovi mještani trebali. 

S obzirom da se radi o 1930., dokumenti su pisani strojem, ali uz 
neku čudnu mješavinu jezika: u istom aktu pisat će “31. januara 1930.“ i “31. 
sječnja 1930.", dva puta bit će napisano “općinski“, dok na žigu stoji "Obćina 
Šibenik“, u zapisniku će se naći krivo napisano “nadžigač“ (i to dva puta, što 
pokazuje da je u pravilu tako pisano), a kasnije je netko tintom redovito križao 
slovo d da ostane riječ “nažigač“. Ali sve to nije bitno, puno je važnije znati 
zašto je pristupio seoski glavar i što je izjavio? 

Prvi akt, onaj od 31. siječnja (ili januara, kako hoćete), glasi ovako: 

“Pristupio Mikelin Opara Svetin seoski glavar iz Primoštena Donjeg, 

te izjavlja slijedeće: 

Općinski fenjeri u selu Primoštenu u takovom su derutnom stanju 

da ih je nemoguće upotrebljavati. Kako je poznato Toj. Ugl. Upravi 

selo Primošten je jedno više trgovačko mesto gdje dolaze razni 
stranci za kupnju bilo kojekakove robe. U vrijeme zime parobrod 
dolazi rano i ako nema fenjera teško je da bi stranac pogodio doći 

na parobrod. Radi toga umoljavam da se fenjeri dadu popraviti ili u 

selu ili u gradu. 

PPP 

Svetin Mikelin“ 

Dakle, u Primoštenu, koji je u ono doba bio trgovačko mjesto, zimi 
je, kao i u ostalim manjim naseljima, noću bilo mrklo kao u rogu, toliko da . 
trgovci kojekakovom robom ne bi mogli, ako su stranci, pogoditi doći na 
parobrod. Na poleđini ovog dokumenta, ispisanoj različitim rukopisima, mo- 
guće je slijediti tijek događanja. Prvo je netko crvenom olovkom napisao 
“Rasvjeta“ i dokument vjerojatno poslao referentu za tehnička pitanja. Obič- 
nom olovkom dopisano je: “Koliko bi koštao popravak. Neka mi javi!“, zatim 

taj isti rukopis dopisuje: “Platiti zamjenu.“ Potom je netko tintom dopisao: 
"Odobreno 620 Din. Pošto je javljeno na riječ, a.a. Šib. 2/1. 1930." Dakle, bez 
puno ceremonija, na riječ, odobreno je 620 dinara za popravak fenjera. 

Ali glavarove muke s rasvjetom nisu time prestale. Te iste godine, 
21. srpnja, Mikelin Svetin, glavar sela Primošten, ponovno je morao pristupiti 
općinskom uredu, te javiti kako slijedi: 

“Soša Stipe nažigač fenjera u Primoštenu, radi bolesti nije mogao 

da vrši povjerenu mu službu, pa sam našao shodnim, da danom 1. 

travnja 0.g. mješte njega postavim Gobova Jerku pok. Stipe iz Pri- 

moštena. Umoljavam opć. Upravu, da gore rečenomu izda odluku 
imenovanja od dana 1. travnja t.g. sa mjesečnom plaćom od dinara 

30.- kako je i primao bivši nažigač. 

PPP“ 

Tako je seoski glavar Svetin Mikelin, zvani Opara, nakon tri mjeseca 
konačno našao zamjenu i postavio novog nažigača. A spora općinska admini- 
stracija će 7. listopada, nakon još tri mjeseca, konačno cijelu stvar poslati 
ad acta, napisavši: “Već uređeno i isplaćeno.“ 

PORESKA UPRAVA JE ZNATIŽELJNA 


U godini smo 1930. Oni zaboravni trebaju se sjetiti da je to vrijeme 
velike svjetske ekonomske krize. Zato nas ne čudi da je porezna uprava u 
Šibeniku znatiželjna. Naime, 29. srpnja uputila je šibenskoj općinskoj upravi 
rukom pisan zahtjev sljedećeg sadržaja: 

“PORESKA UPRAVA U ŠIBENIKU 

Broj 6157/30 

dne 29. jula 1930. 

Općinskoj upravi u Šibeniku 

Molimo Tu Upravu, da nas hitno izvjesti koliko uopće žarulja za 

električnu rasvjetu po javnim mjestima ima u Šibeniku i okolici te 

njihovu jakost u svijećama kao i to koliko je Općina Šibenik izdala ili 

duguje tvrtci A. Šupuk i Sin kroz 1929. god. u ime naknade za elek- 

tričnu rasvjetu grada i okolice. 

v.d. šefa: 

G. Milišić.“ 

Preko zaglavlja dopisa napisano je i triput podvučeno: “Vrlo hitno“. 
Dakle, Općinska uprava stvar je shvatila vrlo ozbiljno; konačno, radi se o Po- 
reskoj upravi. Inače, vidimo da se promijenio i stil pisanja dopisa. Nema više 
obraćanja Svijetloj Upravi ili Uglednom Upraviteljstvu, naš vršilac dužnosti 
šefa jednostavno se obraća 70/ Upravi, a ona neka se misli što će i kako će. 
Valjda taj v. d. šefa misli da ga štiti veliki pečat koji je udario uz potpis, na ko- 
jemu oko kraljevskog dvoglavog orla stoji, ćirilicom i latinicom: “Poreska 
Uprava Šibenik“. 

Koliko je stvar shvaćena ozbiljno vidi se i po tome što je netko tin- 
tom, lijevo pri dnu, računao koliko tih žarulja uistinu ima. Pitanje je jeli to uči- 
njeno kasnije, da se provjeri dopis kojim je odgovoreno, ili je netko pišući 
koncept odgovora sebi zbrajao žarulje. Uglavnom, iz toga se dade saznati 
koliko je ukupno bilo žarulja na javnim mjestima u Šibeniku. Ali istodobno nas 
taj nepoznati račundžija dovodi u sumnju, jer se njegov račun i podaci u dopi- 
su u potpunosti ne poklapaju. Evo njegove računice: 

“453 malih od 25 W 

27 velikih od 300 W 
480 

34 u Mandalini 

514" 

Istina, netko je račun pojednostavnio, jer je sa strane napisao: “10 
od 500 i 17 od 300“, što znači da je velike sveo na one od 300 W. 

Međutim, koncept odgovora na upit br. 6157, od 29. srpnja, glasi: 

“Saopćuje se da za električnu rasvjetu po javnim mjestima u Šibe- 

niku i okolici ima ukupno 514 žarulja. Od toga su 487 od 40 vata, 

17 od 300 a 10 od 500 vata jakosti. 

Općina Šibenik nije ništa izdala niti ona što duguje tvrci A. Šupuk i 

Sin kroz 1929. godinu u ime naknade za električnu rasvjetu grada i 

okolice, jer se Tvrtka Šupuk ugovorom odrekla naknade za gradsku 

rasvjetu, bez da je od Općine dobila ikakvu protunaknadu. 

Šib. 2/VIll. 1930." 

Odgovor je prepisan i poslan isti dan. Ono što je važno u tom odgo- 
Voru jest činjenica da je s prestankom važenja ugovora o prijenosu koncesije 
za korištenje vode rijeke Krke s tvrtke A. Šupuk i Sin na SUFID, koji je 1901. 
sklopljen na rok od 29 godina, tvrtka A. Šupuk i sin prestala naplaćivati po- 
trošak električne energije za javnu gradsku rasvjetu u Šibeniku. Općina je tada 
dobila rasvjetu grada besplatno. 

Još je nešto važno! Grad Šibenik imao je 514 žarulja. Istina, najviše 
je bilo onih malih, od 40 W (ili, možda, i 25 W), ali kada se zbroji snaga svih 
žarulja instaliranih u javnoj rasvjeti grada, dobijamo više od 28 kW snage. Za 
ono vrijeme to nije bilo malo. 

Pitate se je li tvrtka A. Šupuk i Sin bila baš toliko darežljiva prema 
gradu? Ako se upustimo u računicu koliko je javna rasvjeta trošila električne 
energije, tada se može doći do brojke od oko 70 000 kWh godišnje. Rekli 
bismo, puno! Ali ako se usporedi ukupna potrošnja grada - kućanstava, koja 
su tada već prilično trošila, industrije i obrta - s javnom rasvjetom, vidimo da 
je potrošnja potonje samo mrvica. Naime, 1929. ukupna potrošnja iznosila 
je oko 4 000 000 kWh. 

A porezni ured morao je biti znatiželjan. Jer, sve do 1929. redovito 
je ubiran godišnji porez na potrošak gradske rasvjete. A sada, odjednom, u 
poreznu blagajnu nije stiglo ništa. Jedan pedantan v. d. šefa morao je usta- 
noviti razlog zašto je pritok poreza presahnuo. I saznao je! 

PRVI UTJERAČI 


Šibenska tiskara E. Vitaliani i sin otisnula je u siječnju 1933. obavijest 
Električne centrale Ant. Šupuk i Sin svima gg. potrošačima električne ener- 
gije. Taj je letak dijeljen potrošačima, lijepljen po ulicama a njegov sadržaj je 
u obliku oglasa objavljen u svim gradskim novinama. Navodimo prvi pasus 
obavijesti: 

"OBAVIJEST 

Svim gg. potrošačima električne energije častimo se saopćiti, da 
ćemo počam od 1 februara 1933 godine, poput drugih Električnih 
Centrala, uvesti sistem utjerača (inkasatora). Svaka će stranka pri- 
miti svaki mjesec odgovarajući račun za energiju potrošenu u proš- 
lom mjesecu, bez obzira da li plaća energiju po mjerilu ili paušalno 
te će račun, već podmiren, kojeg će inkasator uručiti stranci, biti 
isplativ odmah istom inkasatoru. U slučaju, da radi kojeg mu drago 
razloga stranka ne bude isplatila račun pri predočenju, inkasator će 
joj uručiti obavijest kojom se stranka pozivlje, da u roku od tri dana 
iskupi odnosni račun na našoj blagajni, jer se za isti račun inkasator 
ne vraća. Ne bude li stranka ni u ovom roku isplatila račun, bit će 
posjećena od monteura, koji će stranci ponovo predati račun na 
podmiru, i koji će, u slučaju neplaćanja, smjesta prekinuti električni 
priključak.“ 

Očito je, prvo, da su inkasatori zapravo utjerivači dugova za potro- 
šenu električnu energiju. Drugo, šibensko elektroprivredno poduzeće želi biti 
jednako drugima pa se poziva na iskustva drugih Električnih Centrala. Treće, 
istog trena kad ga posjeti inkasator, potrošač mora platiti račun koji taj utjerać 
donese; razlog je jasan: ono što piše na računu već je podmireno, odnosno, 
električna centrala dala je struju, struja je potrošena i sada je red da bude 
plaćena, po mjerilu ili paušalno, svejedno. 

Mora da su ti utjerači bili neki opaki ljudi, jer se za isti račun nisu 
htjeli vraćati, nego bi, ako račun odmah ne bi bio plaćen, stigla obavijest da 
se u roku od tri dana mora /skupiti na blagajni poduzeća. Ako se račun ne 
iskupi, došao bi “Bau-bau", tj. netko tko se zove monteur(monter) i tko pruža 

još jednu šansu da se dug plati. A ako i to ne bi pomoglo, onda ste zbilja na- 
stradali, jer će monteur uzeti škare u ruke i prekinuti električni priključak. 
Potpuno fer, zar ne? 

Očito je do 1933. u Šibeniku bio priličan broj onih koji račun za 
potrošak električne energije nisu plaćali na vrijeme, jer čemu onda utjerači? 
Sjetimo se samo profesora Ježine i njegova (ne)plaćanja. Zato se poštovana 
tvrtka i dalje časti saopćiti svoje gg. Fotrošače ovako: 

“Gg. potrošače koji su zaostali u isplatama upozorujemo, da treba 

da udese svoja plaćanja na način, da do najdalje 15 januara 1933 

budu podmirili sve zaostatke do 31 decemba 1932, jer posle toga 

roka neće se dozvoliti nikakovih zaostataka te će uslijediti prekid 
svih priključaka koji nijesu do tog roka podmirili sve zaostale uplate.“ 

Tako vam je to! Štovana tvrtka želi imati čiste račune. Radi toga svi 
neredoviti platiše moraju kroz petnaest dana srediti sve svoje zaostatke. Pri- 
tom se sastavljač obavijesti želio pokazati što strožim i potrošačima jasno 
dati do znanja da tvrtka više neće trpjeti one koji ne plaćaju. Tako je bilo onda, 
tako je i sada, a bit će i u budućnosti onih koji svoje dugove ne podmiruju 
redovito. Ničeg novog pod kapom nebeskom. Ali poštovana, stroga tvrtka, 
koja istodobno mora biti i fina prema svojim potrošačima, nalazi se u dilemi: 
kako naplatiti što više dugova a istodobno potaknuti potrošače da troše što 
više električne energije, da računi budu što veći ali i što brže plaćeni. I tako 
u krug! 

Potrošači koji nisu imali brojilo, a koji su tih godina bili u većini, i oni 
koji su potrošak plaćali paušalno predstavljali su veći problem elektropriv- 
rednoj tvrtki. Lako je s onima koji imaju brojilo: inkasator dođe, očita brojilo, 
izračuna potrošak prema prethodnom stanju brojila i odmah napiše račun, 
kojeg kućedomaćica plati, a inkasator kroz šibenske tisne kale ravno u upravu 
tvrtke da preda utržak. | svi zadovoljni. 

Evo što se, prema toj istoj obavijesti, sprema paušalcima koji ne 
plaćaju: 

“Onima među gg. potrošačima koji plaćaju paušalno i čiji stvarni 

priključak ne odgovara onome prijavljenome napominjemo, da sva- 

ka ustanovljena razlika u priključku daje pravo Centrali da za utvr- 
đenu razliku traži isplatu za jednu godinu unatrag i da prekine od- 
nosni priključak (osim eventualne kaznene prijave).“ 

Bilo je, dakle, onih koji su iskazivali jedno, a trošili sasvim drugo. 
Kako se plaćao broj rasvjetnih mjesta i snaga žarulja, to se znalo dogoditi da 
bude prijavljeno nekoliko žarulja, a da se zapravo koristi nekoliko puta neko- 
liko. | eto naših utjerača - inkasatora, koji su ujedno i kontrolori, pa imaju pravo 

zaviriti i u stan. Jao onima koji imaju više negoli su prijavili i plaćali. Takve bi 
dosegnula i kaznena prijava, što znači da je dr. Julije Gazzari imao posla. Naj- 
češća kazna bila je iskapčanje iz mreže, a k tome bi često bio ispostavljen i 
račun za godinu dana unatrag, za potrošnju koja je zatajena. Tu dolazimo do 
zanimljive stvari: i danas u pravnom aktu Hrvatske elektroprivrede koji se zo- 
ve “Opći dobavni uvjeti isporuke električne energije“ stoji da, ako kontrola 
ustvrdi da se nepovlasno priključio na mrežu, potrošač treba platiti potrošak 
proračunat za godinu dana unatrag. Ono nepovlasno ljepši je izraz za krađu 
električne energije. Toga je bilo uvijek, pa i danas. 

Na kraju obavijesti stoji upozorenje onima kojima je struja prekinuta 
što će se dogoditi ako se sami ponovno prikopčaju: 

“Potrošače, kojima je dobava struje prekinuta i koji bez našeg znanja 

i privole dadu sebi ponovno uspostaviti priključak, upozoravamo, 

da je to djelo kažnjivo po krivičnom zakonu i da ćemo svaki utvrđeni 

slučaj bez ostalog prijaviti Sudbenoj Vlasti. Za ponovnu uspostavu 
priključka zaračunati ćemo Din. 30 priključne pristojbe.“ 

Dakle, u tom bi slučaju imali posla sa sudom. Što se priključne pri- 
stojbe tiče, ako je usporedimo s tarifom koja je tada vrijedila, može se reći i 
da je i nije bila visoka. 

Da li se tvrtka držala tih svojih strogih uputa? Odgovor je jedno- 
stavan: jest! Radilo se o novcu, a kad je novac u igri, tada se pazi i provodi. 
Kad je naplata potroška u pitanju, treba reći da se i prije pojave utjerača pazilo 
na to koliko tko troši i ima li nepovlasnih potrošača. Naime, u arhivi smo našli 
formular (pažnja: tiskani formular znači da je bilo više takvih slučajeva!), 
ispunjen strojopisom, s nadnevkom 30. decembra 1930., a sljedećeg sadr- 
žaja: 

“Električna Centrala i Mlinica 

ANTE ŠUPUK | SIN 

Šibenik 

Šibenik, dne 30. decembra 1930 

Telegr. Elektra - Telef. br. 41 

Stavka 1396 

Gosp. 

Dr. Julije Gazzari 

odvjetnik 

ŠIBENIK 

Dne 29/XI! 1930 naši namještenici Mrndje Ante i Jurišić Marko za- 

bavljeni kontrolom električnih namještaja našli su da u stanu Gosp. 

Ljubković Joso pok. Mate - Varoš gori elektr. rasvjeta koja je istom 

bila prekinuta dne 14/Vll 1927 radi neplaćanja. 

Stranka je bez našeg znanja i bez naše privole ponovno sebi stavila 

električni priključak te time počinila djelo kažnjivo po par. 323 i 365 

Kaznenog Zakona. 

Naše oštećenje iznaša Din 332. 

Molimo Vas, Gospodine Doktore, da izvolite u naše ime podnjeti 

kaznenu prijavu protiv gornje stranke, te da nas svojedobno oba- 

vjestite o rezultatu parnice. 

Sa odličnim poštovanjem: 

Ant. Šupuk i Sin" 

Zanima li vas što je dalje bilo? Da bismo saznali ishod tih i takvih 
parnica trebalo bi kopati po arhivu šibenskog općinskog suda. Međutim, 
zanimljivije bi bilo saznati jesu li namještenici tvrtke Šupuk uvijek išli u paru 
kad bi bili zabavljeni kontrolom električnih namještaja. Naime, nije lako ići sam 
u takvu kontrolu - moglo se dobiti i po glavi! Vjerojatno su išli u paru, ne zato 
da bi bili sigurniji već zato da bi pazili jedan na drugog. Naime, tvrtka Ant. 
Šupuk i Sin imala je neugodno iskustvo s jednim svojim djelatnikom. Po- 
četkom 1922. godine taj je djelatnik, zadužen za naplatu potroška električne 
energije u Skradinu, umjesto da preda novac, jednostavno nestao s inkasom. 
A iznos nije bio malen - radilo se o kojih 28.000 dinara. Kako su zabilježile 
lokalne novine, tvrtka je časno postupila prema potrošačima: svakome tko 
je izjavio da je platio priznala je da je njegova uplata bila u toj masi novca koji 
je odnio nepošteni djelatnik tvrtke, tako da nije tražila da ponovno plate dug. 
No, bez obzira na taj Ava/evrijedni čin tvrtke, tisak je dodao da je zamjerno 
da od tolikih znanaca nitko nije se našao upozoriti ju na lolu i bekriju njezina 
radnika. Naime, tog su /o/u i bekrijuu Skradinu svi znali, pa ipak, nije se našao 
nitko tko bi o tome obavijestio tako hvalevrijednu i poštenu firmu. A život je 
tekao dalje. Tvrtka je te godine imala malo manji profit ... i malo veći ugled 
kod potrošača. 

Kao primjer koji pokazuje kako su inkasatori obavljali svoj posao 
poslužit će nam račun koji je 11. listopada 1933. ispostavio inkasator koji se 
tako nečitko potpisao da nije moguće odgonetnuti tko je on bio. Naravno, 
račun je bio u obliku tiskanog formulara koji je otisnula Štamparija E. Vitaliani 
i sin. Na tom je formularu netko strojem otipkao ime gospodina Marka Prote- 
ge, iz Težačke 127, zalijepio taksenu marku od 25 para, s dvoglavim orlom, i 
uz žig tvrtke stavio potpis. Sve ostalo u formularu rukom je ispisao inkasator: 

"Račun 
za potrošak električne energije paušalno za mjesec Septembar 
Po Vašoj zadnjoj prijavi u Vašem stanu imate instalirane sljedeće 

žarulje i aparate: 


Zarulje 4 od 25 dnevne 
Aparati — 
Mjesečni paušalni iznos Din 57.66 
Državna trošarina Din 3.52 


Općinska i Banovinska taksa_Din_2.88 
UKUPNO Din 64.00 

Plaćeno dne 13/X/1933.“ 

Iz ovog računa vidimo da je Kraljevina Jugoslavija bila vrlo darežljiva 
na paušalni iznos potrošnje od 100 W (danas toliku snagu ima jedan omanji 
luster). Te su žarulje za mjesec dana mogle potrošiti najviše 20 kWh, a država 
je u ime državnog, banovinskog i općinskog poreza uzimala 6.40 dinara, odno- 
sno 10% od ukupnog računa. 

Na poleđini računa tvrtka je dala otisnuti upute i upozorenja potro- 
šačima. Između ostalog, upućuje ih što trebaju uraditi u slučaju da promijene 
adresu: u tom slučaju dužni su najmanje tri dana prije selidbe o tome usmeno 
ili pismeno obavijestiti tvrtku, da bi ona mogla obaviti prijenos na novog sta- 
nara. Ostala upozorenja tiču se priključivanja žarulja i električnih uređaja jačeg 
potroška bez znanja Električne Centrale i/ili, ne daj Bože, samovoljnog pri- 
ključivanja: to je krivično djelo, kažnjivo po zakonu, za koje se podnosi sudbe- 
na prijava. 

ŠTO SU PISALE ZADARSKE NOVINE 


Premda nikada ne treba uzimati zdravo za gotovo sve što u tisku 
piše, ipak radoznalo listamo stare novine, tražeći tekstove o električnoj ra- 
svjeti i izgradnji elektrana, da bi na požutjelim stranicama otkrili puno toga - 
prije svega život. Zato se ponekad treba upustiti i u takvu avanturu: pročitati 
stare, požutjele stranice novina. 

Posebnu pažnju posvetili smo listu II Dalmata, koji je dugi niz godina 
izlazio, na talijanskom jeziku, u tada glavnom gradu Dalmacije, Zadru. Kao 
autonomaške novine, taj je list bio glavni politički oponent narodnjacima, 
među kojima se posebno isticao Ante vitez Šupuk iz Šibenika. Dakle, te no- 
vine sigurno nisu milovale ni Šupuka a ni Šibenik. Što je još važno, Zadar je 
bio glavno uporište autonomaša - talijanaša, tako da se te novine mogu 
smatrati izlogom tada vladajuće stranke u Zadru. Zato pogledajmo što je u 
njima napisano o zadarskoj i šibenskoj rasvjeti i njihovim elektranama. 

Prvi spomen šibenske petrolejske rasvjete seže u 1870., kada II 
Dalmata, u broju 38, preporuča općinskoj upravi da postavi bolje osvjetljenje 
kod Sv. Frane, kuda prolaze putnici koji su parobrodom došli iz Zadra i Splita. 

Sljedeći napis o šibenskoj rasvjeti nalazimo tek u broju 58 iz 1888., 
gdje je objavljen dopis iz Šibenika u kojem se autor žali na lošu gradsku ra- 
svjetu, osobito na nečistoću petrolejskih ferala, pa je rasvjeta bolja u Man- 
dalini negoli u samom gradu. Iz dopisa doznajemo da općinski budžet iznosi 
oko 100.000 fiorina a da za održavanje petrolejske rasvjete općina plaća 
nekom “Sign. Baioccu" samo 500 fiorina. Dopisnik iz Šibenika piše i o tome 
kako općina (čitaj: Ante Šupuk) traži da oni koji su vodu uveli u kuće ili radnje 
plaćaju paušal za potrošak vode. Naime, Šibenik je već tada doveo vodu sa 
slapova Krke, a gradski je vodovod imao i javne česme, čija je voda bila bes- 
platna. 

Sljedeće godine, 1889., objavljeno je čak sedam članaka o mogućoj 
elektrifikaciji Zadra. U broju 100 opisan je dolazak inženjera iz Milana koji je 
trebao ispitati situaciju i predložiti rješenje. (Valjda je netko upozorio urednika 
lista da će nakon sto godina nekoga, a to sam ja, zanimati ime tog talijanskog 
inženjera, pa je u broju 101 napisano da je u Zadar stigao inženjer Adolfo 

Foscarini iz milanskog Societa Edison.) U broju 102 piše o sjednici općinskog 
vijeća na kojoj je inženjer Foscarini iznio sve mogućnosti (koje, to pisac nije 
rekao, a nije spomenuo ni stav gradske uprave prema Foscarinijevim prijedlo- 
zima). 

Godina 1890. prošla je bez i jedne riječi o elektrifikaciji, a nije spo- 
menuta ni javna rasvjeta Šibenika ili Zadra. 

Zato u broju 10 iz 1891. II Dalmata piše kako je zadarski gradona- 
čelnik Trigari, koji je, istina, tamo bio drugim poslom (bio je član Carevinskog 
vijeća, jednako kao i Šupuk), za boravka u Beču obišao neka električna postro- 
jenja, u svezi elektrifikacije Zadra. Ako mene pitate koja su to postrojenja bila, 
mogu lako odgovoriti da se radilo o kazalištu - Burgteatru, koje je bilo os- 
vijetljeno istosmjernom strujom. (Iz tog će kazališta 1895. u Zagreb doći, na 
nagovor Stjepana Miletića, Ivan Paspa, da bude “gospodar svjetlosti“ u no- 
vom zagrebačkom Narodnom kazalištu.) U broju 30 vidimo da je taj gradona- 
čelnikov posjet Beču bio plodan što se tiče elektrifikacije grada: općinsko je 
vijeće raspravljalo o električnoj javnoj rasvjeti i načelno je prihvatilo. 

Godine 1892. svijet bruji o novostima s velike međunarodne elek- 
trotehničke izložbe u Frankfurtu. Međutim, u II Dalmati o tome ni riječi. 

Prve će vijesti biti objavljene tek u brojevima iz 1893. (Sjetimo se, 
te je godine Meichsner već dobio dozvolu za izgradnju hidroelektrane na 
slapovima Krke i ugovarao nabavu strojeva i opreme s budimpeštanskom 
tvrtkom Ganz.) U broju 85 piše da je gradonačelnik Trigari sklopio preliminarni 
ugovor za elektrifikaciju grada; međutim, ne piše ni s kim ni kako, tek - neka 
se jave oni koji bi željeli predbilježiti se za elektrifikaciju. Nakon toga započela 
je “utrka“ onih koji bi željeli postaviti električno svjetlo kad bude izgrađena 
električna centrala u gradu. Novine gotovo u svakom broju pišu o onima koji 
se predbilježavaju za žarulje. Tako se industrijalac Luxardo predbilježio za čak 
20 žarulja od po 16 svijeća, za svoju tvornicu likera, a, kako piše u broju 100, 
trgovina Mazzoco predbilježila se za isto toliko, dok se razne druge trgovine 
i obrtnici u svojim radnjama predbilježavaju za još 82 rasvjetna mjesta. O 
Šibeniku i njegovim planovima nema u II Dalmati ni riječi, kao da Šibenika 
nema na zemljovidu Dalmacije, kao da ne postoji. 

U broju 1 iz 1894. piše o novim pretplatnicima na električnu rasvjetu 
u Zadru; riječ je o prvoj trojici građana koji električnu rasvjetu žele imati u 
svojoj kući, a predbilježili su se za ukupno 30 rasvjetnih mjesta. U broju 3 bit 
će prijavljena još trojica, za ukupno 44 rasvjetna mjesta. 

U broju 23 zadarskom je puku objavljeno da je iz Beča došao jedan 
elektro-monteur, radi izvida radova na elektrifikaciji, koji bi trebali započeti 
još tijekom ljeta. Očito je broj pretplatnika bio nedovoljan, jer se u broju 24 

ponovno pozivaju zainteresirani da podnesu prijavu za priključak, budući da 
uskoro predstoje radovi na elektrifikaciji. Tom se pozivu odazvalo Namjes- 
ništvo Dalmatinsko, koje je zatražilo da se električna rasvjeta uvede u sve 
prostorije uredovne zgrade, čak i u sabornicu. (Tako su, eto, zastupnici Sabora 
Dalmatinskog mogli raspravljati uz električnu rasvjetu, dok su oni u Zagrebu, 
Poreču i samom Beču to morali činiti uz petrolejsku ili plinsku rasvjetu, kako 
gdje.) 

U broju 24 pojavljuje se i prva, štura obavijest o elektrifikaciji Ši- 
benika, koja kaže da iz Beča javljaju da je carsko i kraljevsko Ministarstvo 
trgovine uzelo u razmatranje projekt inženjera Luigija Meichsnera iz Šibenika 
o podizanju hidroelektrane na slapovima rijeke Krke. (O tome da je zadarsko 
gradsko poglavarstvo upravo tada odbilo Meichsnerov prijedlog o dovođenju 
te električne energije u Zadar, nema ni riječi.) 

U broju 29. ponovo je objavljena notica o elektrifikaciji Zadra; piše, 
naime, kako je izabrana lokacija centrale - na obali preko puta gradskih vrata 
Terra ferma - a očevid radi prihvaćanja te lokacije bit će 24. travnja, pa se 
pozivaju svi zainteresirani da budu prisutni očevidu kako bi iznijeli eventualne 
prigovore (pismeno se prigovori mogu podnijeti do 23. travnja). O tome kako 
je protekao očevid (ili, kako su tada govorili, naličje), koji je obavila komisija 
za izbor lokacije i projekta rasvjete, piše u broju 33; komisija je lokaciju oci- 
jenila pozitivno. To znači da se moglo objaviti, što je učinjeno u broju 41, s 
kime je gradsko poglavarstvo ugovorilo posao: instalaciju gradske električne 
mreže obavit će tvrtka Kremenetzky, Mayer und Comp. iz Beča. Izvođačima 
i gradskoj upravi žurilo se zadovoljiti znatiželju građana, pa je obavljena prva 
proba rasvjete jednog izloga električnom svjetlosti. Rasvijetljen je izlog knji- 
žare Woditzka. Proba je bila uspješna i zadovoljila je sve. O tome je pisalo u 
broju 54, ali bez pojedinosti, pa danas ne znamo kako je ta rasvjeta ostvarena; 
možemo samo pretpostaviti da je riječ o kemijskoj bateriji i žarulji koja je radila 
samo nekoliko sati. 

Da je električna rasvjeta grada ozbiljna stvar dokazuje izložba ras- 
vjetnih tijela u Zadru, o kojoj piše u broju 62. Izložba je postavljena u jednoj 
od općinskih dvorana, a priredila ju je tvrtka Kremenetzky, Mayer und Comp., 
ona ista koja je dobila pravo izgradnje električne centrale i instaliranja gradske 
rasvjetne mreže. Bečka tvrtka nastupila je po svim marketinškim pravilima. 
Tako su se na izložbi mogli dobiti podaci o cijeni električnih instalacija; na 
primjer, cijena instaliranja električne rasvjete u jednoj brijačkoj radnji s pet 
rasvjetnih mjesta iznosila je 50 forinti, jedna druga brijačka radnja, sa stanom 
iznad, trebala je platiti 90 forinti, a prodavaonica cipela, s čak tri lokala, također 
90 forinti; inače, jedan dužni metar žice koštao je od 7 do 40 soldi (novčića), 

a jedno rasvjetno mjesto u stanu prosječno 12 forinti. (Ako je dopušten moj 
komentar: to i nije bilo tako jeftino, jer treba znati da je mjesečna plaća se- 
oskog učitelja početnika, baš tih godina, iznosila 110 forinti, a nadučitelj u 
gradu imao je, nakon najmanje petnaest godina službe, 200 forinti mjesečno; 
treba znati još i to da se smatralo da Austro-Ugarska ima najbolje organiziranu 
prosvjetnu službu i najbolje plaćene učitelje u Europi.) 

U broju 69 opisan je iskrcaj tri ka/daje, tj. parna kotla, koji će biti 
ugrađeni u centralu, a služit će za pogon dynama, tako da se očekuje skora 
rasvjeta. 

U broju 79 opisana je velika rasprava u općinskoj upravi o rasvjeti 
grada, nakon koje je odobren ugovor o izvođenju radova sklopljen 30. stude- 
nog 1893. s tvrtkom Kremetzky, Mayer und Comp. (Dakle, cijela rasprava o 
prijedlogu Vjekoslava Meichsnera, iz “tamo nekog Šibenika“, bila je obična 
farsa, jer je odluka već odavno bila donesena.) Međutim, rasprava je vođena 
i oko troškova projekta: trebalo je uzeti zajam od 270.000 forinti. Istina, tim 
bi novcem bile podmirene i druge javne potrebe, na primjer, izgradnja tržnice 
i slično; ipak, najveći dio, oko 210.000 forinti, otpada na električnu centralu 
i gradsku rasvjetu. U proračun je ušlo 413 rasvjetnih mjesta snage 10 do 20 
normalnih svijeća (tj. vata) i devet snage 1000 normalnih svijeća. Odobren 
je godišnji trošak pogona elektrane u iznosu od 15.000 forinti, uz dodatnih 
6.000 forinti za amortizaciju čitavog postrojenja. (Znači, računali su amorti- 
zaciju kroz 35 godina.) Kako nas izvješćuje pisac, izračunato je da bi se za 
svjetiljku od 16 normalnih svijeća plaćalo 2 solda po satu, pa, ako se rasvjeta 
koristi svakog dana dva sata, to godišnje iznosi oko 14 forinti, što je, s pono- 
som dodaje pisac, mnogo manje nego u Veneciji, Avelinu, Udinama ili Temiš- 
varu, gradovima s kojim se Zadar može mjeriti. (Ponovno moj skromni komen- 
tar. Prvo, ukupni troškovi šibenskog elektroprivrednog sustava - hidroelek- 
trane Krka, dalekovoda, gradske mreže, te ukupne električne rasvjete, istina, 
nešto manje od zadarske, ali ne puno - iznosili su 148.000 forinti, dakle, manje 
od zadarskih, a šibenska je elektrana bila pet puta snažnija od zadarske i još 
je mogla svoju snagu udvostručiti! Drugo, Šibenik je za javnu rasvjetu elek- 
tričnom poduzeću godišnje plaćao 5.000 forinti, u što je bila uključena i am- 
ortizacija - i to je četiri puta jeftinije nego u Zadru; treće, koliko je zadarska 
termoelektrana zagađivala okoliš, nećemo ni spominjati; ukratko, zadarski 
je izbor bio puno lošiji od šibenskog.) 

Ipak, u broju 82 trebalo je spomenuti i to što rade susjedi iz Šibenika. 
Spomenuto je da neki napadaju prijedlog inženjera Meichsnera, jer da je 
nemoguće prenijeti struju od Krke do Šibenika, pa je toliki trud uzaludan. (Nije 
spomenuto da su ti koji prigovaraju upravo automaši, rijetki u Šibeniku, a 

brojni u Zadru.) Odgovor na ovaj napis stigao je u sljedećem broju, u kojem 
je pozdravljena odluka šibenske općinske uprave da prihvati Meichsnerov 
prijedlog. Posebno je naglašeno da projekt nema nikakvog rizika za gradsku 
upravu, a ako bi ga bilo, njega je na se preuzeo sam Meichsner. Još je nagla- 
šeno i to da je šteta da se o izgradnji elektrane za grad Šibenik malo piše, ali 
to je stoga što u Šibeniku nema autonomaša, kao što ih ima u Zadru. 

Mali rat u novinama nastavljen je u broju 85, u kojem piše da je velika 
kiša koja je danima padala u listopadu podigla razinu Krke, što je prouzročilo 
znatne štete na mlinicama, a oštećena su i postrojenja inženjera Meichsnera. 
Stoga električna svjetlost neće tako skoro u Šibenik. 

ll Dalmata nije pratio samo utrku u elektrifikaciji između Zadra i Ši- 
benika nego je pisao i o elektrifikaciji drugih gradova. Tako je u broju 101 
objavljena vijest da je Dubrovnik pozvao jednog inženjera električara koji će 
projektirati elektrifikaciju mjesta. (Na žalost, ne piše ni odakle je stigao, ni 
što je u Dubrovniku učinio, pa se ne može zaključiti ništa drugo osim činjenice 
da je i Dubrovnik tada razmišljao o elektrifikaciji.) 

U broju 104 opisano je postavljanje velikog kandelabra, snage 1000 
normalnih svijeća, na trgu ispred gradske vijećnice. Na podu, ispod kande- 
labra, nacrtani su grbovi dalmatinskih gradova (čime se željelo naglasiti da 
je Zadar glavni grad Dalmacije). (Taj kandelabar i danas ponosno stoji na svom 
mjestu.) 

U broju 108 objavljeno je da je električna centrala skoro pa gotova, 
pa će se kolaudacija - pregled električnih instalacija - obaviti 27. listopada. 

Zadar i Zadrani željno su čekali da nova rasvjeta proradi. Dogodilo 
se to 31. prosinca, na Silvestrovo. Zato je u broju 1 II Dalmate iz 1995. opisana 
svečana atmosfera u Zadru i narodno veselje na glavnom gradskom trgu, 
naravno, uz konstataciju da je ispitivanje rasvjete potpuno uspjelo. (Pisac nije 
naveo razlog zbog kojeg se toliko dugo čekalo da rasvjeta proradi, ako je 
kolaudacija obavljena 27. listopada 1994. Pouzdano se zna samo to da je 
bečka tvrtka više puta pokušavala isprobati rasvjetu, a te su probe obavljane 
u gluho doba noći, između dva i tri po ponoći. Tek kad su svi problemi u cen- 
trali i u rasvjetnoj mreži bili otklonjeni, odlučeno je da narodno veselje bude 
na Silvestrovo, u 20 sati navečer.) 

U 1895. II Dalmata nije puno pisao o električnoj rasvjeti. Senzacija 
je bila i prošla. Ipak, u broju 34 opisane su instalacije i organizacija postrojenja 
električne rasvjete u Zadru. Tako se nabraja da električna centrala ima pro- 
storiju parnog kotla, prostoriju stroja i dinama, kondenzaciju i filtere, prostoriju 
za akumulatore, skladište ugljena i prostoriju za administraciju. Potom slijedi 
detaljan opis prostorija. Iz napisa saznajemo da su kotlovi i strojevi proizvedeni 

u Škodinoj tvornici u Plzenu. Saznajemo i da je javnih rasvjetnih mjesta bilo 
450, plus 9 lučnih lampi. (Za one koji to ne znaju, akumulatori su u ono doba 
bili gotovo najvažniji dio istosmjerne elektrane, posebno termoelektrane. 
Parni kotlovi centrale radili su samo navečer, jer ih je trebalo dugo ložiti da bi 
se dobila para. Zato je za dnevnu rasvjetu korištena struja iz akumulatora, s 
teškim olovnim baterijama. Nije onda čudo da je ta (dnevna) rasvjeta bila 
toliko skupa.) 

U broju 70 II Dalmata javlja: “U Šibeniku je izvršeno ispitivanje elek- 
tričnih instalacija i dalo je pozitivne i zadovoljavajuće rezultate.“ Kako znamo, 
bilo je to 28. kolovoza 1985. I to je sve o šibenskom pothvatu. Detaljnije o 
elektrifikaciji Šibenika zadarski II Dalmata nije izvijestio. 

Do kraja 1895. nalazimo još samo jedan napis o šibenskoj elektrici. 
U broju 90, iz mjeseca studenoga, napisano je da se Šibenčani žale da često 
dolazi do prekida elektrike zbog kvarova, pa grad ostaje u mraku. Situaciju 
otežava to što su s ulica uklonjeni svi petrolejski ferali. Da su oni ostali mogli 
bi biti užeženi, pa bi kako-tako bilo wdno. Na obali, koja ionako nije dovoljno 
rasvijetljena, postoji opasnost da se padne u more. (Bilo bi zanimljivo doznati 
je li autonomaški dopisnik II Dalmate, tako otrovnog pera, “pao“ u more nakon 
ovog napisa.) 

U broju 84 iz 1985. opisani su radovi na novim električnim priključ- 
cima u Zadru. Tako saznajemo da su se priključili Restaurant alla posta, Gosp. 
Gneda, krčma Prokop, prodavaona likera Dunatov u ulici Svete Marije, zatim 
u trgovinama i kućama: PFosco, G. Faich, G. Ivanisevich, G. Stanich, Auscuk, 
O Agonia, G. Zem i drugi. 

Završimo ovaj prikaz članaka iz Il Dalmate vezanih za elektrifikaciju 
jednim prilogom iz Šibenika. U broju 15 iz 1896. godine dat je osvrt na ples 
Udruženja radnika održan u šibenskom kazalištu. Nakon opisa toalete i glaz- 
be, autor piše da je gradsko kazalište imalo posebnu draž jer je osvijetljeno 
električnom rasvjetom. (Eto dokaza da je već 1896. šibensko kazalište bilo 
rasvijetljeno električnom rasvjetom. Volio bih vidjeti kisela lica zadarskih ug- 
lednika iz tog karnevalskog vremena, prije stotinu godina, kad su pročitali tu 
vijest. Zaista, kako ti Šibenčani baš u svemu uspijevaju biti prvi, dakle, ispred 
njih?!) 

U IME NARODA 


Svima je poznato što se radilo “u ime naroda“. Sudske presude iz- 
rečene “u ime naroda“ mnogima su krojile sudbinu. Tako je 1945., nakon toč- 
no pedeset godina rada i svih bura i nepogoda koje su je u tom razdoblju 
pratile, prestala postojati i tvrtka Ant. Šupuk i Sin. Tvrtka koja je izvela, u svjet- 
skim razmjerima značajan, pothvat izgradnje prvog hrvatskog cjelovitog, 
modernog elektroenergetskog sustava morala je, poslije polustoljetne skrbi 
za elektrifikaciju i rasvjetu Šibenika i okolice, promijeniti vlasnika. 

Tvrtka koja je od svojeg utemeljenja poticala i pratila industrijali- 
zaciju Šibenika, njegovo izrastanje u snažno industrijsko i trgovačko sredi- 
šte i jednu od najznačajnijih jadranskih luka pregrmila je, tijekom svih dru- 
štvenih, političkih i gospodarskih mijena, i burna vremena. Nekoliko puta 
mijenjala je ime, ali ne i djelatnost, osim što se, od tvrtke koja je obavila elek- 
trifikaciju grada, s vremenom transformirala u tvrtku koja je potaknula i omo- 
gućila izgradnju prvih industrijskih pogona u gradu i okolici. Preživjela je 
austrijsku vlast, pregrmila je i Prvi svjetski rat i talijansku okupaciju nakon to- 
ga, pa, od 1923. do 1941., vlast dinastije Karađorđević, potom opet talijansku 
okupaciju i metež Drugog svjetskog rata. Nakon svega, u Šibenik su stigli 
“oslobodioci"“ koji će “u ime naroda“ dotadašnje vlasnike osloboditi brige oko 
vođenja tvrtke. 

O tom teškom vremenu svjedoče arhivski dokumenti, kojih ima u 
izobilju. Jer, na šibenskom je sudu u ljeto i jesen 1945. istodobno vođeno 
nekoliko “oslobađajućih“ procesa: protiv direktora tvornice u Crnici, protiv 
direktora šibenske banke, protiv vlasnika tvornica tjestenine, sapuna i likera, 
protiv Dragutina Ivanovića, vlasnika tvornice aluminija u Lozovcu, te protiv 
Marka Šupuka, vlasnika elektroprivredne tvrtke Ante Šupuk i Sin. Svi su bili 
okrivljeni za suradnju s fašistiškim okupatorom i nemilosrdnu eksploataciju 
radničke klase. 

Svi ti "legalni" procesi odvijali su se na gotovo identičan način. Nova 
vlast nastojala je da suđenje ima privid pravog sudskog procesa, s tužiteljima, 
braniteljima - makar i po službenoj dužnosti -, svjedocima, porotom i brojnim 
promatračima, koji su često bili i navijački raspoloženi, pa su tužiteljevo izlaga- 

nje prekidali skandiranjem parola ili pljeskom. S druge strane, branitelji su 
više teretili nego branili svoje klijente, ali, što se može, i oni su morali paziti 
na kruh koji su svojim poslom zarađivali. Jednako je bilo i sa sucima, kojih je 
svaka riječ budno praćena, pa su ih pažljivo mjerili, a sudska je odluka već 
otprije bila poznata jer je u sud donijeta iz partijskog komiteta. Bez obzira na 
sve, ipak je, iz današnje perspektive, interesantno zaviriti u prašnjave sudske 
dosjee. 

Prvi od tih dosjea koji mi je dospio u ruke bio je sudski spor protiv 
Dragutina Ivanovića, inženjera kemije, vlasnika tvornice aluminija. Za njega 
su mnogi onda, a i danas, mislili da je iz Beograda. To nije točno. Ivanović je 
bio Zagrepčanin, sa stanom u Ilici. Bio je okrivljen zajedno sa svojom supru- 
gom, kojoj se sudilo u odsutnosti, jer je, još za rata, napustila Hrvatsku i 
sklonila se u Švicarsku. U sudskom spisu piše da joj je adresa nepoznata, a 
njezin je suprug izjavio da više nema kontakta s njom i da pretpostavlja da je 
negdje u Južnoj Americi. Čak je dodao da će, zbog napuštanja bračne zaje- 
dnice od strane supruge, zatražiti razvod braka. Po svoj je prilici mislio da će 
mu to pomoći u sudskom postupku koji je vođen protiv njega, ali ga je tužilac 
na to poklopio pitanjem smatra li se vjernikom, katolikom, i zar ne zna da se 
vjernici ne smiju rastavljati. To je izazvalo buru smijeha u sudnici. Inače, tužilac 
je iznio nekoliko vrlo zanimljivih detalja o Ivanovićevoj supruzi. Bila je rodom 
iz Beograda, iz bogate i ugledne obitelji, a imala je i veze s dvorom, kao pri- 
jateljica, odnosno, kako je tvrdio tužitelj, dvorska dama Marije, kraljice majke, 
majke Petra II. i udovice kralja Aleksandra. Ta je veza bila vrlo značajna za dalj- 
nji tijek procesa. 

U svojoj obrani ing. Ivanković tvrdio je da on nije vlasnik tvornice, 
jer je imao, zajedno sa suprugom, samo 2,5 % dionica, dok je ostatak bio u 
vlasništvu francusko-jugoslavenske mješovite tvrtke, zapravo, vlasništvo 
beogradskog dvora. On je, dakle, samo nominalno figurirao kao vlasnik i 
direktor tvrtke, kao čovjek od povjerenja. Nakon raspada Jugoslavije i talijan- 
ske okupacije tvornicu je preuzeo fašistički komesar, a on je, iako i dalje di- 
rektor, samo povremeno i pro forma dolazio u nju, sve do rujna 1943., kada 
je Italija kapitulirala a vlasti NDH maknule ga s mjesta direktora, pa je otad 
živio u Zagrebu. Ivanović je tvrdio da tvornica u to vrijeme nije radila jer su je 
diverzijama oštetili partizanski simpatizeri, a i nedostajale su sirovine i rezerv- 
ni dijelovi. 

Na to je tužitelj iznio podatke o proizvodnji aluminija od 1939. do 
1943., dokazavši da je krajem tog razdoblja proizvodnja udvadesetorostru- 
čena i da je Ivanović nemilice eksploatirao radnike. Aluminij je izvožen u Ita- 
liju i Njemačku, gdje je korišten u ratnoj industriji, za izradu zrakoplova koji 

su tukli saveznike i partizane. 

Ukratko, Ivanović je bio kriv. To su potvrdili i brojni svjedoci, radnici 
tvornice. Oni su svjedočili da je redovito obilazio pogone u pratnji talijanskog 
kolonela, komesara tvornice, i gonio ih na rad. Dakle, presuda je bila jasno 
obrazložena. 

Zašto sam se raspisao o suđenju Ivanoviću? Zato jer je ono u izrav- 
noj vezi s postupkom koji je vođen protiv Šupuka. Štoviše, ta dva procesa 
imaju jako mnogo sličnosti! | Šupuk je 15. travnja 1945. dobio komesara, 
talijanskoga fašista, i sve do rujna 1943. bio pod njegovom paskom. Ništa 
se nije moglo dogoditi a da to ne odobri talijanska strana. Najvažniji zadatak 
hidroelektrane Jaruga bio je da proizvede dovoljno struje za tvornicu alumi- 
nija u Lozovcu, a za grad Šibenik i pučanstvo - što ostane, bit će dovoljno. 
Jer, okupator je naredio totalno zamračenje. Upravo će to zamračenje tužitelj 
navesti kao otegotnu okolnost, jer Šupuk je oduzimao građanima Šibenika 
struju zato da bi Ivanović mogao proizvoditi aluminij za neprijatelja. Opet su 
u igri bile brojke, tužitelj je iznio koliko je proizvedeno električne enegije prije 
rata a koliko za vrijeme okupacije. Predočeni su i računi, po kojima tvornica 
aluminija Šupuku nije platila električnu energiju jer Talijani nisu htjeli sami sebi 
naplaćivati. Ukratko, Šupuk je omogućio okupatoru da se koristi dobrima 
vode i tvornice u Lozovcu ... i jasna stvar, kriv je. 

Pred sud je doveden i niz svjedoka, čiji su se iskazi sveli na to da je 
"gazda" bio eksploatator. Zašto su i kako u arhiv stigli i dokumenti ondašnjeg 
Odeljenja za zaštitu naroda, famozne Ozne, to nisam otkrio. Iz tih se spisa 
dade razabrati da su svjedoci bili “priređeni“ za nastup na sudu. Iz njih sazna- 
jemo i o "karakteristikama", odnosno podobnosti svjedoka. Tako je, na pri- 
mjer, I. B., priučeni elektromonter iz Manojlovca, koji je 1944. stupio u parti- 
zanske redove a 1945. postao član KPJ, bio vrlo podoban i spreman za svje- 
dočenje. Njegovoj se riječi može vjerovati, premda je bilo dopisano da je prije 
stupanja u partizane bio, s ostalim članovima obitelji, simpatizer popa Đujića 
(čitaj: četnika). Taj je svjedok - koji, iako pripadnik radničke klase, nije imao 
baš nikakve veze s tvrtkom A. Šupuk i Sin - tvrdio da je u posebnoj akciji 
oštetio ležajeve turbine HE Jaruga da bi spriječio da elektrana radi za ne- 
prijatelja. To je izveo tako da se turbina može lako popraviti kasnije, kada 
elektrana bude služila širokim narodnim masama. Njegova je izjava popra- 
ćena uzvicima: “Bravo!", “Živile narodne mase!“, “Dolje kapitalisti i eksploa- 
tatori!“ tako da je sudac jedva umirio prisutne u sudnici. ' 

Jedan drugi svjedok (slučajno istih inicijala, I. B.), inženjer u tvrtki, 
imao je malo drugačiji dosje u Ozni. Za njega piše da je oportunist, politički 
nezainteresiran, redoviti posjetitelj Katedrale nedeljom. Njemu se ne može 

vjerovati, ali ga se može nagovoriti da svjedoči o tehničkim podacima o radu 
tvrtke, pogotovo ako mu se zaprijeti da će ostati bez posla. Međutim, njegovo 
sjedočenje nije išlo po diktatu. Naprotiv, on je izjavio da okrivljeni nije kriv, 
da je mnogo puta štitio zaposlene, da se zalagao da ne budu otpušteni, da 
se brinuo i nastojao da budu plaćeni za svoj rad, pa bi ih često isplatio iz svoga 
džepa, kada talijanska blagajna to ne bi učinila, i da je Šupuku bilo teško ra- 
diti pored talijanskog nadzora. Po njegovu svjedočenju vidi se da je bio spre- 
man snositi posljedice iznošenja istine, a možda je i pomalo naivno mislio 
da je sudski proces pravedan. Tužitelj je imao muke da uvjeri sud da svjedok 
ne govori istinu, a zatražio je i da se to svjedočenje izbriše iz zapisnika. Ipak, 
sudac to, iz tko zna kojih razloga, nije učinio. 

| tako smo stigli do presude. "U ime naroda“ Šupuk je proglašen 
krivim i osuđen na gubitak građanskih prava, prisilni rad i konfiskaciju imovine. 
Da bi cijeli proces bio “pravovaljan“, i tužitelj i branitelj žalili su se višoj inst- 
anci, Vrhovnom sudu u Zagrebu, tužitelj zbog preblage, a branitelj zbog pre- 
stroge osude. Mogućnosti branitelja da stvarno brani okrivljenika bile su vrlo 
male, pa se obrana svela na dokazivanje da je branjenik svjestan krivice, ali 
je zbog ratnih uvjeta morao tako postupati. 

Proces je u studenome nastavljen u Zagrebu, gdje je riješen nakon 
jednodnevne rasprave. Viši sud ukinuo je kaznu prisilnog rada, ali je potvrdio 
gubitak građanskih prava (uvjetno na godinu dana) i konfiskaciju imovine, 
prvenstveno poduzeća Šupuk i Sin, koje je prešlo u vlasništvo naroda i kao 
narodna imovina pripalo Ministarstvu energije DFR Jugoslavije u Beogradu, 
odnosno njegovom Odelenju za elektroenergiju. Tako je Šupuk, razvlašten i 
bez građanskih prava, postao građanin drugog reda u svome Šibeniku. 

Što je bilo poslije? Policijski dosje I. B.-a iz Manojlovca sadrži mnoge 
zanimljive podatke. Nakon svjedočenja u procesu protiv Šupuka postavljen 
je za rukovodioca, ne u Šibeniku, nego u Kninu. Postao je član okružnog 
komiteta Partije. Potom je negdje u veljači ili ožujku 1949. na "tajnom" par- 
tijskom sastanku branio SSSR i govorio vrlo naklonjeno o Staljinu, bez koga 
se ne bi oslobodili neprijatelja. Jasno, slijedila je kazna: poslan je na preodgoj 
na Goli otok, u trajanju od četiri godine. U dosjeu piše i to da je njegova 
drugarica istodobno zatražila i dobila razvod braka jer ne može živjeti s “na- 
rodnim neprijateljem“. Zadnja napomena, upisana rukom, odnosi se na po- 
datak daje /. B. pušten na privremenu i ograničenu slobodu 1954., te da živi 
/ radi kao lučki radnik u Rijeci, gdje je i umro 1956. godine. 

O sudbini inženjera I. B. stoji samo jedna napomena. Ubrzo nakon 
sudske rasprave netko je marljivo dopisao: “Po nalogu Ministarstva iz Beo- 
grada je stigao nalog za premještaj I. B. na rad u Bitolj, NR Makedonija.“ Uz 

potpis načelnika dopisano je: “Prelazi dosije u nadležnost Narodne Miilicije 
Makedonije“, i još: “Prepisati kopiju dosijea.“ Sto je dalje bilo nije nam mo- 
guće otkriti. 

Ubrzo nakon konfiskacije Šupukove elektroprivredne tvrtke u Šibe- 
niku je formirano gradsko poduzeće za električnu energiju, koje je postupno 
transformirano u distributivno poduzeće Elektra Šibenik. Danas je to dio 
poduzeća Hrvatska elektroprivreda d.d. Funkcija je ista kao i prije: opskrba 
potrošača električnom energijom. I ovo je poduzeće u proteklih pedesetak 
godina proživjelo niz zgoda i nezgoda. | o tome bi se moglo pisati. U jednoj 
drugoj i drugačijoj knjizi. 

